REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Druga sednica Drugog redovnog zasedanja **(neredigovane i neautorizovane)**

Narodne skupštine Republike Srbije

(Četvrti dan rada)

01 Broj 06-2/239-18

22. oktobar 2018. godine

B e o g r a d

(Sednica je počela u 10.25 časova. Predsedava Veroljub Arsić, potpredsednik Narodne skupštine.)

\*

\* \*

PREDSEDAVAJUĆI: Poštovane dame i gospodo narodni poslanici, nastavljamo rad Druge sednice Drugog redovnog zasedanja Narodne skupštine Republike Srbije u 2018. godini.

Na osnovu službene evidencije o prisutnosti narodnih poslanika, konstatujem da sednici prisustvuje 81 narodni poslanik.

Radi utvrđivanja broja narodnih poslanika prisutnih u sali, molim narodne poslanike da ubace svoje identifikacione kartice u poslaničke jedinice elektronskog sistema za glasanje.

Konstatujem da je, primenom elektronskog sistema za glasanje, utvrđeno da je u sali prisutno 86 narodnih poslanika, odnosno da su prisutna najmanje 84 narodna poslanika i da postoje uslovi za rad Narodne skupštine.

Obaveštavam vas da su sprečeni da sednici prisustvuju sledeći narodni poslanici: Duško Tarbuk, Đorđe Milićević, Žarko Obradović i Gordana Čomić.

Nastavljamo rad i prelazimo na pretres u pojedinostima o Prvoj tački dnevnog reda – PREDLOG ZAKONA O GRAĐEVINSKIM PROIZVODIMA

Saglasno članu 90. stav 1. Poslovnika Narodne skupštine obaveštavam da su povodom pretresa u pojedinostima o Prvoj tački dnevnog reda – Predlogu zakona o građevinskim proizvodima, pozvani da sednici prisustvuju prof. dr Zorana Mihajlović, potpredsednik Vlade i ministar građevinarstva, saobraćaja i infrastrukture, Aleksandar Damnjanović, Miodrag Poledica, Imre Kern i Zoran Lakićević, državni sekretari u Ministarstvu građevinarstva, saobraćaja i infrastrukture, Jovanka Atanacković, Đorđe Milić i Zoran Ilić, pomoćnici ministra građevinarstva, saobraćaja i infrastrukture i Božana Lukić, samostalni savetnik u Ministarstvu građevinarstva, saobraćaja i infrastrukture.

Primili ste amandmane koje su na Predlog zakona podneli narodni poslanici.

Primili ste izveštaje Odbora za ustavna pitanja i zakonodavstvo i Odbora za prostorno planiranje, saobraćaj i infrastrukturu i telekomunikacije, kao i mišljenje Vlade o podnetim amandmanima.

Pošto je Narodna skupština obavila načelni pretres, saglasno članu 157. stav 3. Poslovnika Narodne skupštine otvaram pretres Predloga zakona u pojedinostima.

Na naslov Predloga zakona, amandman je podneo narodni poslanik Nikola Savić.

Da li neko želi reč? (Da)

Izvolite, kolega Saviću.

NIKOLA SAVIĆ: Dame i gospodo narodni poslanici, podneo sam amandman na Predlog zakona o građevinskim proizvodima i ovo je još jedan iz niza evropskih zakona, a sve ono što dolazi iz EU, ne mora da znači da je uvek dobro. Ova Vlada, pogotovo ovo Ministarstvo, izgleda da se samo rukovodi time da to bude nešto u evropskom stilu, a da li će neke stvari biti primenljive na našu situaciju, na naše uslove, o tome niko ne vodi računa. Očigledno je i svima nama, a pogotovo onim ljudima koji učestvuju i koji su direktno vezani za građevinsku operativu, da ti neki evropski standardi su neprimenljivi u našim uslovima.

Ali, nije samo u pitanju primena tih standarda, nego ovde iz ovog zakona o građevinskim proizvodima vidi se da Vlada i Ministarstvo žele da uvedu monopol u ovoj oblasti, kako bi sve stvari iz ove oblasti stavilo pod svoju kontrolu, a da li je to baš sve, naravno Vlada treba da ima uvid u ceo delokrug njene nadležnosti, a da li baš sve tako treba, to je drugo pitanje.

Evo, imamo slučaj, danas ćete imati ovde u 12.00 časova skup Inženjerske komore Srbije gde članovi i predstavnici te komore su vrlo nezadovoljni odredbama ovog rešenja i traže, pre svega od vas gospođo ministarka, da se neke odredbe zakona povuku jer Inženjerska komora Srbije nije sagledana na pravi način. Hvala.

PREDSEDAVAJUĆI: Zahvaljujem.

Reč ima ministar, dr Zorana Mihajlović. Izvolite.

ZORANA MIHAJLOVIĆ: Hvala na vašim komentarima, na vašim amandmanima, ja mislim 104 amandmana je SRS dala na Predlog ovog zakona. Mislim da je vrlo važno da imamo ovaj zakon, nismo ga imali do sada.

Rekli ste u jednoj od rečenica, ja bih želela da na to reagujem, da zakon predviđa standarde koji nikada ne mogu da se primene, upravo suprotno zakonu. Zakon upravo predviđa standarde koji mogu da se primene, sve se postepeno primenjuje i važno je da uredimo ovu oblast. Vrlo je važno da znamo kakvih i kog kvaliteta građevinski proizvodi se pojavljuju na tržištu. Neke zemlje pored nas, odnosno sve zemlje pored nas su sve to uredile, mi to još do sada nismo uradili.

Ne znam kako dođoste do Inženjerske komore, ali želim da vas obavestim da jedini interes Vlade Republike Srbije, kada je u pitanju Inženjerska komora, jeste da sačuva struku, a nikako da dozvoli da se čuvaju privilegije i novac koji očito sada cirkuliše među malim brojem ljudi u Inženjerskoj komori. Hvala.

PREDSEDAVAJUĆI: Zahvaljujem.

Nemate pravo na repliku, kolega Saviću.

Na naslov Predloga zakona, amandman je podnela narodni poslanik Marina Ristić.

Da li neko želi reč? (Ne)

Na naslov Predloga zakona, amandman je podneo narodni poslanik Sreto Perić.

Da li neko želi reč? (Da)

Kolega Periću, izvolite.

SRETO PERIĆ: Dame i gospodo narodni poslanici, gospođo Mihajlović, oblast građevinarstva za SRS je od izuzetne životne važnosti. Na ovoj sednici je deset zakona koje ste vi predložili, mi smo očekivali da će rešenje problema u toj oblasti biti značajnije tretirano i na jedan dobar način rešeno. Međutim, to apsolutno nije tako.

Situacija u građevinarstvu se komplikuje i ona je problematična od Drugog svetskog rata pa na ovamo, a čini mi ste vi zapržili čorbu kada je u pitanju ova oblast i zato SRS zahteva od Vlade da vas sa tog mesta smeni.

Vi niste imali za cilj da pomognete proizvođačima građevinskih materijala u Srbiji, vi ste više želeli da se ovaj propis uklopi u potrebe EU. Dokaz tome je 283 strana, 68 strana se odnosi na ovaj zakon, pa ću ja vama ovo da vratim, vama lično ili u službu da predam ovo što ne treba, što nema nikakve veze sa ovim problemom i standardima u građevinskim proizvodima.

Ja sam predložio i SRS naravno insistira na tome da se ovaj zakon oslobodi suvišnih opterećenja od strane EU, a da njegov naslov glasi – Zakon o proizvodima koji će se koristiti u građevinarstvu, građevinski proizvodi i stambena zgrada, iako vi u nekim zakonima, u Zakonu o planiranju i izgradnji na potpuno drugačiji način tretirate šta je stambena zgrada u odnosu na zakon kojima je trebalo rešavati stambena pitanja po nešto povoljnijim uslovima kada su u pitanju radnici koji rade u oblasti bezbednosti.

Ovo kako vi pokušavate da objasnite da neko jeste za neke privilegije, pa mislim da vi pre svih koristite privilegije koje je moguće da jedan ministar u Vladi koristi, a trebaće mnogo raznih uplata, licenci, taksi, suština je da se određene firme koje su sada mogle i da posluju u ovim uslovima u oblasti građevinarstva u Srbiji, stave pod kontrolu vas kao ministarstva ili SNS, sasvim je svejedno, ali malo se ostavlja prostora za one koji žele da urade nešto, da unaprede oblast u proizvodnji građevinskih materijala, jer vi to gospođo ministar ne dozvoljavate.

PREDSEDAVAJUĆI: Reč ima ministar, dr Zorana Mihajlović. Izvolite.

ZORANA MIHAJLOVIĆ: Za vašu informaciju, prvo, koriste se apsolutno svi naši standardi, plus, polako se harmonizujemo sa standardima EU.

Ono zbog čega, između ostalog, to i radimo to je da upravo naši proizvođači mogu da izađu i na strano tržište i plasiraju svoje građevinske proizvode. To je takođe jedan od razloga postojanja jednog ovakvog zakona, jer do sada su postojali ogromni problemi i to nije bilo moguće.

Ja verujem da vi volite svoju zemlju i da želite da se naše građevinske firme razvijaju. Podaci govore upravo suprotno svemu što ste do sada rekli i o tome da li je uništavano građevinarstvo u prethodnih četiri godine ili se ono razvijalo, da li je rastao udeo građevinarstva u BDP ili padao, tačnije rastao je, da li je bolje stanje u građevinskoj industriji – jeste, da li rastu plate u građevinarstvu – rastu. Prema tome, volela bih da koristite argumente.

O svim ostalim stvarima ne bih uopšte komentarisala.

PREDSEDAVAJUĆI: Nemate pravo na repliku, gospodine Periću.

(Vjerica Radeta: Poslovnik.)

Po Poslovniku, narodni poslanik Vjerica Radeta.

VJERICA RADETA: Upozoravam na početku današnjeg rada na član 116. i molim vas da vodite računa, gospodine Arsiću, o ponašanju Zorane Mihajlović.

Njeni komentari da se ona nada da mi volimo svoju zemlju, mi srpski radikali za razliku od nje volimo svoju zemlju i nama nije mentor Kajl Skot kao što je njoj i nemojte da dozvolite da na bilo koji način više vređa narodne poslanike.

Šta to znači da ovo što mi iznosimo nisu argumenti? Koji je ona argument iznela?

Molim vas da vodite računa da ministar u svoja dva minuta koristi mogućnost da odgovori argumentom, da argumentovano kaže zbog čega neki amandman za nju, kao ministra i ministarstvo i za Vladu, nije prihvatljiv. Njene lične impresije neka ostavi za svoje tajne susrete sa Skotom. Hvala.

PREDSEDAVAJUĆI: Molim sve učesnike u raspravi da se pridržavaju ovih pravila koje ste sad rekli koleginice Radeta. Tako da, isto što važi za ministre, važi i za poslanike. U diskusiji smo potpuno ravnopravni.

Da li želite da se Skupština u danu za glasanje izjasni o povredi Poslovnika?

(Vjerica Radeta: Ne.)

Ne, hvala lepo.

Na naslov Predloga zakona amandman je podnela narodni poslanik Vesna Nikolić Vukajlović.

Da li neko želi reč? Ne.

Na naslov Predloga zakona amandman je podnela narodni poslanik Ružica Nikolić.

Da li neko želi reč? Ne.

Na naslov Predloga zakona amandman je podnela narodni poslanik Ljiljana Mihajlović.

Da li neko želi reč? Ne.

Na naslov Predloga zakona amandman je podneo narodni poslanik Milorad Mirčić.

Da li neko želi reč?

Izvolite, kolega Mirčiću.

MILORAD MIRČIĆ: Amandmani Srpske radikalne stranke su više u cilju da iskoristimo tu minimalnu mogućnost poslovničku, kako bi izneli svoje mišljenje o predloženim zakonima. Javnosti treba da je jasno da je standardizacija kada je u pitanju kvalitet, kada je u pitanju tržište, uvek opravdana.

Ovde javnost treba da je upoznata šta je druga strana te medalje. Druga strana te medalje je što sadašnje stanje privrede i proizvođača, konkretno ovde, građevinskog materijala nisu u situaciji, nisu tehnološki, tehnički, ni finansijski na tom nivou da bi mogli da za nekih dve do četiri godine postignu taj tzv. evropski nivo kvaliteta.

Ovde se Zorana Mihajlović služi već viđenim marifetlucima. To smo videli od Bože Đelića. Boža Đelić je isto ovo ovako koristio, tako što je govorio umesto da me nagradite, umesto da me pohvalite, vi kažete „Boža derikoža“, vi me grdite, vi me nazivate „Vojvodom od 10.000.000“ itd, tid.

Ovo što se dešava kada je u pitanju pokušaj primene ovakvih zakona, odnosno usvajanje ovih standarda već više puta viđeno u svetu. To je opisano u knjizi čoveka koji se zove Džon Perkins. On je napisao jednu knjigu koja ima naslov „Ekonomske ubice“. Da bi privreda u oblasti građevinarstva mogla da dostigne nivo evropskih standarda moraju ogromna ulaganja, ne samo u proizvodnju, nego u sistem kontrole.

Da ne bi bilo zabluda, ranije je Srbija imala ovakvo jedno iskušenje, a to je bilo usvajanje ISO standarda, ISO 9000 itd, 9011, 9012. Sve je podrazumevalo usvajanje tih standarda, poboljšanje tehnološke proizvodnje i kupovanje dodatne nove opreme. Nikad se ne uvodi neki standard da bi zemlja, u ovom slučaju Srbija, mogla većim delom da primenjuje tehnologiju sa kojom raspolaže. Uvek se to na ime kvaliteta, na ime mogućnosti povećanja BDP, na ime izlaska na strano tržište uvek se to garnira sa tim, a pozadina svega je kupovina nove opreme, nove investicije.

Ima tu nešto što je povezano, a govorio je predsednik poslaničke grupe SRS o kompaniji „Behtel“. Uzmite, pročitajte, gde god se pojavila ta kompanija isti redosled stvari je išao, išla je prvo standardizacija, pa u toj standardizaciji videćete kako čak i ministarstvo predlaže da u oblasti proizvodnje cementa… To je već evropski standard. Zašto? Zato što su cementare već vlasništvo stranih kompanija. U oblasti armiranog betona. Zašto? Zato što armirani beton proizvode oni koji su u vlasništvu stranih kompanija. Razne oblasti gde su standardi postignuti, to su već strane kompanije, a ovde gde bi, eventualno, mogla domaća privreda da ima neke šanse to nije tržište EU.

Da se razumemo, domaća proizvodnja ne u narednih dve do četiri godine, nego u mnogo više godina neće biti konkurentna na zapadnoevropskom tržištu. Jedino što može to je da u ovome planu i projektu domaće građevine domaća proizvodnja u oblasti građevinarstva nađe svoju šansu, a ne da se sad ide sa dodatnim troškovima. Hvala.

PREDSEDAVAJUĆI: Reč ima ministar dr Zorana Mihajlović. Izvolite.

ZORANA MIHAJLOVIĆ: Mislim da ipak te vaše projekcija ne znam na osnovu čega se baziraju, zato što projekcije koje ima Vlada Republike Srbije i Ministarstvo koje ja vodim kažu potpuno drugačije. Te projekcije su napravljene u skladu sa svim podacima Republičkog zavoda za statistiku, Privredne komore Srbije, sekcije za proizvodnju građevinskih proizvoda. Oni su ti, između ostalog, koji su učestvovali i tražili da se uredi ova oblast.

Prema tome, te projekcije da četiri godine neće biti naše preduzeće, odnosno proizvodnja građevinskih proizvoda konkurentna apsolutno nisu tačna. Naprotiv, broj jedan od razloga zašto radimo i zašto smo pred vas stavili ovakav predlog zakona jeste upravo da uredimo ovu oblast i da omogućimo, dakle s jedne strane da povećamo bezbednost građevinskih proizvoda koji se ugrađuju, a sa druge strane da obezbedimo i da omogućimo našim kompanijama da mogu da se plasiraju na stranom tržištu.

Tako da to što ste, između ostalog, rekli kako oni nisu spremni ni finansijski, ni tehnički itd, takođe, niste u pravu, jer, ponavljam još jedanputa, sekcija Privredne komore Srbije za proizvodnju građevinskih proizvoda je inicirala, između ostalog, čak i donošenje ovog zakona. Svi su konsultovani, svi partneri, kao što je to inače i običaj: i Ministarstvo privrede i Trgovine, Institut za standardizaciju, cementna industrija Srbije, Privredna komora Srbije, institut IMS. Dakle, svi zajedno su učestvovali u definisanju ovog zakona. Vlada Republike Srbije je ovaj zakon koncipirala, usvojila na sednici, stavila ispred poslanika, jer smo sigurni da ovo može samo dodatno da omogući dalji razvoj naših preduzeća. Nama je interes da se naše kompanije razvijaju. Hvala.

(Milorad Mirčić: Replika.)

PREDSEDAVAJUĆI: Nemate pravo, kolega Mirčiću.

(Milorad Mirčić dobacuje.)

Imate prava, kao i svi drugi narodni poslanici. Gospođa ministar je odgovorila…

(Milorad Mirčić: Po amandmanu.)

Po amandmanu, izvolite.

MILORAD MIRČIĆ: Gledajte, sve ovo što ste nabrojali možete staviti u istu ravan. Kada je u pitanju Republički zavod za statistiku, kada je u pitanju Privredna komora, tu smo se više puta uverili da ne možemo baš da se pouzdamo. Na čelu Privredne komore je čovek koga je direktno doveo nemački ambasador na tu funkciju, i to za ruku ga doveo, nikad u životu nigde nije radio u privredi ili ja bar nisam bio u situaciji i moje kolege da vidimo da li on ima neko iskustvo.

Što se tiče te preporuke, gledajte, vi morate da radite tako što poštujete realnost koja je u Srbiji. Vi imate primer u vašem predlogu, obrazloženje vašeg predloga da, recimo, u standardizaciji ivičnjaka više poklanjate pažnju savitljivosti, fleksibilnosti tih ivičnjaka, nego temperaturnim uslovima tretiranja tih ivičnjaka, odnosno kada dolazi do uništavanja materijala od kojih su ivičnjaci napravljeni.

Vi jednu stvar ne razumete. Vi ne razumete da je to onaj ko proizvodi, ko ima takav kvalitet materijala, a ovo vam pričam, ne samo na osnovu znanja, nego i iskustva.

Setite se samo, drage kolege, projekta brze pruge koje su ranijih godina projektovane kroz Srbiju. Najveća borba u Evropi je bila između Francuza i Nemaca, kada su u pitanju brze pruge. Znate zbog čega? Samo zbog kvaliteta šina po kojima će vozovi da idu, zato što je nemački standard tzv. „faud de“ predviđao drugačiju strukturu tih materijala, a mi smo za razliku od francuskih, koji su vodeći kada su u pitanju brze pruge, kao država bili osposobljeni možda te pomoćne objekte da radimo po pitanju brzih pruga.

Vi ovde imate u Predlogu zakona profile koji se ugrađuju u građevinarstvu, sitno zrnaste strukture. Recite mi fabriku u Srbiji koja proizvodi takve profile, koja proizvodi taj čelik sa sitno zrnastom strukturom. Samo recite fabriku koja je to u Srbiji. Svi standardi su jasno izdefinisani, oni se odnose na one koji su vodeći u određenim proizvodnjama, a to je Nemačka, Francuska i vodeće zemlje EU. Ništa to nije za Srbiju, kao i za mnoge zemlje u EU.

PREDSEDAVAJUĆI: Zahvaljujem.

Na naslov Predloga zakona amandman je podneo narodni poslanik Momčilo Mandić.

Da li neko želi reč?

Na naslov Predloga zakona amandman je podneo narodni poslanik Tomislav Ljubenović.

Da li neko želi reč?

Kolega Ljubenoviću, izvolite.

TOMISLAV LjUBENOVIĆ: Hvala predsedavajući.

Na Predlog zakona o građevinskim proizvodima, poslanička grupa SRS je podnela amandman kojim smo predložili da se promeni naslov, tako da bismo onda imali zakon o proizvodima i uslovima proizvodnog procesa proizvoda za građevinarstvo.

Mi smo podneli ovaj amandman jer smatramo da bi njegovim prihvatanjem došlo do preciziranja naslova predloženog zakona. Od predlagača ovog zakona dobili smo obrazloženje da je najvažniji razlog za njegovo donošenje potreba da se opštim propisom uredi stavljanje na tržište građevinskog proizvoda, što je do sada bilo urađeno. Ovo je u stvari bila polazna osnova da poslanička grupa SRS donese amandman i predloži drugačiji naziv ovog predloga zakona.

Da li je predlagač naveo da u cilju obezbeđivanja standardizacije građevinskih proizvoda i sigurnosti na tržištu stavljanjem u promet samo građevinskih proizvoda koji su pogodni za predviđenu upotrebu, odnosno imaju karakteristike koje omogućavaju da objekti u koje se ugrađuju, ispunjavaju bitne zahteve. Ovaj zakon sadrži tehničke i druge zahteve kojima se obezbeđuje zaštita, bezbednost života i zdravlja ljudi, zaštita životinja, biljaka i životne sredine, zaštita potrošača i drugih korisnika i zaštita imovine svih građana Republike Srbije, kao i svih investitora.

Ako bi predlagač uzeo u obzir ove navode, poslanička grupa SRS je mišljenja da bi trebalo prihvatiti ovaj naš amandman. Hvala.

PREDSEDAVAJUĆI: Zahvaljujem.

Poštovani narodni poslanici, saglasno članu 27. i članu 87. st. 2. i 3. Poslovnika Narodne skupštine, obaveštavam vas da će Narodna skupština danas raditi posle 18,00 sati, zbog potrebe da Narodna skupština što pre donese zakone iz dnevnog reda ove sednice.

Na naslov Predloga zakona amandman je podneo narodni poslanik Petar Jojić.

Da li neko želi reč? (Ne.)

Na naslov Predloga zakona amandman je podnela narodni poslanik Nataša Sp. Jovanović.

Izvolite.

NATAŠA Sp. JOVANOVIĆ: Dolaskom na vlast SNS 2013. godine, malo njih se toga i seća, verujem da se i vi ne sećate gospodine Arsiću, Vlada Republike Srbije je donela jedan poseban program i formirala tim za spas građevinarstva u Srbiji. Zorana Mihajlović tada nije bila ministar za građevinu i veliki je problem zapravo za sve ljude iz ove struke što mi nemamo posebno ministarstvo za ovu oblast.

Što bi se narodski reklo, smestite sve u njeno ministarstvo, pa se pomešaju babe i žabe, to je prosto neverovatno, jer ljudi iz struke, a to je ujedno i jedan deo govora kolege Mirčića koji je ispravan, pogotovo iz Građevinske komore Srbije kažu da ovaj zakon koji je uslov EU u koju Srbija, ubeđeni smo nikada neće ući, će i te kako da donese probleme malim firmama u Srbiji.

Da bi se postigla standardizacija građevinskih proizvoda na način na koji to predviđa ovaj zakon koji nije nikakvo epohalno delo ovog ministarstva, već prepisan zakonski projekat koji imaju druge zemlje koje su to ranije usvojili, u Srbiji će se male firme naći u izuzetno teškom položaju. Evo iz kog razloga.

Za njih je potrebno da imaju nove investicije da bi se prilagodili svim tim standardima koji u ovoj knjizi koja se zove zakon to predviđa. Na kraju, to nije moguće za sve male proizvođače u Srbiji, ko zna koliko ih ima, jer su oni u startu desetkovani zbog udara konkurencije od stranih kompanija. Dovoljna je činjenica da pogledate unazad koliko godina, za firme i za ljude, za ljude iz struke koji su ostali bez posla u nekada čuvenim građevinskim preduzećima, da su pokrenuli neki svoj mali biznis. Ne moramo da navodimo ove velike kompanije u Srbiji koje proizvode građevinske materijale.

Sada imate jedno preduzeće koje, neću da ga imenujem, sarađuje isključivo sa Nemačkom i ona ima te svoje standarde, ali ta kompanija prihvata, a firma se bavi proizvodima od čelika. Tu imate preko nekoliko hiljada, možda preko 10.000 stavki kada je u pitanju čelik, ali ovi standardi koji su standardi EU koja će da propisuje i da verifikaciju daje ovo telo koje će da se formira, i te kako će se da dovede u problem sve te manje druge firme koje neće moći da odgovore upravo tim standardima, jer je potrebno da investiraju, a oni jedva održavaju tu tekuću proizvodnju, jer je građevinarstvo u Srbiji u izuzetno teškoj situaciji.

To je počelo da se urušava dolaskom DOS na vlast i sve je gore i gore. Nekada ste imali dok je „Komgrap“ bio vodeća firma u našoj zemlji, 70.000 operativaca u građevini, a danas oni idu i traže uhlebljenje negde u inostranstvu.

PREDSEDAVAJUĆI: Zahvaljujem.

Reč ima ministar dr Zorana Mihajlović.

ZORANA MIHAJLOVIĆ: Samo jedna mala ispravka da ne bi bilo zabune. Ne zbog vas nego zbog građana Srbije.

Uopšte niste u pravu upravo za te male proizvođače. Naprotiv stvar je potpuno drugačija. Ovim novim zakonom o građevinskim proizvodima, oni se inače zovu mikro pravna lica i upravo za ta mikro pravna lica će doći do pojednostavljenja postupka i biće mnogo jednostavnije uopšte da proizvode i da vrše kontrolu kvaliteta, a sve drugo zaista ne bih komentarisala.

(Nataša Sp. Jovanović: Replika.)

PREDSEDAVAJUĆI: Nemate pravo koleginice.

Na naslov Predloga zakona amandman je podneo narodni poslanik Zoran Despotović.

Da li neko želi reč? (Ne.)

Na naslov Predloga zakona amandman je podneo narodni poslanik Božidar Delić.

Da li neko želi reč? (Ne.)

Na naslov Predloga zakona amandman je podneo narodni poslanik Miljan Damjanović.

Da li neko želi reč?

Izvolite.

MILjAN DAMJANOVIĆ: Hvala.

Ovaj zakon je, kao i svi prethodni koje je branila ovde ministar Zorana Mihajlović, izuzetno loš. Uzmimo primer Zakona o stanovanju, evo prošlo je skoro godinu dana, nije zaživeo, niti može da zaživi, odnosno stvaraju se na terenu samo problemi.

Podsetiću vas jednu stvar, nije najveća greška i najveća stvar što je zakon loš, još lošije je to što je ministar Zorana Mihajlović ovde iznosila pre nekoliko dana brutalne neistine i replicirajući poslanicima SRS, citiram, rekla je – Da ste bili prisutni, vaš šef i ja smo argumentima diskutovali oko problema zakona.

Tu imamo delimičnu istinu, a to je da je prof. dr Vojislav Šešelj zaista iznosio argumente vezano za ovaj zakon …

(Predsedavajući: Nemojte da nam prepričavate tokom sednice, nego o amandmanu.)

Dok je ministar Zorana Mihajlović iznela neverovatne neistine, pokazala neznanje, elementarne nadležnosti državnog aparata čiji je i sam deo. Reč je bila o rušenju vikendica Tomislava Nikolića i zarad javnosti i upravu zarad zakona, treba da navedemo da je Sekretarijat za legalizaciju koji je pod upravom grada Beograda, gospođo Mihajlović, kojim upravlja vaša SNS, kaže da čim je neko predao zahtev za legalizaciju, zakonom je zaštićen od rušenja, dok vaš Sekretarijat za legalizaciju ne donese rešenje suprotno tome. Tako da je to pitanje za Gorana Vesića i gradsku upravu, a ne za opštinu Novi Beograd i to da mi nismo sa Šapićem hteli da rušimo nelegalno izgrađene vikendice, jer vi i vaš Sekretarijat branite vikendice Tomislava Nikolića, kao i mnoge druge.

Recite danas ovde javno, ako ne želite, da rušimo mi suprotno zakonu. Podsetiću vas da ste vi to uradili u Hercegovačkoj, a tamo gde su srpski radikali na vlasti sigurno neće dozvoliti da se na taj način ruši. Da biste rušili Tomine vikendice, morate prvo doneti zaključak, zatim do tada dok ne donesete zaključak u Sekretarijatu za legalizaciju nemojte se brukati ovakvim izjavama, jer time pokazujete kao što sam rekao elementarno neznanje i dezavuišete javnost u Srbiji. To vam nije prvi put, a upravo je predsednik SRS Vojislav Šešelj izneo sve argumente kako treba da funkcioniše jedna ozbiljna država i kako će na taj način pokazati i boriti se za borbu protiv korupcije i kriminala.

PREDSEDAVAJUĆI: Po amandmanu, ministar dr Zorana Mihajlović.

ZORANA MIHAJLOVIĆ: Prvo, rekli ste da, ako sam dobro informisana, mi smo počeli pre svega da pričamo o amandmanima o Zakonu o građevinskim proizvodima. Rekli ste da je taj zakon loš, nisam imala prilike da čujem šta je konkretno loše u tom zakonu, ali ste između ostalog pomenuli Zakon o stanovanju za koji kažete da nije zaživeo, pa za vašu informaciju ako ne znate i te kako je zaživeo.

Dakle, 40.169 registrovanih stambenih zajednica, 825 profesionalnih upravnika, to su ljudi koji su bili u Nacionalnoj službi za zapošljavanje i koji su na taj način i obučeni i dobili svoj posao. Prosto, samo da, kad kažete, da vam objasnim.

I, zaista se maksimalno trudim da ne odgovaram na neke druge stvari i komentare koje govorite, a nisu vezane za zakon i tako će i ostati.

(Miljan Damjanović: Replika.)

PREDSEDAVAJUĆI: Nemate pravo, kolega.

Izneti su samo statistički podaci o primeni zakona.

(Vjerica Radeta: Poslovnik.)

Po Poslovniku, izvolite, koleginice Radeta.

VJERICA RADETA: Interesantan način kako ste zamislili danas da vodite raspravu, a ja vas upozoravam na član 27, da morate da vodite računa o primeni Poslovnika i da se to odnosi na sve ovde prisutne.

Očigledno vam je taktika da nikome nećete dati pravo na repliku, a posle svakog ovog odgovora, dosadašnjeg, Zorane Mihajlović narodnim poslanicima, bilo je mesta replici. Replika, gospodine Arsiću, ne znači svađu, ne znači vređanje, znači razmenu argumenata. Ako ministar iznese politički stav i ako ministar priča o zakonu, iznosi statističke podatke o Zakonu o stanovanju, onda narodni poslanik ima pravo da joj kaže da su to samo statistički podaci koji nemaju veze sa realnošću, da se čuda dešavaju sa tim upravnicima po zgradama, ne samo u Beogradu, nego u celoj Srbiji, da je istina da su upravnici zgrada u 90% slučajeva aktivisti SNS, da je istina da maltretiraju stanare, da ljudi ne znaju šta će sa sobom zato što su im nametnuti ti i takvi upravnici.

Dakle, ako želite na taj način da zaštitite Zoranu Mihajlović od narodnih poslanika, pogrešna vam je taktika. A, ako se ona nastavi tako ponašati i vi joj budete pomagali u tome, mi ćemo onda ceo dan tražiti po Poslovniku, i da vam možda padne na pamet, kao što je to bilo u zadnjem danu rasprave, kada meni niste dozvolili repliku, pa ste prekinuli sednicu da ne bi bilo replike, mi ćemo onda ceo dan da tražimo da se ona udalji sa sednice, a da Vlada pošalje nekog ministra koji će se sa uvažavanjem ophoditi prema narodnim poslanicima. Hvala.

PREDSEDAVAJUĆI: Koleginice Radeta, moram da vam odgovorim.

Član 104. koji reguliše pravo na repliku, kaže – ako se narodni poslanik u svom izlaganju na sednice Narodne skupštine uvredljivo izrazi o narodnom poslaniku koji nije član iste poslaničke grupe, navodeći njegovo ime i prezime ili funkciju, odnosno pogrešno protumači njegovo izlaganje, narodni poslanik na koga se izlaganje odnosi ima pravo na repliku.

Znači, ni jedan od ovih uslova nije bio ispunjen.

(Vjerica Radeta: Kako vi znate?)

Ni jedan, a koleginice Radeta, kao što i vi jako dobro znate, molim kolegu Damjanovića da ne dobacuje, trenutno nije tema dnevnog reda Zakon o stanovanju.

(Narodni poslanik Vjerica Radeta dobacuje.)

Ja nemam nikakav problem u vezi toga.

Znači, ako, pustio sam da kolega poslanik spomene Zakon o stanovanju, mogao je u toj svojoj diskusiji odmah da kaže sve što ste vi rekli, nego je očekivao pravo na repliku da produži svoju diskusiju.

Ministar se izjasnio i dao samo statističke podatke.

Da li želite da se Skupština u Danu za glasanje izjasni o vašoj povredi Poslovnika?

Molim vas, samo sa da ili ne.

VJERICA RADETA: Rekla sam, Arsiću, prati sednicu, rekla sam.

Pitaj sekretara šta sam rekla.

PREDSEDAVAJUĆI: Nastavljamo dalje sa raspravom.

Na naslov Predloga zakona amandman je podneo narodni poslanik Dubravko Bojić.

Da li neko želi reč?

Na naslov Predloga zakona amandman je podnela narodni poslanik Aleksandra Belačić.

Da li neko želi reč?

Izvolite, koleginice.

ALEKSANDRA BELAČIĆ: Poslanička grupa SRS podnela je niz amandmana na Predlog zakona o građevinskim proizvodima. Amandmanom koji sam ja podnela na naslov Predloga zakona, predlažem promenu naslova Predloga zakona tako da glasi – Predlog zakona o proizvodima za izvođenje građevinskih radova.

Ovim i ostalim amandmanima koje smo podneli želeli smo barem na tehnički način da doradimo zakon. Međutim, stav SRS jeste da ovaj zakon nije dovoljno dobar, zbog toga što ga donosite po diktatu EU i sa namerom da se uskladite sa standardima i najboljom praksom EU, što ne mora nužno predstavljati i najbolje rešenje za nas ovde u Srbiji.

Međutim, mnogo veći problem od samog teksta ovog zakona i ostalih zakona iz iste oblasti, za nas srpske radikale predstavlja pitanje kako će ovi zakoni biti sprovedeni u praksi? Mi smatramo da resorni ministar Zorana Mihajlović svoj posao ne obavlja dovoljno adekvatno i dovoljno stručno i zbog same činjenice da je ona američki čovek, član Trilateralne komisije, te neko ko američkog ambasadora poziva na sopstvenu slavu, naš je stav da ona ne može dovoljno adekvatno zastupati interese građana Srbije.

To smo imali prilike nedavno da vidimo kada je ministar ostala nema na izjavu američkog ambasadora da je Kosovo nezavisna država, a u kasnijem obrazloženju rekla je da je oćutala zato što se nalazila na skupu na kome je dogovarana izgradnja autoputa Čačak – Kruševac, a vrednost tog posla iznosi 800 miliona evra.

Za nas iz SRS, obraz građana Srbije i nacionalni ponos nema cenu, i smatramo da je mnogo važnije u svakoj situaciji reagovati i osuditi one koji rasparčavaju teritoriju Srbije, nego ćutati da bi se završio posao sa firmom koja je već duboko kompromitovana i koja je u zemljama regiona već dobila zabranu, odnosno obustavu rada zbog brojnih zloupotreba. Hvala vam.

PREDSEDAVAJUĆI: Reč ima ministar dr Zorana Mihajlović. Izvolite.

ZORANA MIHAJLOVIĆ: Hvala na vašem mišljenju.

Razumem da ste vi protiv standarda EU pošto ste protiv EU i to je potpuno legitiman politički stav. Ali, opet, Vlada Republike Srbije ima jedan od svojih strateških postulata, a to je da idemo ka EU, ne po svaku cenu, pogotovo kada govorimo o oblasti standarda.

Prema tome, ovaj zakon je pripremljen na takav način da svaka vrsta usklađivanja sa standardima EU jeste postepena i idemo pre svega sa tim da omogućimo rad našim građevinskim kompanijama, odnosno da učinimo naše proizvođače građevinskih proizvoda što konkurentnijim.

Sada, što se drugih komentara tiče, ja bih samo volela da mi kažete o kom amandmanu je reč? Gde ste vi to pročitali „Bechtel“, gde ste pročitali sve ostalo, prosto da bih mogla da vam odgovorim? Rado ću vam odgovoriti ukoliko ima u bilo kom amandmanu, ako ne ovde, onda ćemo na pres-konferenciji.

PREDSEDAVAJUĆI: Po Poslovniku, narodni poslanik Nataša Jovanović. Izvolite.

NATAŠA JOVANOVIĆ: Gospodine Arsiću, evo sad u 11.05 časova, vas po drugi put upozoravamo da u skladu sa članom 27. i 32. nastavite da vodite sednicu po Poslovniku, inače ćemo zaista doći u problem daljeg toka, javljaćemo se po Poslovniku. Upravo smo kroz drskost i bezobrazluk Zorane Mihajlović videli da je pokušala da sednicu vodi umesto vas.

To da li je neki narodni poslanik pričao o nečemu što se njoj ne dopada ili što trenutno nije aktuelna tema, to je posao vas, gospodine Arsiću, koji sada predsedavate, a ne da ona drži pridike narodnim poslanicima o čemu pričaju, da li je to Zakon o stanovanju, da li je nešto drugo, da li je njena manipulacija i mahinacija, zajedno sa američkim ambasadorom, i dovođenje firme „Bechtel“ za velike pare.

Moram opet da napravim digresiju, da vas podsetim da je 2004. godine u Hrvatskoj jedan pod pritiskom javnosti, ministar morao da podnese ostavku, jer je šurovao sa „Bechtel“, isto uz pomoć američkog ambasadora.

Dakle, da li će narodni poslanik gospođica Belačić, Miljan Damjanović ili neko treći da govori ovako ili onako, to nije posao Zorane Mihajlović, već predsedavajućeg Narodne skupštine, što ona nikada neće da bude, a krajnje je vreme i da je smenite sa mesta ministra u Vladi.

PREDSEDAVAJUĆI: Prvo da odgovorim koleginici Jovanović, pošto ste išli na povredu Poslovnika, evo da postavim jedno pitanje – da li ste sigurni da treba da ispunim vaš zahtev i da narodni poslanici isključivo govore o svom amandmanu? Ja sam tako razumemo, a čini mi se da su svi ostali tako razumeli. Znači, ministar je samo rekla, da ne može da odgovori na pitanje koje poslanik uputio zato što nema precizno pitanje.

Da li želite da se Skupština izjasni u danu za glasanje o povredi Poslovnika, samo da ili ne, molim vas.

NATAŠA JOVANOVIĆ: Ne znam o čemu da se izjasnim kada niste razumeli, toliko vam je bilo vremena da razumete da je ministar prekršila Poslovnik i da mora po članu 116. da se ponaša kao ostali učesnici.

Dakle, jedna opomena, druga opomena, i treće je da je udaljite sa sednice.

PREDSEDAVAJUĆI: Po amandmanu narodni poslanik Aleksandra Belačić.

ALEKSANDRA BELAČIĆ: Poštovani predsedavajući, svi mi iz SRS ovde zastupamo građane Srbije koji su za nas na prethodnim izborima glasali. To znači da mi kroz svoju diskusiju iznosimo stavove građana Srbije. Ukoliko je naš stav da resorni ministar ne radi dobro svoj posao i da ne treba da ostane na toj funkciji, onda je potpuno nepotrebno da mi ovde pričamo o tačkama, zarezima i ostalim izmenama koje smo uneli u amandmane.

Mi se, iz SRS, dame i gospodo, za razliku od određenih ministara, sa političkim protivnicima ne prepucavamo preko novina, ne vodimo diskusiju po tabloidima, već je ovo ovde jedino mesto gde mi možemo da iznesemo svoj stav o radu ministara, a naš stav je da ministar Zorana Mihajlović, treba i mora da bude što pre smenjena. Hvala vam.

PREDSEDAVAJUĆI: Na naslov Predloga zakona amandman je podneo narodni poslanik Vjerica Radeta.

Izvolite, koleginice Radeta.

VJERICA RADETA: Da se ne stekne pogrešan utisak, nemamo mi ništa protiv građevinskih, odnosno Predloga zakona o građevinskim proizvodima, u smislu standardizacije, kvaliteta itd, naše primedbe jesu, zašto se to radi isključivo po nalogu EU. Vi nama već godinama pričate da vi ne radite ništa zbog EU, nego da to radite zbog građana Srbije. Evo, ovaj zakon je dokaz, odnosno ovaj predlog je dokaz da to nije tako.

Naša druga primedba je – zašto vam je trebao ovaj zakon da biste vodili računa o standardima koji moraju da ispunjavaju određeni građevinski proizvodi da bi bili upotrebljeni u građevini. Čuli ste od poslanika SRS da vi ne otkrivate toplu vodu, da su dosmanlije uništile naša građevinska preduzeća, da su vrhunske firme koje su gradile po celom svetu, po celoj zemaljskoj kugli, da su rasprodate budzašto, da bi se tajkuni dočepali lokacija na kojima su kasnije umesto fabrika gradili tržne centre, hotele itd. To je politika EU, koju ste vi nastavili, i tom politikom ste došli do toga da ste zanemarili kvalitet građevinskih proizvoda, pa vam se tri puta ruši potporni zid u Grdelici. Kako je to moglo da se desi? Da li vam je ovaj zakon bio potreban da uredite da se to konačno uradi i vama, direktor Koridora, ne vama, nego nama celoj Srbiji kaže – mi smo znali da će taj potporni zid da se sruši. Zašto ste ga pravili kada ste znali da će da se sruši? Ili, vi ne vodite računa šta kažete, mislite to kada nešto tako lupite neće se zapamtiti, otišlo u etar i gotovo.

Prošli put kada je bilo drugo rušenje potpornog zida pitali smo vas zašto ste ponovo angažovali tzv. stručnjake Svetske banke, kada su vam oni radili jedan od projekata, pa smo vas pitali – da li je tačno, ili oni nisu uradili namerno dobro statiku, da bi se nama ovo dešavalo, ili one koje ste vi angažovali nisu namerno hteli da rade po standardima koji su bili predviđeni.

Dakle, nije vam trebao ovaj zakon, da biste radili vaš posao, ali vi vaš posao ne radite iz dva razloga, jedan je zato što ga ne znate, a drugi je zato što namerno podrivate i Vladu Srbije i državu Srbiju. Hvala.

PREDSEDAVAJUĆI: Reč ima ministar Zorana Mihajlović. Izvolite.

ZORANA MIHAJLOVIĆ: Upravo nam je potreban ovaj zakon zbog toga da bi naši proizvođači građevinskih proizvoda mogli da izađu na strano tržište. Sa sadašnjim standardima koje imamo oni zaista imaju probleme i to ne mogu da urade za mnoge građevinske proizvode. Naravno, dodato sa tim i da povećamo bezbednost građevinskih proizvoda na našem tržištu, uz to smo naravno gledali i vodili računa da sve bude postepeno imajući u vidu i stanje, ali imajući u vidu i cilj, a to je da povećamo njihovu konkurentnost.

Što se tiče Grdeličke klisure, nemate ispravne podatke. Sa zadovoljstvom ću vam dati sve informacije, sva dokumenta i sve podatke. Dakle, sve od prvog projekta koji je napravljen, od imena projektanata, inženjera koji su na tome radili, nijedan zaista iz neke druge, osim iz Srbije neke druge države nije radio te projekte. Dakle, stojim na raspolaganju, ako ste zainteresovani za Grdeličku klisuru, pogotovo za kosine koje pominjete, jer opet ni tu niste skroz u pravu, a da ne bi sada pričala još sat vremena o tome nije ni u redu, svu dokumentaciju bez ikakvih komentara ću vam dati, a vi kad sve pogledate onda mi kažite šta je po vašem mišljenju se tu desilo. A za ove građevinske proizvode jedan od osnovnih razloga jeste da mogu da naše kompanije da izađu na strano tržište. Hvala vam.

(Vjerica Radeta: Replika.)

PREDSEDAVAJUĆI: Žao mi je koleginice Radeta, imate vreme po amandmanima.

Po Poslovniku, izvolite.

VJERICA RADETA: Član 27. Poslovnika.

Očigledno je da ćemo se danas terati ovako ceo dan, ali dobro, mi smo ovde došli da radimo i nemamo nikakav problem sa tim, a vi gospodine Arsiću bi trebalo ozbiljno da povedete računa o primeni člana 27. odnosno o zloupotrebi davanja prava na repliku, jer ovo što vi radite više nije korišćenje prava koje imate u Poslovniku, već zloupotreba prava. To stvarno nije dobro, evo već koliko je prošlo amandmana na isti način se ponašate.

Vi meni niste dozvolili da kroz repliku pitam Zoranu Mihajlović zašto je kada je poslednji put ovde sedela odgovorila ono što sam ja rekla, malo pre, za angažovanje stručnjaka iz Svetske banke, danas kaže da toga nema. I, još bih je dodatno pitala ko vrši nadzor. Dakle, samo sam htela da malo razjasnim ovo što sam ja rekla i to što je ona rekla, a sada vas upozoravam da njoj ne smete dati repliku na ovo što sam ja pitala. Hvala vam.

PREDSEDAVAJUĆI: Znam da koleginica Mihajlović ne može da dobije pravo na repliku, ali isto tako znam ni da nije dala nijedan povod da vama omogući repliku.

(Vjerica Radeta: Upravo ovo što je rekla gospođa ministar je pravo za repliku. To je komunikacija sa ministrom.)

Znam ja to i to razumem.

(Vjerica Radeta: Molim vas, da se izjasnite u danu za glasanje i da mi ne objašnjavate.)

Pa, ne možete da mi oduzmete to pravo, a još ga niste ni čuli.

(Vjerica Radeta: Kako god da mi objasnite.)

A kako god da je? U redu.

Na naslov Predloga zakona amandman je podneo narodni poslanik Nemanja Šarović.

Da li neko želi reč? (Ne.)

Na naslov Predloga zakona amandman je podneo narodni poslanik Aleksandar Šešelj.

Da li neko želi reč? (Ne.)

Na naslov Predloga zakona amandman je podneo narodni poslanik Filip Stojanović.

Da li neko želi reč?

Izvolite, koleginice Stojanoviću.

FILIP STOJANOVIĆ: Zahvaljujem.

Dame i gospodo narodni poslanici, podneo sam amandman na naslov Predloga zakona o građevinskim proizvodima, suština ovog zakona kako se kaže ogleda se u potrebi da se proizvodnja i usluga iz ove oblasti prilagode zahtevima novih propisa koji su usaglašeni sa standardima i propisima EU. Ako je to jedini cilj donošenja ovog zakona, a izgleda da jeste, onda bolje da ga nismo ni donosili. Ovaj zakon nameće dodatne troškove našoj građevinskoj operativi koje ona neće moći da podnese i da se izbori sa konkurencijom.

Zakon predviđa dodatne troškove za nabavku standarda propisa, obuku, osoblja za primenu tih propisa nabavku nove opreme i slično. Moramo biti svesni da se naša građevinska operativa ionako nalazi u teškom stanju, a kako će biti sa ovim dodatnim nametima možemo samo pretpostaviti.

Sa druge strane sećamo se vremena kada smo se ponosili našom građevinskom operativom i kada su naši neimari radili, gradili i bili priznati i poznati širom sveta.

Prvo je dosovska vlast krenula u uništavanje naše građevinske operative, a ova vlast je nastavila istim putem. Usvajanje ovog zakona predstavlja zakucavanje poslednjeg eksera u posmrtni kovčeg naše građevinarske operative. Zato bi bilo najbolje da se ovaj zakon povuče iz procedure. Zahvaljujem.

PREDSEDAVAJUĆI: Na naslov predloga zakona amandman je podneo narodni poslanik Boško Obradović.

Da li neko želi reč? (Da)

Kolega Obradović, izvolite.

BOŠKO OBRADOVIĆ: Poštovani predsedavajući, poštovani predstavnici nadležnog ministarstva, kolege narodni poslanici, poštovani građani pomaže Bog svima.

Srpski pokret Dveri je predao niz predloga amandmana, kojima smo želeli da poboljšamo predviđenu verziju zakona, a suštinski smo već od naslova želeli da ukažemo šta je, po nama, ovde pitanje svih pitanja. Tako da sam ja dao predlog da ovaj naslov Predloga zakona se menja i glasi – Zakon o građevinskim proizvodima i sprečavanju urbanističkog haosa i divlje gradnje u građevinarstvu.

Dakle, suština čitave priče jeste u tome da li ćemo konačno da se suprotstavimo divljoj gradnji i urbanističkom haosu ili nećemo. Sve drugo su prazne priče, izgovori i izbegavanja odgovora na ovo suštinsko pitanje.

Ima li u Srbiji divlje gradnje? Da, ima je u neograničenim količinama. Da li je bilo ko, ko je simbol divlje gradnje u Srbiji došao pod udar zakona i da li mu je srušena ta divlja gradnja ili ne? Naravno da mu nije srušena, da su svi zaštićeni i da svi dalje nastavljaju da divlje grade po Srbiji.

Bio sam veoma konkretan kada sam i u načelnoj raspravi, a i sada ću ponoviti, govorio o urbanističkom haosu i divljoj gradnji u Srbiji, ali nisam dobio odgovor nadležnog ministra ni na jedno od svojih pitanja. To zaista govori o jednom nepoštovanju institucije narodnog poslanika koji vam postavlja veoma konkretna i direktna pitanja.

Ko je zaštitio Muameru Zukorlića, islamsku zajednicu da može da gradi kako god hoće u Novom Pazaru, protivno zakonu? Da li je dovoljno što Muamer Zukorlić, podržava vladajuću koaliciju da on može divlje da gradi? Pazite, to je vrlo konkretno pitanje, gospođo ministar. Da ili ne? Da li on može divlje da gradi, zato što je vaš koalicioni partner?

Drugo pitanje, da li na vrhu Kopaonika može da postoji onakav simbol divlje gradnje i da ni sud ni policija ni lokalna samouprava ne smeju da ga sruše? Ko stoji iza onog simbola divlje gradnje na vrhu Kopaonika, da li SNS, da li kriminalci bliski SNS, neki kontroverzni biznismeni, ko i ko ih štiti? Dakle, vrlo konkretno pitanje.

Tetkin zid, narodnog poslanika Marka Parezanovića u Čačku, koji je izgrađen protivno građevinskoj dozvoli, koji je trebalo da bude srušen, a nije.

Ko je to zaštitio i ko ima privilegiju zato što je tetka narodnog poslanika, da njemu nešto može da se gradi divlje, a da neko drugi nema tu privilegiju koju ima tetka narodnog poslanika? Vrlo konkretno pitanje.

Da li je neko iz SNS stajao iza zaštite svih ovih nelegalnih i divljih gradnji? Nije – jeste? Da ne navodim ostale primere, ima ih puno od potpornog zida na auto-putu do, ne znam, vijadukta oko Čačka koji kasni već dva ili tri meseca, neko je valjda za to odgovoran.

Znači, ako tri potporna stuba na tom vijaduktu su urušena, ako tri meseca kasne ti radovi, gde je stručni nadzor, gde je inspekcijski nadzor? Gde je ministarstvo? Gde je uopšte onaj ko je odgovoran da neke stvari funkcionišu u Srbiji?

Dakle, to je poenta zato što u naziv i u suštinu ovoga i svih ovih zakona, i Zakona o planiranju i izgradnji i Zakona o ozakonjenju objekta, moralo da uđe ono što je suština, a to je kako zaustaviti urbanistički haos i kako zaustaviti divlju gradnju?

Tu sada dolazimo do poente čitave priče. Kako je moguća divlja gradnja? Da li vi ovim zakonima koje neprestano donosite, samo ozakonjujete onu dosadašnju divlju gradnju, jer niste bili spremni da je srušite i da sprovodite dosadašnje zakone? Ko je do sada štitio krivično delo divlje gradnje, ko ga je štitio, ko je omogućio krivično delo divlje gradnje, ko je napravio urbanistički haos u čitavoj Srbiji? Neko ko je bio na vlasti, ne može neko drugi.

Pazite, oni ljudi koje čine komisije za planove, gospođo ministar, njih bira lokalna samouprava, neka vladajuća većina, znači, SNS. Oni ljudi koji su na čelu gradskih i opštinskih uprava za urbanizam, njih bira neka vladajuća većina, znači, SNS.

Građevinski inspektori, zatim oni koji treba da asistiraju građevinskom inspektoru da bi se srušio nelegalan objekat, a to su sud, policija, lokalna samouprava, oni ne rade svoj posao.

Hajde da vidimo konačno, niste odgovorili na pitanje svih pitanja, ko nije srušio divlju gradnju decenijama unazad? Ko štiti divlju gradnju decenijama unazad? Da li građevinski inspektor? Hajde da rešimo problem građevinskog inspektora koji je korumpiran.

Ili je možda građevinski inspektor uradio svoj deo posla, dao nalog da se sruši nelegalni objekat, ali ga je onda zaustavio sud, znači, korumpirani sudija, pa ga je onda zaustavila policija, znači, korumpirana policija ili ga je zaustavio gradonačelnik, odnosno predsednik opštine koji nije dao asistenciju time što je trebalo da raspiše javnu nabavku i angažuje firmu koja će srušiti nelegalni objekat?

Znači, neko je zaustavio nalog građevinskog inspektora da se sruši divlja gradnja, a ko? Korumpirani sudija, korumpirani policajac ili korumpirani gradonačelnik iz redova SNS koji nije dao asistenciju?

Evo, vi znate čitav slučaj divlje gradnje na Kopaoniku. Ko nije dao asistenciju da se sruši taj objekat na Kopaoniku? Ko, sud, policija, lokalna samouprava? Ali, neko to štiti, neko stoji iza urbanističkog haosa i divlje gradnje u Srbiji, a neprestano se pokušava novim i novim zakonskim rešenjima ozakoniti prethodna divlja gradnja.

Ne vidim zašto je bio problem da se prihvati jedan ovakav amandman. On samo želi da ukaže na suštinu, da nama treba zakon koji će rešiti urbanistički haos i koji će zaustaviti divlju gradnju.

Tu na kraju želim da poentiram sa sledećih nekoliko konstatacija, da li svim ovim što radimo, izbegavajući da stanemo na put divljoj gradnji, mi zapravo ozakonjujemo krivična dela divlje gradnje, koja su učinjena u prethodnom periodu? Koliko je nenaplaćenih doprinosa za građevinsko zemljište u Srbiji? Koliko je neizdatih upotrebnih dozvola, a funkcionišu objekti? Koliko je nepoštovanja struke iz tih komisija za planove ili iz uprava za urbanizam, kada su ljudi nešto rekli, a radi se protivno onome što su oni stručno rekli? Koliko je nenaplaćenog poreza na imovinu? Koliko je kriminala i korupcije i za divlje gradnje i urbanističkog haosa u Srbiji?

Ja bih voleo gospođo ministar, pošto ste vi tako veliki borac protiv kriminala i korupcije, kao kompletna SNS, da mi navedete jedan objekat koji ste vi srušili, ovako kao simbol jednog bezobrazluka, bahate divlje gradnje, osionog ponašanja investitora, samo mi jedan objekat navedite.

Gde ste udarili na nekog gradonačelnika, poput gradonačelnika Čačka koji gradi sprat više nego što mu je dala građevinska dozvola? Da li ste ga možda pozvali pri zvanju zakona? Naravno da niste, zato što je iz redova vaše SNS.

Znači, ako je iz SNS, onda može da zida, sprat više nego što mu dozvoljava građevinska dozvola, može da uništi najstariji bioskop u gradu, sve može ako je član SNS. Za njega ne važe građevinske dozvole, upotrebne dozvole, građevinske inspekcije, jer njega, verovali ili ne, konkretno u Čačku, na objektu čiji je investitor gradonačelnik Čačka, kontroliše građevinski inspektor koji je član SNS.

Da li može biti smešnija priča od te priče? Znači, gradonačelnik, investitor, član predsedništva SNS, zida jedan sprat više od građevinske dozvole i to svi znaju, svi vide, golim okom se vidi.

Građevinski inspektor koji treba da kontroliše primenu zakona, član je SNS, naravno, ne pada mu napamet da sprovodi zakon, već štiti svog partnerskog druga iz SNS.

E, to se zove kriminal, korupcija, divlja gradnja, urbanistički haos i sve ono što ja vama predlažem da vi ovim zakonom konačno uredite. Ali, vi nećete. Zato što ne smete da udarite na tajkune i kriminalce bliske SNS koji stoje iza divlje gradnje i urbanističkog haosa u Srbiji. Ne mora da bude samo SNS, hajde da udarimo na sve njih, hajde da vidimo ko su oni. Možda pripadaju i nekim drugim strankama, možda podmićuju lokalne funkcionere, možda se bave ko zna kakvim drugim radnjama, nevezano da li su članovi SNS ili nisu.

Hajmo da udarimo u svakoga ko misli da u Srbiji može da se ne poštuje zakon. Hajde konačno jedan takav zakon da donesemo koji će da uvede red u urbanistički haos i da zaustavi divlju gradnju.

Hajde da to testiramo u praksi, da, evo, ovde u Beogradu, gde sada kada vi centralizujete ove građevinske inspekcije i druge inspekcijske nadzore, pa svi moraju da se jave Goranu Vesiću da bi bilo šta zidali u Beogradu, hajde prva zgrada koja bude izgrađena u Beogradu da je srušite u direktom prenosu na svim televizijama sa nacionalnom frekvencijom, a mi ćemo kao poslanička grupa Srpskog pokreta Dveri da dođemo da podržimo tu vašu aktivnost i ako treba da pružimo punu podršku i sudu i policiji i gradskoj lokalnoj samoupravi, ali nemojte samo da selektivno rušite samo nešto za primer, što ne pripada, recimo, čelnicima SNS, nego hajdemo redom. Bez obzira da li je SNS ili neko drugi, ako nelegalno gradi, uživo, u direktnom prenosu, rušimo njegov nelegalni objekat, višespratnicu u centru Beograda za primer i da više nikome ne padne na pamet to, a plus krivično delo koje proističe i koje bi, trebalo, takođe da bude procesuirano.

Dakle, ne možete ubediti Srbiju da se išta menja time što za šest godina vlasti SNS niste srušili jedan jedini nelegalni objekat divlje gradnje u čitavoj Srbiji, a posebno simbol divlje gradnje na Kopaoniku. Pa, ko da vam veruje gospođo ministarka? Pa, ljudi vam se smeju. Ne smete da pošaljete policiju da sruši jedan objekat iza koga stoje bahati kriminalci i kontraverzni biznismeni iz SNS.

Pa, ko da vam veruje bilo šta što pišete u ovim zakonima ako ne smete da srušite jedan nelegalni objekat divlje gradnje u Srbiji? Ko da vam veruje? Ko da vam veruje bilo šta, a da je vaša namera dobra, da ste u ovim zakonima možda stavili neke dobre stvari? Niko vam ništa ne veruje.

Imali ste šest godina da se pokažete i niste spremni da se suprotstavite ni jednom bahatom investitoru koji, praktično, čini krivično delo divlje gradnje i koji ostavlja, praktično, budžet lokalne samouprave na šteti, jer nema doprinosa za građevinsko zemljište i nema poreza na imovinu.

Dakle, odgovorite jednom na konkretna pitanja - da li, zapravo, vlast SNS, stoji iza divlje gradnje i urbanističkog haosa u Srbiji? Hvala.

PREDSEDAVAJUĆI: Po Poslovniku, narodni poslanik Krsto Janjušević. Izvolite.

KRSTO JANjUŠEVIĆ: Hvala, predsedavajući.

Član 107. dostojanstvo Narodne skupštine. Imali smo priliku da čujemo niz neistina i uvreda od najboljeg prijatelja, ne krunisanog kralja divlje gradnje u Srbiji, Milana Stamatovića, njegovog koalicionog partnera i čoveka čiji je predizborni slogan na prošlim izborima bio - „Da ovi odu, a da se oni ne vrate“.

Da ovi odu, pretpostavljam da misli na nas, ali da se oni ne vrate, ko da se ne vrati? Đilas i njihova tajkunska ekipa, koji su, kada bi se izračunalo šta su gradili, dobićete da su se više vrednosti ugrađivali u projekte, nego što su izgradili?

Lepo neka ode, na Most na Adi, da stane na taj most, neka se zamisli zašto je taj most plaćen cifrom za koju se moglo napraviti još dva mosta i tu neka razmisli o svojim pajtosima koji su opustošili ovu zemlju.

Neka ode na Zlatibor, gde im je sedište te njihove nove koalicije i neka pogleda gondolu koja leži po Zlatiboru i trune, a koja je nabavljena samo na osnovu idejnog rešenja, bez projekta, bez rešenih imovinsko-pravnih odnosa.

Takav priča o divljoj gradnji? Bojim se da mu njegov koalicioni partner i najbolji prijatelj ne zameri što iznosi sve ove stvari.

Dakle, kada kaže - da ovi odu, a da se ovi ne vrate, ko da se ne vrati? Dragan Đilas, Jeremić i ostala klapa? On više ne zna šta priča.

Mi nigde nećemo otići, oni se neće vratiti, a prethodni gospodin, on ne zna i onako jel došao ili je pošao. Zahvaljujem.

PREDSEDAVAJUĆI: Po Poslovniku, narodni poslanik Aleksandar Marković. Izvolite.

ALEKSANDAR MARKOVIĆ: Zahvaljujem, predsedavajući.

Član 106. koji kaže da govornik može da govori samo o tački dnevnog reda o kojoj se vodi pretres, a i vi ste svedok da prethodni govornik to nije činio.

Međutim, lako je prethodnom govorniku da pokazuje potpunu neodgovornost u onome što iznosi i što zastupa, jer, znate, on nema obavezu ni prema članstvu svom, ni prema biračima. Zašto? Zato što ih nema, ali ima jednu obavezu. Ima obavezu prema Draganu Đilasu. On je danas nama ovde iščitao sve ono što je njemu Đilas napisao i dao u zadatak da on danas ovde nama iščita, pri tome da iznese gomilu neistina, gomilu uvreda, gomilu laži, ali to je i onako nešto što njega karakteriše.

Međutim, ja bih želeo vama da kažem, a vi njemu da prenesete, da on pita svog šefa i svog koalicionog partnera Dragana Đilasa – zašto nikada nije dao odgovor na postavljena pitanja oko silnih afera? Prvenstveno mislim na afere u Gradu Beogradu, mislim na aferu oko nabavke tramvaja, mislim na afere na rekonstrukciju Bulevara kralja Aleksandra, mislim na afere kada je reč o podzemnim kontejnerima i, na kraju krajeva, kao što je uvaženi kolega Janjušević rekao, na aferu Mosta na Adi, a ja, zarad građana, jer pripadam stranci koja odgovorno pristupa bavljenju politike, moram da iznesem samo nekoliko činjenica kada je reč o stanju u Beogradu. Dakle, nikada se više u Beogradu nije gradilo. U ovom trenutku je 1450 aktuelnih gradilišta u Beogradu. Samo u ovoj godini Grad Beograd je izdao građevinskih dozvola za ukupno 750.000 kvadrata, a lokacijskih uslova za više od milion kvadrata. E, to su činjenice i sa tim činjenica ćemo mi njih pobediti, pobediti njihove laži u uvrede. Zahvaljujem.

PREDSEDAVAJUĆI: Kolega Markoviću, nisam uspeo nikako da pohvatam taj član 106. sa fabrikom tramvaja ili kontejnerima, tako da ne mogu da vam dam odgovor.

Da li želite da se Skupština u danu za glasanje izjasni?

(Aleksandar Marković: Ne.)

Pravo na repliku, narodni poslanik Jelena Žarić Kovačević. Izvolite.

JELENA ŽARIĆ KOVAČEVIĆ: Zahvaljujem, predsedavajući.

Zanimljivo je čuti one koje su u savezu sada sa tajkunima, koji su upravo divlje gradili, ovde se brinu za urbanizam, za urbanistički haos, za kriminal, za korupciju, ali ja mogu da razumem nervozu koordinatora. Koordinator je verovatno nervozan jer je propustio da okupi dovoljno ljudi.

Znate, u Nišu se pre nekoliko dana okupio Savez za Srbiju i oni su tako i u mom gradu počeli sa lažima, sa lažima o zabrani nekakve tribine, sa lažima o tome kako su podneli zahtev da u zgradi Simfonijskog orkestra održe tribinu, a ja ću vam sada pokazati koliko je njih bilo.

Evo, ne znam da li se ovo dobro vidi? Ovo je skup ljudi koji su došli da podrže Savez za Srbiju.

Ja mislim da na svakoj prosečnoj svadbi u našoj zemlji dođe više ljudi, nego što je došlo da podrži Savez za Srbiju.

Dakle, tu je, evo, u prvom redu i Lutovac. Ne znam da li je bio Đilas, ali za Vuka Jeremića znam da je bio. Koordinator koji se ovde busa u grudi kako nema nikakv medijski prostor, sada mu, zaboga, i SNS i čelnici grada Niša ne dozvoljavaju da se okupe u sali Simfonijskog orkestra.

Vi znate koliko prima sala Simfonijskog orkestra u Nišu? Prima 250 ljudi. Ovde ima stotinak ljudi. Eto koliko ljudi je skupio Savez za Srbiju u Nišu.

Naravno, oni su se kasnije prošetali Ulicom pobede, valjda da bi to bilo simbolično i pozvali su na početak kraja SNS koji će krenuti iz Niša. Ništa za njih iz Niša neće krenuti. Oni samo mogu da krenu iz Niša u neki drugi grad i da vidimo da li će se okupiti više od sto ljudi, a ono što će se u Nišu desiti na sledećim izborima samo može da bude pobeda SNS.

PREDSEDAVAJUĆI: Reč ima ministar dr Zorana Mihajlović. Izvolite.

ZORANA MIHAJLOVIĆ: Nekoliko stvari. Prvo, počeću od amandmana.

Samo da znaju građani Srbije da su Dveri, odnosno gospodin Obradović, tražili da se promeni naslov zakon i rekli su da zakon treba da se zove ovako – Zakon o građevinskim proizvodima i sprečavanju urbanističkog haosa i divlje gradnje u građevinarstvu. Što bi jedna od poslanica SRS rekla – babe i žabe. Dakle, to je ono što su tražile Dveri da se menja u naslovu ovog zakona...

(Vjerica Radeta: Povreda Poslovnika.)

…A ja bih htela da kažem nekoliko stvari, pošto ste iskoristili kroz taj naslov i pitali neke drugi stvari.

Rekla sam to pozitivno. Nisam rekla ništa negativno.

Dakle, ovako. Prvo, moje pitanje odmah za vas – da li ste vi podigli krivičnu prijavu protiv vašeg kompanjona, gospodina Stamatovića, gore u Čajetini i na Zlatiboru? Da li ste podigli krivičnu prijavu za sve one nelegalne objekte za koje je čovek davao odobrenje i sve one stvari koje je uradio protivzakonito?

Mogu vam reći, Ministarstvo građevine jeste. Ali vi koji se tako silno borite protiv te nelegalne gradnje, jeste li to uradili, pošto zajedno radite i hoćete građanima da predstavite kako ste jako pošteni, odlično radite i brinete o tome da nema nelegalne gradnje? To je prvo pitanje.

Drugo pitanje – jeste li podigli krivičnu prijavu protiv takođe vaših partnera ili koalicionih partnera Jeremića i Đilasa, imali biste toliko materijala, ukoliko zaista ovde pred građanima želite da pričate kako se borite protiv nelegalne gradnje, kriminala, korupcije, itd. Pa, pođite prvo iz sopstvenih redova, pođite od sebe, pođite od svoje porodice. Možda vi odlično znate kako se gradi nelegalno.

Mi, sa ove strane, ako tako mogu da kažem, Vlada Republike Srbije, Srpske napredne stranke, mi se upravo borimo protiv nelegalne gradnje. To što su nam oni ostavili, mi pokušavamo zakonima koje donosimo, na zakonit način, sistemski način, da rešimo pitanje nelegalne gradnje.

Prema tome, kada budete prvo podigli krivične prijave protiv svih tih ljudi koji sa vama zajedno rade, onda zaista čovek može da vas sluša sa dužnom pažnjom. Ovako, ja zaista ne vidim šta treba da mi čujemo novo od vas, što ima uopšte smisla i veze sa ovim što se tiče samog zakona.

(Predsedavajući: Privodite kraju, molim vas.)

Samo još jedna stvar.

Govorili ste o naplati, o prihodima, itd. Prihodi od sprovođenja Zakona o ozakonjenju iznose 3,9 milijarde dinara, od čega je 2,7 u lokalnim samoupravama, samo za lokalnu komunalnu infrastrukturu.

PREDSEDAVAJUĆI: Zahvaljujem.

(Vjerica Radeta: Replika.)

Koleginice Radeta, nemate pravo na repliku.

(Vjerica Radeta: Imam, čućete.)

Nemate pravo.

(Vjerica Radeta: Onda po Poslovniku, član 27.)

Po Poslovniku, narodni poslanik Vjerica Radeta.

VJERICA RADETA: Gospodine Arsiću, vi ste se izgleda baš zakleli da danas ne dajete repliku, a imala sam pravo na repliku zato što je ministar Mihajlović, obraćajući se poslaniku Dveri, pomenula nešto što je rekla poslanik Srpske radikalne stranke. Ne znam kad i ne znam ko, ali nije ni važno.

Srpske radikale sa ovim ljotićevcima ni u jednoj kombinaciji niko ne sme da dovodi u vezu, čak i kad je u pitanju ovaj zakon, odnosno, više je govorio o Zakonu o ozakonjenju. Mi se zalažemo, i to smo stalno govorili, da ministarstvo i nadležne lokalne samouprave nađu mogućnost da se maksimalan broj izgrađenih objekata bez građevinske dozvole ozakoni. Mi se zalažemo za minimum rušenja, samo tamo gde baš, baš mora.

On je malo pre rekao da se oni zalažu za rušenje. Jer, on je stalno pitao – koliko ste srušili, koliko ste srušili. A mi pitamo – koliko ste legalizovali, koliko ste legalizovali. I to je takva razlika, da nikako ne smete da nas dovodite u vezu.

Jedino gde mi imamo ozbiljnu primedbu na to što niste rušili jeste to što ne može ministar da kaže da se ona i Srpska napredna stranka zalažu da sve bude legalno, dokle god se ne sruše vile Tomislava Nikolića u zaštićenoj zoni na Savi. Hvala.

PREDSEDAVAJUĆI: Jel smem sada da odgovorim ili ne?

(Vjerica Radeta: Sad smeš.)

Smem? Evo, dobio sam dozvolu koleginice Radeta.

Ne vidim ništa loše u tome što je koleginica Mihajlović citirala jednog….

(Vjerica Radeta: Jesi li video osnov da repliciram?)

Niste imali osnov za repliku.

To što vi imate dogovor sa gospođom Mihajlović da dajete pravo na repliku jedna drugom, to neće proći danas. Kod mene taj dogovor neće proći.

(Vjerica Radeta: Sad moram po Poslovniku.)

Ne možete dva puta po Poslovniku.

(Vjerica Radeta: Kako ne mogu?)

Ne mogu dva puta da prekršim Poslovnik. Možete samo da se izjasnite.

(Vjerica Radeta: Mogu.)

Ne mogu dva puta da dajem odgovor.

(Vjerica Radeta: Može, može. Član 107….)

Ne, ja sam vama dao odgovor, vi možete samo da se izjasnite.

Da li želite da se Skupština u danu za glasanje izjasni o povredi Poslovnika?

Izvolite, samo da ili ne.

VJERICA RADETA: Ja želim da ponovo govorim po Poslovniku.

PREDSEDAVAJUĆI: Ne možete, koleginice Radeta.

VJERICA RADETA: Po članu 107.

PREDSEDAVAJUĆI: Ne možete, nisam mogao da ga prekršim.

VJERICA RADETA: Sačekajte da vam ja pokažem da jeste.

Šta vam je danas, Arsiću? Vi znate unapred šta ja hoću da kažem? Znate unapred šta ja hoću da kažem.

PREDSEDAVAJUĆI: Meni nije ništa, koleginice Radeta. Molim vas, kako sam mogao da prekršim Poslovnik dok sam vama odgovarao? To je nemoguće.

(Vjerica Radeta: To je moguće.)

Žao mi je ali nije moguće.

Pravo na repliku, narodni poslanik Boško Obradović.

(Vjerica Radeta: Poslovnik, Poslovnik, Poslovnik.)

BOŠKO OBRADOVIĆ: Hvala, predsedavajući.

Ja zaista moram da podsetim gospođu ministra da ponovo nije odgovorila ni na jedno moje pitanje, da i dalje nije spremna da krene u obračun sa nelegalnom gradnjom i urbanističkim haosom, da na niz navedenih konkretnih primera divlje gradnje ona ćuti, zato što dobro zna da iza njih stoje predstavnici Srpske napredne stranke.

A evo i konkretnog primera. Meni je drago što je pomenut primer Zlatibora i gospodina Milana Stamatovića, pa evo da mi objasnite kako gondola od devet kilometara na Zlatiboru može da košta 13 miliona, a ova vaša, SNS-ovska, beogradska gondola od jednog kilometra košta 15 miliona? Evo, objasnite građanima kako devet puta duža gondola na Zlatiboru košta isto kao ova vaša naprednjačka, beogradska gondola? Odnosno, košta manje nego ova vaša, devet puta kraća, beogradska, naprednjačka gondola.

Dakle, koliko je tu divlje gradnje, koliko je tu kriminala i korupcije? Jel to opet neka nova afera – jelka, opet neka nova afera u kojoj je beogradska rasveta ili nešto slično, gde čelnici SNS peru pare, da tako kažem, i usmeravaju ih u … (Isključen mikrofon.)

PREDSEDAVAJUĆI: Kolega Obradoviću, to – šta bi bilo kad bi bilo, jedan je deo priče. Vi ne prestajete o tome. Iznosite neargumentovane optužbe na račun rukovodstva grada Beograda. Ništa, još uvek, nijedna odredba zakona nije prekršena, jer događaj o kome pričate se još uvek nije desio. Ne možete onda da nazivate ljude lopovima kad nijedna radnja koja bi imala smisla još nije učinjena.

BOŠKO OBRADOVIĆ: Ja postavljam pitanje – da li može zlatiborska gondola od devet kilometara da bude jeftinija od beogradske gondole od jednog kilometara? Dakle, devet puta kraća, beogradska gondola je skuplja od zlatiborske. To je vrlo konkretno pitanje za nadležnog ministra.

Što se tiče Saveza za Srbiju, mislim da smo mi veoma pošteno u programskoj platformi u 30 tačaka, za koju niko u Srbiji ne može ništa da čuje jer je takva blokada medija da nijedan lider opozicije više od šest meseci nije gostovao ni u jednoj političkoj emisiji ni na jednoj televiziji sa nacionalnom frekvencijom. Kako da ljudi čuju uopšte za Savez za Srbiju i za našu programsku platformu u 30 tačaka. A tamo jasno piše – ispitivanje porekla imovine svih nosilaca javnih funkcija od 1990. godine do danas, računajući i lidere Saveza. Naša imovina neka prvo bude ispitana. Hvala.

PREDSEDAVAJUĆI: Povreda Poslovnika, narodni poslanik Krsto Janjušević. Izvolite.

KRSTO JANjUŠEVIĆ: Hvala, predsedavajući.

Član 107 – dostojanstvo.

I zaista, prethodni govornik čiji je novi politički slogan da predsednicu Vlade silujemo a premijera vešamo, se ovde pošteno izlupetao, da zaista ne znam odakle da krenem.

Pazite, upoređuje zlatiborsku i beogradsku gondolu. To je kao da ja pitam potpredsednicu i ministarku kako je skuplji kilometar auto-puta od devet kilometara nekog lokalnog puta? To nije isto. Zlatiborska gondola, Francuzi i oni ljudi koji se razumeju u tu oblast i eksperti se smeju koncepciji te gondole koja treba da prevozi ljude, najveći deo, preko livade. To je smešna koncepcija. Ali, mi nemamo ništa protiv te gondole. Nemamo mi protiv gradnje gondole. mi imamo protiv ugradnje u tu gondolu. Ta zlatiborska gondola je nabavljena novcem građana bez projekta i bez rešenih imovinsko-pravnih odnosa.

Beogradska gondola, to je druga problematika, drugačija konstrukcija, prolazi valjda kroz neke delove grada, valjda to drugačije izgleda. Nije to krompir, kilo krompira ovde, dva kila krompira onde. Ono je klasično babe i žabe. Ovo je klasično u skladu sa onom njegovom politikom gde Vukov rad naziva „vukovštinom“, Dositejev „dositejevštinom“, gde kaže da je rešenje za izlaz iz ekonomske krize dodatno štampanje novca. Ništa nije odmakao i novo naučio. Zahvaljujem.

PREDSEDAVAJUĆI: Pravo na repliku, ministar dr Zorana Mihajlović. Izvolite.

ZORANA MIHAJLOVIĆ: Pre svega, zbog građana Srbije da se zna tačno šta je to, kakva je to gondola na Zlatiboru, kao što je rekao i poslanik SNS, vratiću se na tu gondolu, ali malo oko gondole na Kalemegdanu kojom se premošćava reka. Dakle, za sada je izdata samo informacija o lokaciji. Tek kad se završe svi projekti, dakle, onda ćemo tačno da znamo i vrednost i način i kako će se raditi i tako se radi kada je uređen sistem, a ovako kako se radi na Zlatiboru i kako radi vaš kolega ili da ga ne nazovem nekim drugim imenom, tako se ne radi gondola na Zlatiboru. Podignuta je krivična prijava zbog toga.

Da li vi znate da su oni nabavili kompletnu opremu, stavili je na livadu godinu dana, da nisu imali ni jednu jedinu informaciju, ni jednu jedinu dozvolu. Sve što su krenuli da rade sa tom gondolom i da je samo ta gondola na Zlatiboru, nego još milion stvari, urušavaju im se temelji, padaju im krovovi. Dakle, opšti haos je na Zlatiboru zbog toga što je taj isti Stamatović, vaš pajtos, čovek sa kojim radite i pokušavate navodno da promenite Srbiju na bolje, napravio čitav urbanistički građevinski haos na Zlatiboru. Zato ima podignutu krivičnu prijavu, i to u Tužilaštvu za organizovani kriminal. Tako se bave vaši ljudi građevinarstvom, a onako kako treba da se bavimo građevinarstvom jeste upravo ova gondola na Kalemegdanu i još mnogo drugih objekata koji se grade na teritoriji Beograda i Srbije.

Kolega jedan je rekao koliko imamo gradilišta u Beogradu. Na teritoriji Srbije 36.000 sa građevinskim dozvolama. Dakle, tako se radi u Srbiji.

(Boško Obradović: Replika.)

PREDSEDAVAJUĆI: Nemate pravo na repliku, kolega Obradoviću.

Po Poslovniku, Vjerica Radeta.

VJERICA RADETA: Gospodine Arsiću, javljam se na osnovu člana 32, kao potpredsednik Narodne skupštine, da vas informišem da sam ja vrlo koncentrisana, naspavana, odmorna, spremna za današnju raspravu, a vama izgleda toga danas pomalo fali, pa sam htela da vam predložim, neće se Maja Gojković ljutiti, da mi dozvolite da ja vodim današnju sednicu da se zaista konačno uskladimo sa Poslovnikom.

Malopre ste hteli da se našalite kada ste rekli da Zorana Mihajlović i ja jedna drugoj nameštamo replike. Nemojte to ni kroz šalu, molim vas, postoji jedna dijametralna razlika između nas dve i da ni o jednoj drugoj ne govorimo, ona je NATO lobista, ja sa rusofil. Da ništa više ne pominjemo, to je dovoljno da nas ni u jednom kontekstu ne vezujete. Hvala.

PREDSEDAVAJUĆI: Reč ima narodni poslanik Jelena Žarić Kovačević, pravo na repliku. Izvolite.

JELENA ŽARIĆ KOVAČEVIĆ: Zahvaljujem, predsedavajući.

Pre svega, moram da kažem da sam mislila da ljudi koji rade u biblioteci znaju da se ne kaže „urbanističkim haosem“, niti se kaže „dužini od jednog kilometara“. Očigledno da to ne mora da znači da kada se neko predstavlja kao književnik da zna pravilno da govori.

Vidim da koordinator voli kad se priča o Zlatiboru, ali isto tako moram da podsetim i na moje prethodno izlaganje da koordinator izgleda nije baš zadovoljan kad se priča o Nišu. Ja ću sad u ime svih građana, koji su glasali za SNS, da kažem da koordinator zapamti dobro da Nišu više nije potrebna politika koju je imao do 2012. godine i urbanistički haos i haos u javnim preduzećima, zatvaranje fabrika, bez ijednog novog radnog mesta, to Nišu više nije potrebno. Ta politika koju propagira Savez za Srbiju dolazeći na trgove u naš grad, ta politika našem gradu više nije potrebna. Zahvaljujem.

(Boško Obradović: Replika.)

PREDSEDAVAJUĆI: Nemate pravo na repliku, kolega Obradoviću.

Reč ima narodni poslanik Srbislav Filipović. Izvolite.

SRBISLAV FILIPOVIĆ: Hvala, predsedavajući.

Ja sam i pre neki dan rekao da kad god pokušate u Srbiji da uvedete red od 2012. godine do danas jave se, počnu da skaču, da se ripaju, da grakću, da urlaju, da viču sve najgore o SNS, Aleksandru Vučiću, ministrima u Vladi, da smo ovakvi, da smo onakvi, da smo korumpirani, da smo lopovi. Zapravo, kao da stoje sve vreme ispred ogledala, gledaju u sebe i govore sebi o onome što sami jesu.

Kako možete da govorite o divljoj gradnji za vreme SNS, a u koaliciji su sa onim ljudima koji su podsticali tu divlju gradnju, podsticali bogaćenje na divlje, na crno, sivu ekonomiju, sve najgore u ovom društvu. Tako je to izgledalo od 2000. godine, jer Srbija je na godišnjem nivou gubila između 70 i 80 miliona evra na godišnjem nivou upravo zbog divlje gradnje. Ako to pomnožite sa 12 godina haos, bezvlašća i užasa u Srbiji koji su proizveli pripadnici DS u ovom sada zavezanom, žutom, tajkunskom, raspalom, propalom preduzeću, to vam izađe negde na oko 900 miliona evra građana Srbije koji su bačeni i proćerdani. Naravno, završili su u džepovima tajkuna i političara u tom sadašnjem savezu za davljenje i silovanje. To će da utvrde nadležni organi koliko je ko pojedinačno od njih uzeo novca od građana Srbije.

Kao što je moj kolega Marković rekao, od 2017. godine, pa evo do danas, je izdato preko milion i 20.000 dozvola za zidanje, a 2012. godine je bilo samo 242.000, pa vidite koja je to razlika kada imate putem dozvole i bez dozvola, pa da vidimo ko kako radi i čija je vlast korumpirana.

Iz grada Beograda i od gradskog menadžera Gorana Vesića i ljudi koji vode grad je stigla inicijativa da se nešto menja i da stanemo na put divljoj gradnji. Srpska napredna stranka to snažno podržava i mi ćemo takve pojave da podržimo. One koji nelegalno grade, drznu se da nelegalno grade i time ostave naše građane bez vrtića, bez bolnica, bez uređenih toaleta u školama, takve ljude da kažnjavamo, da sankcionišemo, i to rade inspekcije. Ministarka to može… Inspekcije to rade, zatvaraju se takva gradilišta, ali vi to ne vidite, pravite se blesavi tada kada inspekcije pođu Beogradom i drugim gradovima i stave trake oko toga i zatvore.

Dakle, mi ćemo da nastavimo da uvodimo red u Srbiji. Vi se nervirajte koliko god hoćete, jer tu nema prostora za vaše tajkune i vaše prijatelje da nastave na divlje da stiču velike svote novca. Nije ni čudo kako oni toliko znaju o korupciji, o kriminalu, jer su sami korumpirani, kriminalni sistem izgrađivali. Hvala.

PREDSEDAVAJUĆI: Zahvaljujem.

(Boško Obradović: Replika.)

Nemate pravo, kolega Obradoviću.

Na naslov Predloga zakona amandman je podnela narodni poslanik Marija Janjušević.

Da li neko želi reč?

Izvolite, koleginice.

MARIJA JANjUŠEVIĆ: Zahvaljujem, predsedavajući.

Pohvalila bih iskrenost ministra Zorane Mihajlović sa kojom nam se obratila kada smo počeli raspravu. Naime, ona je sama priznala da su ovo pitanje građevinskih proizvoda rešile sve države u okruženju, a da je haos kod nas trajao, evo, do sada. Međutim, zaboravila je da kaže ko je odgovoran što se, evo, barem za ovih šest godina vladavine SNS, niko nije udostojio da uvede red u ovu oblast.

Takođe, nismo mogli da primetimo nikakav ozbiljan plan države da se podrže domaći proizvođači i da taj izvoz o kojem se govorilo zaista bude sinhronizovan, podržan od strane ove države.

Meni je posebno oduvek smetalo što su domaće građevinske firme u podređenom položaju, što znamo dobro da su najčešće podizvođači, a reference za dobro izvršene poslove koriste strane firme, a vrlo dobro znamo koliko su reference važne za dobijanje velikih tendera.

Na kraju ono što je za mene lično i za Srpski pokret i građane koji nas podržavaju najvažnije, ministar je spremna na kompromise kada su u pitanju veliki građevinski poslovi, velike investicije. Mi smo nedavno imali priliku da čujemo da nije upozorila ambasadora Kajla Skota kada je rekao da KiM nisu deo Srbije, već je to suverena država. Mogli smo da se uverimo da je ona prodala Kosovo… (Isključen mikrofon.)

PREDSEDAVAJUĆI (Vladimir Marinković): Koleginice, izričem vam opomenu!

Da, da i treba da mi tapšete. Na takve reči, samo ovakvu reakciju možete da očekujete, ona je normalna, ona je, nažalost, iznuđena, ali ovo je visoki Dom i niko u ovoj sali ne zaslužuje da se tako razgovara sa njim i da mu se daju takve kvalifikacije, a pogotovo ne potpredsednik Vlade.

Idemo dalje.

Na naslov Predloga zakona amandman je podneo narodni poslanik dr Dragan Vesović. Izvolite.

DRAGAN VESOVIĆ: Hvala gospodine predsedavajući, mada sam neprijatno iznenađen jednom neprincipijelnošću koju ste sada pokazali. Nije jedina osoba koja je rekla to što je rekla bila poslanica Dveri, mislim gospođi ministarki.

No, da se ja vratim na moj amandman, Zakon o građevinskim proizvodima i izgradnji građevinskih objekata. Možda ću i ja rizikovati da i ja doživim, kao kolega Obradović, da mi ministar kaže da sam pomešao babe i žabe, što inače mislim da jednoj dami ne pristoji. Ali, vidite, ja imam pravo da smatram da građevinski proizvodi treba da se koriste za izgradnju građevinskih objekata i meni je ovo logično. Mislim da je ovaj naziv potpuniji od onog koji ste vi predložili, a naravno on ima ogromnu manu što ga ne predlaže vlast, pa će sigurno biti odbačen.

No, nov je zakon i ja kada sam razmišljao o njegovom imenu, ja sam čitao ovo što sam dobio u materijalu, pa kaže – razlozi za donošenje propisa i taman sam se ja tu, gospođo ministar, oduševio, u prvoj rečenici, u prvom razlogu, pa kada sam se debelo razočarao u drugom.

U prvom razlogu kaže – najvažniji razlog za donošenje Predloga zakona o građevinskim proizvodima, čije bi ime ja inače promenio, je potreba da se opštim propisom uredi stavljanje na tržišta građevinskih proizvoda, što do sada nije bilo uređeno i to je logično i to je ispravno. Ali, u drugom kaže - drugi bitan razlog je ispunjavanje obaveza usklađivanja sa propisima EU. Ne moramo, gospođo ministar, da stalno dobijamo neke manje ili više, s jedne ili s druge strane, euforične izlive, kada vidimo nešto što je u vezi EU.

Znate, i Španija je član EU i „Azvi“ koji je radio prvi lot u Grdeličkoj klisuri pripada Španiji, španska firma, član EU i valjda se on pridržavao tih zakona, pa se desilo to što se desilo. Ne mora nužno da je ono što je iz EU dobro, zato sam smatrao da treba promeniti ime ovom zakonu. Da ne trošim mnogo vremena, pričaću i u sledećim amandmanima o sličnim stvarima. Hvala.

PREDSEDAVAJUĆI: Hvala dr Vesoviću.

Po amandmanu, Boško Obradović. Izvolite.

BOŠKO OBRADOVIĆ: Gospodine predsedavajući, zaista, em ste preuzeli mesto predsedavajućeg, em ste odmah krenuli sa opomenama, em ste prekinuli koleginicu narodnog poslanika Mariju Janjušević u sred rečenice, em ste joj izrekli opomenu, a da nije završila rečenicu, tako da ne znam zašto ste joj izrekli realno opomenu.

PREDSEDAVAJUĆI: Mogli ste da tražite povredu Poslovnika, ja bih vam obrazložio, a obrazložiću vam posle vašeg izlaganja. Izvolite.

BOŠKO OBRADOVIĆ: Odlično, ja sad vas ovde, u okviru svog vremena pitam, da li je ovde već danima od strane više narodnih poslanika postavljeno pitanje zašto je, pa i iz redova vladajuće većine, ministar Zorana Mihajlović prećutala obraćanje američkog ambasadora koji je negirao državnost Srbije na Kosovu i Metohiji? Da li smo to svi postavili kao pitanje ministarki? Da, jesmo.

Da li je bilo ko drugi dobio opomenu izuzev Marije Janjušević zbog postavljenog pitanja?

PREDSEDAVAJUĆI: Ja vas samo molim, nastavite po amandmanu.

BOŠKO OBRADOVIĆ: Upravo je to po amandmanu, to je i bila poenta onoga što niste dozvolili koleginici Janjušević da pita. Dakle, ideja je bila da u konkretnom građevinskom poduhvatu, odnosno u realizaciji određenog autoputa se pravi kompromis sa američkim ambasadorom koji priznaje nezavisno Kosovo. Šta je to? Je li to trgovina? To vas je pitala koleginica Janjušević.

Zašto dajete opomenu za to? To pitamo ministarku. Jel to znači da bismo dobili američke pare i da bi oni dobili posao da rade određeni autoput u Srbiji mi treba da se odreknemo Kosova i Metohije i da ćutimo pred američkim ambasadorom, kada on negira državnost Srbije na Kosovu i Metohiji? To je ministarka izjavila, nismo mi izmislili. Ona tvrdi da je taj kompromis ispravan i da zarad američkih para i američkog, ne znam kakvog već učešća u pravljenju određenog autoputa u Srbiji mi treba da prećutimo američkom ambasadoru u našoj kući kada nas vređa i dovodi u pitanje teritorijalni integritet i suverenitet Srbije.

Dakle, vi imate ministra koji je spreman na tu vrstu kompromisa i da se odrekne Kosova i Metohije, zarad trgovine sa američkim ambasadorom. To nije za opomenu, to svi tvrdimo. To vi iz vladajuće većine tvrdite i takođe kritikujete sopstvenog ministra zbog toga, a ja sam to čuo od Aleksandra Vulina. Što njega niste opomenuli kada je kritikovao Zoranu Mihajlović? Nemojte onda opominjati ni nas iz opozicije.

Što se tiče ove konkretne tematike, a i ovo je veoma u vezi sa temom bilo, dakle, mislim da smo ukazali na veoma jednostavnu stvar na koju i dalje ne možemo da dobijemo nikakav odgovor od nadležnog ministra. Šta vas je sprečavalo šest godina, koliko je SNS na vlasti, u redu, pre 2012. godine kada je neko drugi bio na vlasti bila je neka divlja gradnja, što je vi niste srušili kada ste došli na vlast? Što je niste srušili gospođo ministarko? Znači, prethodni režim je imao divlju gradnju, bilo gde u Srbiji, što je niste srušili?

Mislim da imam obrazloženje, ili ste vi u dilu sa tim investitorima iz bivšeg režima, pa ste im oprostili divlju gradnju, a tek je drugo pitanje – gde je divlja gradnja za vreme šest godina vaše vlasti? Hoćete da kažete da je nema? Recite javno da je nema. Evo, izađite, budite pošteni i recite – za vreme vlasti SNS u Srbiji nema divlje gradnje. Ima li ili nema? Ako je ima, što je niste srušili? Za šest godina, ko da vam više veruje?

Ko da vam bilo šta veruje? Sve što ste ikada govorili zapravo je bila najveća predizborna laž. Pa vi ste pričali da ćete smanjiti cenu struje, jel ste je smanjili kada se došli na vlast? Naravno da niste. Sve što ste obećavali građanima Srbije, slagali ste. To vas pitam, što ne odgovorite na vrlo jednostavno pitanje? Znači, bežite od odgovora. Znači, vlast stoji iza divlje gradnje.

Šta ste uradili za šest godina? Što niste srušili divlju gradnju iz bivšeg režima? Što niste doneli zakon o ispitivanju porekla imovine? Što niste poslali u zatvore sve one koji su opljačkali državu preko 30 godina? Jednog političara ili tajkuna? Nijednog za šest godina vaše vlasti.

Vi meni nemate šta da zamerite, zato pričate okolo, Savez sa Srbiju, ovaj, onaj, a gde je Boško Obradović u toj vlasti? Gde je Boško Obradović u tom kriminalu i korupciji? Pa nema ga. Zato ne možete ništa da kažete o Bošku Obradoviću i Srpskom pokretu Dveri.

Što niste ispitali druge, to je pravo pitanje? Hajde da vidimo ko je nelegalno gradio. Hajde da vidimo ko je onaj koji stoji iza divlje gradnje u Srbiji. Hajde da vidimo ko je onaj koji je opljačkao Srbiju u prethodnih 30 godina. Da li možda neki od njih sada sede u SNS, kao što su Goran Vesić ili Siniša Mali? Hajde da vidimo. Što niste doneli zakon o ispitivanju porekla imovine, svih nosilaca funkcije od 1999. godine do danas? Što niste, kada ste tako veliki borci protiv kriminala i korupcije? Ko vam brani? Šest godina imate apsolutnu vladajuću većinu. Ne smete da ga donesete, zato što štitite one koji su iz bivšeg režima prešli u vašu stranku i dobili aboliciju za sva krivična dela koja su radili pre toga. Sada su oni dobri.

Svako ko pređe iz bivšeg režima u SNS, on je dobar, pa može da bude kakav god kriminalac pre toga, ali ako neće da pređe u SNS onda je i dalje kriminalac. Ali, čim pređe u SNS onda je dobar čovek, sjajan tip, fenomenalan bez obzira što je bio deo nekog bivšeg režima.

Vi ste abolirali čitavu SPS koja je bila bivši režim i sada sedite sa njima u vlasti. Čekajte, što niste krenuli na SPS, da možda ona ne stoji iza divlje gradnje, da možda oni nisu uništili ovu državu u prethodnih 30 godina? Nisu, zato što su sada vaši koalicioni partneri, sada su super, a nema veze što su bili bivši režim. Čekajte, što onda bilo šta zamerate DS? Što bilo šta zamerate DS, SPS je podjednako bivši režim kao i DS. Znači, dobra je SPS zato što služi verno Aleksandru Vučiću i zato što se odrekla Slobodana Miloševića i zato što sada veruje u Boga koji se zove Aleksandar Vučić. Čekajte, hajde da budemo pošteni, jel hoćemo da raskrstimo sa divljom gradnjom, hajde da raskrstimo sa SPS. Mislim da je to veoma jednostavno pitanje za vas.

Niste mi odgovorili ni na jedno pitanje, što znači da sam u pravu. Hvala.

PREDSEDAVAJUĆI: Hvala.

Kolega Obradoviću, vi ste potpuno izašli iz toka ove teme i van rasprave o amandmanu, koji je podneo dr Dragan Vesović. Naravno, kao što znate, ja ne mogu da se uključim sa vama na žalost u raspravu, ali sam dužan da vam kažem da kada je u pitanju kvalifikacija kao izdaja, prodaja, Zorana Mihajlović, bilo čega, nema ni kompromisa, kazna je potpuno zaslužena. Možete govoriti o autoputevima, o zakonima koji su dnevnom redu, ali o tome naravno ne, jer kršimo dostojanstvo Narodne skupštine.

Javio se dr Aleksandar Martinović, povreda Poslovnika. Izvolite.

ALEKSANDAR MARTINOVIĆ: Član 107, gospodine Marinkoviću.

Pitao je gospodin koordinator, šta smo uradili za ovih šest godina? Za ovih šest godina smo ih pobedili na svim izborima koji su od 2012. godine bili održani i to ubedljivo. Pitao nas je koordinator i spočitavao nam je kako nam građani ne veruju. To nije istina. Građani su verovali u SNS i 2012, 2014, 2016, 2017. godine i to takođe rezultati izbora pokazuju.

Ono što je gospodin koordinator izgleda zaboravio, to je da SAD nisu priznale tzv. državu Kosovo 2018. godine, nego 2008. godine u vreme kada su na vlasti bili njegovi sadašnji koalicioni partneri i veliki prijatelji Dragan Đilas, Boris Tadić, Vuk Jeremić, Dušan Petrović i ostali. Znate kako su reagovali ti veliki zaštitnici KiM te 2008. godine? Boris Tadić je pobegao u Rumuniju na jedan dan, imao je navodno neodložne državničke obaveze u Bukureštu, a te iste godine je ta Vlada koja je navodno branila KiM, koju sada gospodin koordinator tako zdušno brani, je proterala, zamislite, dva omražena ambasadora u Beogradu. Verovatno su to snažne i moćne države koje su presudno doprinele priznanju KiM.

Dakle, Vlada Borisa Tadića i Vuka Jeremića proterala je iz Beograda cnogorskog ambasadora i makedonskog. Toliko o njihovoj političkoj hrabrosti. Gospodine koordinator je ovde spominjao mnogo toga što ja za ovo vreme koliko imam na raspolaganju ne mogu da ponovim. Jasno je u čemu se radi, pošto i građani, kao što vidite, u Nišu neće da slušaju, dakle neće da bude više njih koji dođu iz autobusa iz Beograda, nego građana Niša, pa onda svu tu količinu reči koju bi da izgovore građanima, a građani neće da ih slušaju, onda moraju da izgovore ovde u Narodnoj skupštini. A, verovatno je i Đilas propisao tarifu koliko puta moraju negativno da spomenu SNS, pa spram spominjanja SNS valjda …

PREDSEDAVAJUĆI: Hvala.

Smatram da nisam povredio Poslovnik.

Da li želite da se Narodna skupština izjasni u danu za glasanje? (Ne.)

Povreda Poslovnika, Neđo Jovanović. Izvolite.

NEĐO JOVANOVIĆ: Zahvaljujem se predsedavajući.

Član 27. u vezi člana 108. Poslovnika Skupštine Republike Srbije.

Po ko zna koji put Boško Obradović vređa ovaj dom i građane Srbije i niko ne reaguje na te uvrede, pa je krajnje vreme da se skrene pažnja da onima koji destruktivno deluje, naročito protiv države, da se najmanje izrekne opomena, što ste trebali da uredite predsedavajući, a niste uradili.

Ono što razlike SPS od koordinatora Boška Obradovića i njegove stranke, jeste činjenica da SPS nikada, apsolutno nikada, nije pozivala na ubistvo predsednika države, nikada nije pozivala na ubistvo premijera, nikada, za razliku od tzv. nacionalne stranke Dveri, nije pozivala na silovanje premijerke, nikada nije ispoljila destrukciju koja se ispoljava svaki dan, ne samo u ovom visokom domu, nego na svakom koraku kada je u pitanju društveni život Republike Srbije.

Zbog toga vas molim da ubuduće ne prihvatite bilo kakvo ponašanja koje je najblaže rečeno destrukcija i da konačno imate nultu toleranciju prema onima koji ponižavaju, ne samo Skupštinu Republike Srbije, već i građane Srbije. Hvala.

PREDSEDAVAJUĆI: Hvala kolega Jovanoviću.

Da li želite da se Narodna skupština izjasni u danu za glasanje? (Ne.)

Samo trenutak, imamo nekoliko prijava po povredi Poslovnika.

Gospodine Rističeviću, niste se prijavili, dobro.

Moram da odredim pauzu od tri minuta, u skladu sa članom 112, da bi nastavili regularno da radimo na sednici. Hvala.

(Posle pauze.)

PREDSEDAVAJUĆI (Vladimir Marinković): Poštovani narodni poslanici, nastavljamo sa radom.

Na naslov Predloga zakona amandman je podneo narodni poslanik Srđan Nogo.

Da li neko želi reč? (Ne.)

Na naslov iznad člana 1. amandman je podnela narodni poslanik Vjerica Radeta.

Da li neko želi reč? (Da.)

Izvolite.

VJERICA RADETA: Kada je u pitanju ovaj predlog zakona i amandmani koje smo podneli, on zaista može da se primeni na mnoge situacije koje su se dešavale u oblasti građevine.

Evo, obrazlažući ovaj amandman, želimo da skrenemo pažnju na jednu firmu iz Beograda koja se zove „Službene nekretnine“. Ta firma je zidala stanove za prodaju, moguće lošim građevinskim materijalom, pošto ih nije završavala i zato je to u vezi sa ovim amandmanom koji sam podnela.

Više od 1.000 dana je bio blokiran račun te firme na iznos od preko 32 miliona dinara. Šta je tu još bitno? Dakle, ova firma, odnosno njeni vlasnici su suštinski oteli novac za stanove od ljudi koji su hteli da kupe te stanove i naravno nisu dobili nikada ni te stanove, jer zgrada nije završena i ono što je urađeno je jako loše urađeno, nije čak ni u sivoj zoni.

E, sada, ta vlasnica Svetlana Lana Đurašković je nedavno valjda uhapšena, tako smo bar obavešteni u medijima, ali je interesantno da je ona bila jedan od koordinatora SNS njihovog internet tima. Pa, sada, da li to ima neke veze pošto se radi o Beogradu, da li to ima neke veze sa lokalnom samoupravom grada Beograda, da li je ova Svetlana Lana Đurašković onako samostalno ušla u taj kriminalni posao? To su neke stvari na koje bismo mi želeli zapravo da dobijemo, u ime građana Srbije, odgovor na ova i slična pitanja, ponavljam, da povežemo sa tim da li se tako loše radi zato što nije bilo ovog zakona? Da li možete da garantujete da više ovoga neće biti kada ovaj zakon i ovaj set zakona budu ovde usvojeni, jer tako nešto ste slično pričali, otprilike, da u ovoj načelnoj raspravi neće više biti nikakvih problema ni u legalizaciji, ni u dobijanju građevinske dozvole itd. Pa, evo, ljudi koje je prevarila ta Lana Đurašković, bi verovatno voleli da čuju i stav ministra. Hvala.

PREDSEDAVAJUĆI: Hvala, koleginice Radeta.

Reč ima prof. dr Zorana Mihajlović, potpredsednica Vlade. Izvolite.

ZORANA MIHAJLOVIĆ: Zaista mislim da je potpuno svejedno ko je član koje političke partije i da li je uopšte član političke partije. Meni je važno da policija radi svoj posao u ovakvim situacijama. Ne znam ko je osoba, ali, dakle, važno je da policija radi svoj posao i da da sve informacije koje su vam potrebne.

Što se tiče izdavanja građevinskih dozvola, zaista mislim da tu više ne sme da bude problema, i nije ni bilo već u poslednjih godinu dana problema oko izdavanja informacija o lokaciji ili o izdavanju građevinskih dozvola. Ono gde jeste, defakto, bilo problema, i zato i menjamo zakon, jeste ozakonjenje. Dakle, nije se to završilo i ne završava se onom brzinom kojom bi mi voleli da vidimo. Potpuno sam saglasna da razlog zašto smo uopšte doneli Zakon o ozakonjenju je bilo da što više objekata ozakonimo, a da samo ono što mora da se ruši, treba da se ruši.

Ovo što sada donosimo izmene i dopune Zakona o ozakonjenju jeste da još više pooštrimo za one koji su bahati i koji bez obzira na sve rade nelegalno i grade nelegalno objekte i zato su ove izmene i dopune Zakona o ozakonjenju pred vama.

PREDSEDAVAJUĆI: Hvala.

Vjerica Radeta, pravo na repliku. Izvolite.

VJERICA RADETA: Hvala.

E, dobro je što je Arsić otišao. Došao odmoran, svež čovek i zna kad treba dati repliku.

Gospođa Mihajlović je ovde iznela neke podatke koji nisu baš tačni. I, više puta se u javnosti pronosi ta priča od strane predstavnika njenog ministarstva kako sad građevinske dozvole se izdaju bez ikakvih problema, u nekom krakom roku, na jednom šalteru, itd.

Evo, sad pitanje za gospođu Mihajlović – da kaže lokalnu samoupravu u Srbiji gde se građevinska dozvola može dobiti dolazeći na jedan šalter. To ne postoji. Ne postoji. Građevinska dozvola se može dobiti u roku od 28 dana koje su propisane zakonom, mada je Zakon o opštem upravnom postupku rekao da je to 30 dana, dakle, ništa epohalno, već je postojalo u Zakonu opštem, može se dobiti kada se pribave sva prethodna dokumenta. A, ono što vi pričate u javnosti i što ste pričali kada je taj zakon donošen bilo je - samo dođeš, kažeš dobar dan, ja bih da gradim tu i tu, na jedan šalter i sve se završi.

Dakle, to je dezinformacija. Građevinska dozvola se dobija na isti način kao što je bilo i dosada. Budući investitor mora da pribavi svu moguću dokumentaciju da bi mogao da dobije građevinsku dozvolu u tom roku. Drugačije je, ja sad, pre svega, govorim o fizičkim licima, a znam da je drugačije kada su u pitanju pravna lica i to je ono što je, takođe, problem i pitanje kako to pravna lica neka dobijaju u vrlo kratkom roku, i pitanju da li sa kompletnom dokumentacijom, građevinsku dozvolu, a običan čovek ne može da je dobije dok ne obiđe sto šaltera dok bi došao na taj jedan vaš šalter. Hvala.

PREDSEDAVAJUĆI: Hvala, koleginice Radeta.

Profesor dr Zorana Mihajlović, izvolite.

ZORANA MIHAJLOVIĆ: Kako je moguće da vi koji ste bili načelnica Odeljenja za imovinsko pravne poslove, da vi koja ste diplomirani pravnik ne znate da se u ovoj zemlji građevinske dozvole izdaju elektronski. Nema šaltera. Nema. Nema već dugo.

Dakle, po zakonu mi imamo 28 dana, dakle, u roku od 28 dana mora se izdati građevinska dozvola. Informacije o lokaciji, projekat za građevinsku dozvolu, izdavanje građevinske dozvole, sve je elektronski. Nema jednog, jedinog papira. Prema tome, u svakom gradu u Srbiji, dakle, ali u svakom gradu u Srbiji, bila to mala opština ili grad, na kraju krajeva, na nivou Ministarstva, informacije o lokacijama se izdaju negde oko, potrebno je petnaestak dana da bi se dobile, a građevinska dozvola od tri do pet dana. U Ministarstvu građevine se građevinska dozvola za velike infrastrukturne projekte izdaje u roku od tri dana.

Pa, kad smo radili, recimo, „IKEA“, dakle, oni su nekako prvi bili na nivou ministarstva koji su dobili elektronsku građevinsku dozvolu, sve je moralo da bude elektronski. Nema više papira, nema više šaltera, nema više toga da dođe neko da kaže – ja bih građevinsku dozvolu, a onda onaj s druge strane šaltera stoji i kaže – e, pa ček da vidimo. Pa, zato smo i imali ceo haos i zato smo imali sve ono da godinama nekada ljudi nisu mogli da dobiju građevinske dozvole.

Nije problem u delu izdavanja građevinskih dozvola, kad pričamo o građevinarstvu, kad pričamo o tim poslovima. Veliki jeste problem, dakle, ozakonjenje, imovinski poslovi. Tu imamo problem i to moramo da rešavamo.

Imam kompletnu statistiku ovde, da vam sad stvarno ne bih čitala, dostavićemo je kao pitanja poslanika. Dakle, elektronski se izdaju, imamo e – dozvole.

PREDSEDAVAJUĆI: Hvala.

Vjerica Radeta, izvolite.

VJERICA RADETA: Dobro ja prođoh malopre, mislila sam da ću dobiti batine, kako je ministar Mihajlović počela da viče, da mlatara rukama. I, kaže sad – žao joj što ja ne znam. Znam ja odlično, gospođo Mihajlović, i ono što sam radila i što sam uvek spremna da radim i znam odlično šta sam vam rekla i šta sam vas pitala.

Da li je elektronska dozvola, ili dozvola na šalteru, onaj ko treba da je dobija mora, pa makar i elektronski, da pribavi dvadeset i kusur dokumenata, a ne pribavlja to služba, kao što ste se vi zaklinjali i tvrdili na svakom mestu.

A, sad vas pitam, gospođo Mihajlović, ako domaćin jedan u Pranjanima, recimo, gde je nedavno bila gospođa Maja Gojković na jednom značajnom događaju, i ako taj domaćin iz Pranjana hoće da gradi, recimo, ne znam, kuću, hoće da gradi neki poljoprivredni objekat, kako ćete mu omogućiti da vam se obrati elektronski? Nema interneta. Nema, a pitanje i da li ume da ga koristi. Da li vi možete naterati svakog čoveka da koristi internet?

Gospođo Zorana Mihajlović, Srbija nije krug dvojke, Srbija nije Beograd, Srbija je onolika kolika je sada sa KiM, poručite Kajlu Skotu, kad ga budete videli. I, nemojte sve što ovde govorite da pretvarate samo u ono što može da se radi u Beogradu. Mnogo toga što je i Ana Brnabić ovde pričala, i što se vi stalno hvalite, digitalizacija, itd, protiv čega mi nemamo ništa, ali nemate uslove za tako nešto. Vi u pola sela u Šumadiji nemate fiksnu telefoniju. U Zapadnoj Srbiji, u pola sela, u pola gradova, opštinskih, u svakom mestu, u svakoj opštini, nemate mogućnost da koristite svaku mrežu mobilnog telefona, a vi pričate da će neko samo da klikne i da dobije građevinsku dozvolu. To nije moguće, obmanjujete javnost.

PREDSEDAVAJUĆI: Hvala koleginice Radeta.

Ako mi dozvolite, niste znači skoro bili u Pranjanima, inače ima puno domaćinstava, potpuno opremljenih sa internetom.

Odgovor, dr Zorana Mihajlović. Izvolite.

ZORANA MIHAJLOVIĆ: Samo da dopunim, ne mora niko da bude elektronski pismen, ali svako ko god želi da napravi malu, veliku, kako god kuću, u kom god delu Srbije, neko mora da mu uradi projekat za tu kuću. Dakle, odluka je jedno da želite da izgradite kuću gde god se nalazili, a drugo je da neko mora da vam uradi projekat pa kako god vi bili pismeni ili nepismeni i kako god obrazovanje i stepen obrazovanja imali, taj projektant završava elektronskim potpisom potpis.

A da je to donelo dobro Srbiji i za vašu informaciju između ostalog elektronski je umreženo 1.368 organa državne uprave, 8.428 državnih službenika uključenih u proces izdavanja građevinskih dozvola. Srbija je sa 186 mesta, danas deseta u svetu, samo da se zna, taj deo je zaista uređen i moram da reagujem na to što vi kažete.

PREDSEDAVAJUĆI: Hvala vam.

Na član 1. amandman su zajedno podneli narodni poslanici Marko Đurišić, Miroslav Aleksić, Nenada Konstantinović, Goran Bogdanović i Zdravko Stanković.

Da li neko želi reč? (Ne.)

Na član 1. amandman je podneo narodni poslanik Boško Obradović.

Da li neko želi reč?

Izvolite, kolega Obradoviću.

BOŠKO OBRADOVIĆ: Hvala predsedavajući.

Naime, deo amandmana koji predlažem na zakone se ugledam na najveću poslaničku grupu u našoj Narodnoj skupštini, SNS i gledajući kako oni predlažu dobre amandmane i ja se trudim da po sličnom primeru predložim i ja koji amandman. Jedini problem je što su oni predstavnici vlasti, a Vlada im neprestano odbija sve njihove predloge amandmana a oni ih i dalje predlažu, stotine i stotine, pa da građani znaju zašto je to tako da ne bismo mogli da vodimo raspravu u pojedinostima ni po jednom zakonu sem ovom prvom koji je na dnevnom redu i to samo prva tri člana.

Dakle, da građani Srbije znaju zašto se podnose ovi lažni amandmani da jednostavno, ne bi moglo da se raspravlja ni o jednom zakonu koji je na dnevnom redu.

Što se tiče, naravno, sa druge strane teme o kojoj sam već govorio, zaista sam ostao nepravedan prema jednoj veoma važnoj temi. Zašto ja ne verujem ministru, gospođi Zorani Mihajlović, da će ovim novim zakonskim rešenjima bilo šta da se promeni kada je u pitanju rešavanje problema urbanističkog haosa i divlje gradnje.

Naprotiv, tvrdim da će sve ostati isto i da će se samo legalizovati, odnosno ozakoniti dosadašnja divlja gradnja i kriminal i korupcija s tim u vezi.

Jedan od dokaza koji prilažem, da tako kažem, kao argument, jeste kolega nekadašnji narodni poslanik Aleksandar Vučić, dizao, setićete se, onu zatvorsku robijašku odeću Mlađana Dinkića, koji mu je obećao da će čim dođe na vlast završiti Mlađan Dinkić u zatvoru, a onda je Mlađan Dinkić, kao što se sećate, završio u Vladi Aleksandra Vučića, a ne u zatvoru.

Dakle, ako neko ima takve vrstu lažnih obećanja, kako mu možete onda više posle toga bilo šta verovati. Dakle, ovde se radi jednostavno o jednom otvorenom nepoverenju prema jednoj vlasti koja je slagala sve ono osnovno što je obećala kada je dolazila na vlast.

PREDSEDAVAJUĆI: Hvala.

Vladimir Orlić, izvolite.

VLADIMIR ORLIĆ: Pravo na repliku i pominjanje stranke.

Kaže koordinator tajkunsko-ljotićevskog udruženja, novi i omiljeni pešadinac Dragana Đilasa, da se ovde podnose amandmani iz nekih razloga koje će on sada da objasni svima.

Nije morao toliko da se trudi, ne želimo da se preznoji, ako se već dotera za sednicu to je detaljno obrazložila Marinika Tepić, njegova dobra koleginica iz tog istog udruženja i nosilac istih vrednosti, to su dobro objasnili sa televizije N1 i oni njihovi NUNS-ovi.

Dakle, svi ni kojima sada on tako lepo politički pripada i sa kojima se u svemu lepo slaže, pre svega po vrednostima, to su verovatno one vrednosti poziva na silovanje. Jel, tako koordinatore? To su vrednosti poziva na vešala na Terazija. Jel tako koordinatore. To su sve poznate stvari.

Za njegovu informaciju, on to ne zna, a građani treba da čuju. Prošla sednica Narodne skupštine, a i pretprošla završila se tako što vreme za raspravu nije iskorišćeno. Mogli su satima da ovde pričaju o čemu god su hteli pripadnici tajkunsko-ljotićevskog udruženja, ali ih to ne zanima.

Dakle, oni su na drugim mestima, oni se okupljaju u brojevima od po 10, 20, lutaju kao bez glave po ulicama, od jednog do drugog mesta, u Srbiji nigde ne mogu da napabirče više od 10 slušalaca, ali time se oni bave, umesto da raspravljaju. Pa, kad kažu da nemaju vremena, da se zna šta je istina, imaju vremena koliko god hoće, ali ne znaju šta će sami sa sobom. Vremena ima pak da neke stvari koje nisu jasne ovom koordinatoru, još dodatno razjasnimo.

Ako misli sve najgore o SNS, ako misli da smo mi kriminalci, lopovi, šta je već sve ispričao, kako onda objašnjava što mu je životna želja, očigledno, da sa nama sarađuje. Kaže – spremni smo na saradnju sa SNS u Čačku. Evo, lepa slika (pokazuje sliku), pogodite čija. Međutim, izgleda, glavni problem je tu, što njega ti, o kojima priča, čas ovako, čas onako, izgleda neće, i on sa time ne može da živit.

Isti problem su imali, da znate, i Đilas, i Jeremić i Stefanović, itd, svi ostali.

Dakle, što se nas tiče, naš je stav jasan, mi sa najgorima od najgorih, ništa nemamo, niti želimo da išta imamo, a što se tiče ovih priča o tome šta ko misli o KiM, SAD, i ostalim krupnim temama, nije pitanje šta mi mislimo i šta smo rekli o tim stvarima, pitanje je šta je rekao koordinator, najbolji drug Dragana Đilasa, njegovog tajkunsko-ljotićevskog udruženja.

Ovo je rekao o svom društvu, ovo je rekao o ljudima kojima pripada sada, pa se on izgleda, upravo u ovo učlanio (pokazuje papir) i ovo on danas koordinira u Narodnoj skupštini, on je sam odlučio da bude, kako je ono rekao, da bude Američki SKOJ. Čestitam Američkom SKOJ-u.

PREDSEDAVAJUĆI: Zahvaljujem.

Kolega Obradović se javio.

Nemate osnov za repliku, mogu da vam reč po amandmanu. Kolega Orlić vas nije pomenuo, niti je pomenuo ime vaše stranke, a ja vas ne prepoznajem u bilo kakvoj koaliciji, savezu ili tajkunsko-ljotićevoj inicijativi.

Tu vas ja ne prepoznajem.

Ako želite, javite se po amandmanu? (Ne.)

Na član 1. amandman je podnela narodni poslanik Marija Janjušević.

Izvolite.

MARIJA JANjUŠEVIĆ: Zahvaljujem predsedavajući.

Želim da ispoštujem domaće proizvođače građevinskih proizvoda koji su nam se obratili, pa ću pročitati. Dakle – smrdljive zgrade, ispucali zidovi, neravnomerno sleganje, otpale pločice, ispucao kolovoz, otpala fasada. To su naši realni problemi i naša svakodnevica.

Na tržištu je opšti haos sa ovim vrstama građevinskog materijala koji su veoma često iz uvoza. Atesti, standardi i ostalo kao da ne važe za strane proizvođače koji prodaju svoje proizvode u Srbiji, i prosto nema dovoljne kontrole i kvaliteta, a najveći problem su hemikalije i aditivi.

Neophodno je uvesti red i zabraniti svaki vid mešetarenja i favorizovanja takvih proizvoda i svi proizvodi prosto moraju proći proveru pre ugradnje u objekte, a ne uveravati se u njihov kvalitet kada već dođe do problema. Posebno treba izvršiti zaštitu i afirmaciju domaćih proizvoda i zakonom regulisati nekontrolisani uvoz, kada kod nas postoje dovoljno dobri proizvodi.

Cena nije presudna kada su takvi materijali u pitanju. Dosta stranih kontraktora gradi po Srbiji, mnogo je slobode pri izboru materijala i sve to bez ikakve kontrole. Ugovorom se mora tačno predvideti vrsta i kvalitet materijala i opreme za taj proizvod, tražiti garanciju za dobro izvršen posao i pokrenuti je ukoliko dođe do problema. Razne vrste materijala na gradilištima za nasipe moraju biti ispitani, odobreni pre ugradnje, da se ne desi katastrofa kao na deonici Lajkovac-Ub, gde se gotov auto-put ruši, krpi se nasip zbog glinovitog materijala punog vode, nekontrolisano vađenje šljunkovitog materijala po vodotokovima i narušavanja obala i eto nam poplava.

Nekontrolisana seča po šumama, pa taman i za ogrev, a da ne pričam o drugim razlozima, eto nam klizišta. Srbija mora da zaštiti svoje proizvode od keramike, od geo-kompozitnih materijala, mogu pločice iz uvoza da sačekaju jer imamo domaće.

Treba uvesti odgovornost izvođača i obavezu da investitor mora da ima odgovornost za sve manjkavosti i nekvalitetni materijal koji koristi. Samo u tom slučaju, gradiće se na opšte zadovoljstvo i investitora i nadzornog organa, u ovom slučaju države Srbije.

Postoji bojazan da se i na ovaj način ugrožava poslovanje brojnih domaćih preduzeća koja nemaju sredstava da isprate nametnute standarde novim zakonima koji se selektivno primenjuju i da će se na taj način favorizovati inostrane kompanije.

Daleko od toga da ne treba uvesti standardizaciju, ali pre toga neophodno je omogućiti i konkurentnost domaćih preduzeća.

Iskoristiću još samo da zamolim predsedavajućeg da povuče opomenu koju mi je dao, jer građani ovo gledaju i ispašće da i vi podržavate da KiM nisu deo Srbije. Hvala.

PREDSEDAVAJUĆI: Neće ništa koleginice da ispadne. Moj stav ste čuli. Stojim čvrsto iza njega i tako ću i da nastavim.

Marijan Rističević, povreda Poslovnika? Ne, po amandmanu?

Onda sačekajte samo prvo ministarka Mihajlović da kaže.

Izvolite, ministar prof. dr Mihajlović.

ZORANA MIHAJLOVIĆ: Niste u pravu kada kažete da se ne primenjuju standardi, da ukoliko neka strana kompanija proizvodi neke građevinske proizvode, onda se nikakvi standardi ne primenjuju, nego neki strani standardi itd. Za to niste u pravu, zato što se primenjuju za sve građevinske proizvode, bilo da su proizvedeni ovde, bilo da su uvezeni, primenjuju se naši srpski standardi i to je zakon .

Dakle, ovaj zakon uređuje dodatnu mogućnost za naše firme koje proizvode građevinske proizvode da mogu da se pojave i na stranom tržištu, mnogo više nego što su imale mogućnost. Kako su se, recimo, one sada pojavljivale, pojedine na drugim tržištima van Srbije? Tako što su tamo imale svoje kompanije koje su osnivale, pa su tamo u akreditovanim laboratorijama dobijale dozvole i tako su mogle da se pojave, a mi hoćemo da ovde imaju mogućnost da se akredituju i da mogu da izvezu iz Srbije građevinske proizvode. Jedan od razloga ovog zakona.

Prema tome, prosto niste u pravu kada kažete da Vlada haos i da niko živi ništa ne kontroliše i da se ne primenjuju standardi. Primenjuju se srpski standardi.

PREDSEDAVAJUĆI: Reč ima Marijan Rističević.

Izvolite.

MARIJAN RISTIČEVIĆ: Dame i gospodo narodni poslanici, verujem da je koleginica poznavalac građevinskog materijala zbog dva razloga. Prvi razlog je, tu ne računam čupanje mikrofona, ne znam da li je ovo građevinski materijal, ali ona je to vešto iščupala za stolom dok je predsedavala Maja Gojković.

Drugi razlog je što je ona majstorica trećeg stepena. Ovi Ljotićevci ne vole masone, ali, gle čuda, s desne strane sedi slobodna zidarka i verujem da kao majstorica treći stepen, čak i odlučuje o građevinskim materijalima, o šestarima, lobanjama, kamenu, udovičkoj kesei itd, stolnjacima. Ona je predsednica suda časti velike ženske lože u Srbiji.

Dakle, kada neko govori o bezobrazluku, kao što to govori njen šef, onda je to za mene vrhunski bezobrazluk, govoriti loše o masonima, a sve vreme sa vaše desne strane sedi slobodno zidarka, majstorica treći stepen.

Svi se sećamo da se razume u građevinski materijal kao kamenonosnica, kada je unela onaj kamen koji je bio kamen za pritiskanje kupusa, ali kamen je građevinski materijal. Dakle, verujem da ona to dobro poznaje i da je to naučila za vreme dok je bila u stranici Demokratska stranka Srbije, dok je u Inđiji, gde sam ja smenjen u Upravi vodovoda kao predsednik Skupštine zato što sam se protivio divljoj gradnji.

Tamo je izgrađena fabrika za reciklažu olovnih akumulatora „Monbat“, bez građevinske dozvole, naknadno je dobijena na vodozahvatu. Oni su to podržali i ja sam zbog toga smenjen.

Oni su podržali izgradnju „Energo-Zelene“, koja je započeta bez građevinske dozvole. Čak ni parcela još nije bila otkupljena, da ne govorim o ceni. Njen saborac je direktno učestvovao u tome. Zove se Srpko Medenica. Odštetni zahtev danas od Belgijanaca za „Energo-Zelenu“ je 130 miliona evra. Tako se oni razumeju u građevinske materijale.

Na kraju, u centru Inđije građen je objekat koji se zove „Tradeunique“. To je poslovno-stambeni objekat od 30.000 kvadrata, bez građevinske dozvole, u kome je opština, već sam bio smenjen, kupila nekoliko hiljada kvadrata po ceni od 2.300 evra, grubi radovi, znači, još uvek to nije završeno, u čemu je otvoreno nepostojeće odeljenje Tehnološkog fakulteta itd.

Ja verujem da se ona vrlo dobro razume u građevinski materijal, s obzirom da je sve vreme ćutala i dan danas ćuti o tome, ali je novac iz opštine, u kojoj je predsednik bio Goran Ješić, legao na račun organizacije koja se zvala „Moja Inđija“. Gle čuda, ta organizacija je bila registrovana na njenoj kućnoj adresi. Hvala.

PREDSEDAVAJUĆI: Hvala.

Povreda Poslovnika, Boško Obradović. Izvolite.

BOŠKO OBRADOVIĆ: Gospodine predsedavajući, moram da ukažem na član 108. da o redu na sednici Narodne skupštine stara se predsednik Narodne skupštine.

Ja ne znam kako ste vi mogli da dozvolite da gospodin Marijan Rističević, sve vreme vređa ministra Zoranu Mihajlović, govoreći o tome da je ona mason, da je slobodni zidar i kako sedi sa vaše slobodni zidar i mason?

Sve vreme, obraćajući se vama, govorio je o ministarki Zorani Mihajlović i o tome da je ona slobodni zidar i mason i da je deo nekakvih tajnih društava.

Ja ne znam kako ste vi uopšte dozvoli da on govori ovoliko i da na ovakav način vređa ministra? Ja znam da je gospođa Zorana Mihajlović član Trilateralne komisije i … (Isključen mikrofon.)

PREDSEDAVAJUĆI: Kolega Obradoviću, niti je tema diskusije Marijana Rističevića bila ministarka Mihajlović…

Vaša diskusija nema smisla. Možete govoriti o čemu god želite, nije sporno, ja ću vam dati reč, ali stvarno u povredi Poslovnika navedite kako sam je to ugrozio i povredio dostojanstvo Narodne skupštine.

Nemojte sada pominjati ko je član čega, kakvih društava. Stvarno ne znam ništa o tome i, molim vas, mi se ovde bavimo politikom i hajde da debatujemo o politici o ovim zakonima, amandmanima koji su nam danas na dnevnom redu. Izvolite.

BOŠKO OBRADOVIĆ: Gospodine predsedavajući, bio sam veoma precizan i dozvolite samo da obrazložim do kraja. Imam potpuno pozitivnu nameru da zaštitim gospođu ministra od kleveta.

Dakle, kolega Marijan Rističević se javio za ukazivanje na povredu Poslovnika. Obraćao se sve vreme vama kao predsedavajućem i govorio o povredi Poslovnika i rekao da ta osoba, koja sedi sa vaše desne strane, je mason i učestvuje u ne znam kakvim tajnim društvima.

Vi niste na to reagovali. Niste zaštitili dostojanstvo ministra ili je možda ministar zaista mason a mi to ne znamo?

Mi iz Dveri smo tvrdili da u Vladi Republike sedi više masona i mogu da ih nabrojim ako hoćete, ako vam odgovara, ali nisam znao zaista za gospođu Zoranu Mihajlović. Znao sam da je član Trilateralne komisije, ali to je druga tema.

Dakle, hoću da vam kažem, vaša je obaveza kada neko kaže da onaj ko sedi sa vaše desne strane on je mason, on je ovakav, on je onakav, on je krao, on je ne znam šta radio, morate zaštiti gospođu ministra od Marijana Rističevića.

Počeo je da napada i vas iz vlasti, ne samo nas iz opozicije. Ne znam šta vam više radi? On se zbunio, misli da je na farmi.

PREDSEDAVAJUĆI: Hvala, kolega Obradoviću.

Dugujem obrazloženje. Nisam povredio Poslovnik. Ono što ja znam i što cela javnost zna i što mogu da vam kažem, kada ste već to spomenuli, kao neko ko blisko sarađuje sa ministarkom Mihajlović, ja znam da gradi puteve, znam da donosi i predlaže reformske zakone i da posvećeno radi za svoju zemlju.

Čega je član i kakav član stvarno bilo ko ovde u Narodnoj skupštini ko god sedi, to ne znam, niti me zanima. Mi smo ovde da vodimo političku debatu.

Da li želite da se Narodna skupština izjasni u danu za glasanje?

(Boško Obradović: Da.)

Narodni poslanik Marijan Rističević, povreda Poslovnika. Izvolite.

MARIJAN RISTIČEVIĆ: Dame i gospodo narodni poslanici, ja molim Ljotića da ne bude ljutić i molim ga pažljivo da sluša.

Nisam znao da gospođa Mihalović živi u Inđiji. Nisam znao da je gospođa Mihajlović unela kamen u ovu skupštinu. Ja sam mislio da to čini neka osoba koja sedi sa njegove desne strane.

Čak nisam ni rekao da su masoni nešto loše. Ne znam. To sam više puta ponovio – ne znam, ali ovi Ljotići, kako on kaže, su tvrdili da je to loše i napali su Vladu Republike Srbije i premijerku Brnabić da u njenom kabinetu postoje dva ministra, a pri tome sve vreme sa njegove desene strane sedela je osoba, majstorica trećeg stepena velike ženske lože Srbije i predsednica suda časti.

E, sad, ja nisam znao da mu je Đilas toliko poremetio stepen razumevanja, razboritosti itd, ali, Bože moj, on nije odgovorio ni juče na pitanje kako je to za vreme nekog gospodina Obradovića ostalo neuknjiženih objekata i koliko je to građevinskog materijala u Čačku od 97.000?

Mislim da gospodin Obradović ima jedan veliki problem. On se naglo promenio. Ljudi imaju pravo da se menjaju, to nije sporno, ali on zabranjuje nekim drugim ljudima da promene neki svoj stav.

On ima legitimno pravo da ode kod velikog majstora Đilasa, milionera. Može kod njega da se raspita o rijalitima, jer on je to uveo. Što se farme tiče, ja sam i danas došao sa farme i svaki dan dolazim sa farme, a on deli stav ovog Đorđeta Vukadinovića da seljaci nemaju pravo, izgleda, da budu u Skupštini, ali to govori o njemu.

Na kraju, on se toliko promenio… Znak Dveri je bio ovo, a u poslednje vreme, od kada je otišao kod Đilasa njegov znak je ovo. Hvala.

PREDSEDAVAJUĆI: Hvala.

Kolega Rističeviću, da li želite da se Narodna skupština izjasni u danu za glasanje?

(Marijan Rističević: Ne.)

Koleginica Ljubica Mrdaković Todorović, po Poslovniku.

Nadam se da ćemo se vratiti posle temi, da završimo ovu zaveru rimske kurije, masona, iluminata, nego da pređemo na temu. Izvolite.

LjUBICA MRDAKOVIĆ TODOROVIĆ: Član 107, gospodine predsedavajući.

Ne znam zašto ste dva puta dali reč koordinatoru nekakve kupus organizacije i zašto ga niste prekinuli u njegovim oligofrenim komentarima?

Nismo mi dužni da trpimo ovde ničije mentalno nasilje i da trpimo i doživljavamo nečije komplekse i frustracije.

Molim vas da ubuduće sankcionišete takve ponašanje i takav govor.

PREDSEDAVAJUĆI: Hvala, koleginice Mrdaković.

Znate da bih i ja voleo da svi govore o temi dnevnog reda, ali nije, jednostavno, moguće.

(Marija Janjušević: Replika.)

Na član 1. amandman je podneo narodni poslanik dr Dragan Vesović.

Da li neko želi reč? (Da)

Reč ima dr Vesović. Izvolite.

DRAGAN VESOVIĆ: Hvala gospodine predsedavajući.

Jedan od 567 amandmana na prvi Zakon. Možda uvažena gospođa ministar ne zna da na prvi zakon ima 567 amandmana, tri su prihvaćena i od tih 567 amandmana…

Molim kolege iz SRS da budu baš onoliko tihi kada ja govorim, koliko sam ja tih kada oni govore. Hvala kolege.

Dakle, zašto je 567 amandmana predložila ova Skupština, to će da znači da možda taj zakon nije dobar, ali druga stvar je ovde mnogo bitnija. Gospođa ministar stalno uspeva da unese neku konfuziju u misaoni proces onih narodnih poslanika koji je slušaju, bez obzira koliko su oni zbunjivi ili nisu. Naime, pre pet ili deset minuta rekla je da je potpuno svejedno ko je član koje partije, a pet minuta pre toga je rekla - Tako rade vaši, a ovako radimo mi.

Ja sam sada tu malo u nekoj konfuziji, jer ne znam sada čiji su ovi, pošto se u ovoj zemlji uglavnom veruje novinama, juče je na primer bio u „Kuriru“ članak o osam spratova divlje gradnje, mislim na Voždovcu, zgrada je useljena, 50 stanova bez dozvole, kaže razvlačena svojedobno od strane građevinske inspekcije, žuta traka, sutradan skidana, stanari tu žive. Čiji su ti, gospođo ministarka, koji su napravili tu zgradu? Naši, vaši? Ja ne znam, ali kako ćemo da stanemo na kraj toj divljoj gradnji, to me interesuje? Hvala.

PREDSEDAVAJUĆI: Hvala dr Vesoviću.

Doktor Zorana Mihajlović, izvolite.

ZORANA MIHAJLOVIĆ: Znate kako se zovu svi ti koji rade na takav način? Zovu se jednim imenom - bespravni graditelji.

Prema tome, tačno postoje institucije koje rade svoj posao. Neki objekti su u nadležnosti gradova i opština, neki objekti su u nadležnosti države, odnosno ministarstva, tačno se znaju postupci, a ove izmene i dopune Zakona su upravo za te koji se bahato ponašaju i grade i dalje nelegalno.

PREDSEDAVAJUĆI: Hvala.

Povreda Poslovnika Milimir Vujadinović. Izvolite.

MILIMIR VUJADINOVIĆ: Hvala predsedavajući.

Pa, vi ste krenuli u početku ozbiljno da primenjujete Poslovnik iako važite za čoveka koji prilično izbegava tu, da kažem, najoštriju primenu kada su u pitanju opomene, ali mislim da ste i sada morali da reagujete.

Ne unosi ministar nikakvu konfuziju u ovaj uvaženi Dom, niti ima ikakve konfuzije kada smo u pitanju mi koji želimo dobro ovoj zemlji. Spomenuo je prethodni govornik i predlagač amandmana sve ono što su radili vaši i naši, a na početku postavlja se pitanje da li je uopšte moralno raspravljati o amandmanu koji dolazi iz poslaničke grupe, koja uporno u poslednje dve godine poziva prvo na tuču, na silovanje, na vešanje, čuli smo danas i na rešenje problema nelegalne gradnje rušenjem? I sada, postavlja se jedno jasno pitanje da li uopšte o takvim amandmanima treba raspravljati?

Kada su u pitanju vaši i naši, koje je spomenuo uvaženi kolega, pa evo to možemo lako da razlikujemo. Kada su u pitanju, da kažem, ova sadašnja vlast, kada kažem naša, onda mislimo na narodnu vlast, vlast koju je izabrao ovaj narod, evo kako stoje stvari. Danas je Srbija deseta u svetu po brzini izdavanja građevinskih dozvola, danas je Srbija zemlja u kojoj imate više od 30 hiljada gradilišta u odnosu na onih stotinak koliko je bilo aktivno u Srbiji kada su njihovi bili na vlasti, tj. onaj koji im je danas gazda, gospodin Đilas. U ono vreme kada su bili njihovi, Srbija je legalizovala za celih 17 godina 150 hiljada objekata, ispravite me ministarka ako grešim, a od 2015. godine do danas 183 hiljade nelegalno izgrađenih objekata.

Znači, nije intencija rušenje objekata, na šta poziva Boško Obradović i ljudi iz tog Saveza, nego legalizacija i dovođenje u red stvari u toj oblasti. Hvala.

PREDSEDAVAJUĆI: Hvala kolega Vujadinoviću.

Da li želite da se Narodna skupština izjasni u danu za glasanje?

(Milimir Vujadinović: Ne.)

Ne. Hvala.

Reč ima Marija Janjušević, povreda Poslovnika. Izvolite.

MARIJA JANjUŠEVIĆ: Zahvaljujem predsedavajući.

Povredili ste član 104. Imala sam pravo na repliku, a da ne pričam i o tome da…

PREDSEDAVAJUĆI: Na repliku dr Vesoviću?

MARIJA JANjUŠEVIĆ: Na repliku ministarki, zaboravili ste, jer ministarka je rekla da ja nisam u pravu.

PREDSEDAVAJUĆI: Mi smo prešli na sledeći amandman, koleginice, moram da vas podsetim na to.

(Marija Janjušević: Da, ali mi niste dozvolili…)

Prešli smo na sledeći amandman, onda možete da se vratite i dva dana unazad.

MARIJA JANjUŠEVIĆ: Povredili ste i član 27. Dozvoljavate da se povrede Poslovnika koriste kao replike. Dozvoljavate ovde da neko ko je iz Subotice, gde se čupaju grkljani i prave betonske cipele, priča o nasilju.

Da jednom budemo jasni, mi ne pozivamo na rušenje objekata, nego pozivamo na uvođenje reda.

Još jedna stvar, hvala vam što toliko govorite o Savezu za Srbiju, sa tolikom histerijom, jer nehotice pokazujete koliki je vaš strah od Saveza za Srbiju, koji će da spreči prodaju Kosova i Metohije, pre svega. Hvala.

PREDSEDAVAJUĆI: Koleginice, oduzimam vam vreme od vremena poslaničke grupe.

Reč ima Marijan Rističević. Povreda Poslovnika.

MARIJAN RISTIČEVIĆ: Gospodine predsedavajući, član 107, 108, 109. Vi ste morali ponovo da izreknete meru opomene. Ovde je rečeno opet da mi prodajemo Kosovo.

Gospodine predsedavajući, ja cenim vašu tolerantnost prema gospođi, pravoslavno slobodno zidarskoj osobi, ona svakog trenutka može doći da iščupa taj mikrofon ispred vas, može da uđe sa nekim kamenom da vas kamenuje, itd, može da dođe sa šestarom i mačom za bockanje „dvernic“. Ja cenim to što vi imate dozu opreza, s obzirom da iz svega do sada viđenom od prethodne govornice, Marije Janjušević, vi morate da vodite računa i o ličnoj bezbednosti. Na vašem mestu bih ja takođe strepeo, jer je moguće da svaki čas nešto učini.

Gospodine predsedavajući, nismo mi prodali Kosovo. Kosovo su prodali oni. U to vreme ona je bila član jedne druge partije, sadašnji njen šef je dobio 50 hiljada evra iz Kolubare da ćuti. Godine 2008. je pala pogodba da lično između Jeremića, Borka Stefanovića, to su njihovi koalicioni partneri, „saveza lopuža i prevaranata“ kako to sada zovemo moderno, pala je pogodba i to depeše Vikiliksa dobro pokazuju.

Pala je pogodba. Oni su molili Američku ambasadu da Albanci odlože proglašenje nezavisnosti Kosova dok Boris Tadić ne bude izabran u drugom krugu za predsednika Republike Srbije.

Američka ambasada, to nek pitaju onog Brajana Martina koji kontaktira sa njima, je izašla u susret Vuku Jeremiću, Borku Stefanoviću, „savezu lopuža, prevaranata, varajića i pelješanovića“. Boris Tadić je zakletvu dao, čini mi se, 14. februara, a Albanci su proglasili nezavisnost 17. Plus, Međunarodni sud pravde, plus zamena Rezolucije.

Dakle, oni i njihovi saveznici su prodalo Kosovo i Metohiju. Hvala.

PREDSEDAVAJUĆI: Hvala, kolega Rističeviću.

Smatram da nisam povredio Poslovnik.

Što se tiče moje lične bezbednosti, imam puno poverenje u službu MUP koja radi u Narodnoj skupštini Republike Srbije.

Da li želite da se Narodna skupština izjasni u danu za glasanje?  
 (Marijan Rističević: Ne.)

Ne. Hvala.

Reč ima Ljubica Mrdaković Todorović, po amandmanu. Izvolite.

LjUBICA MRDAKOVIĆ TODOROVIĆ: Ništa, jednostavno predsedavajući imam potrebu da kažem za ove preko puta neobaveštene da problem bespravne gradnje stambenih objekata nije potekao iz vremena ministarke Mihajlović i ove Vlade. U pitanju je višedecenijski problem, ako niste znali.

Vrlo interesantno je da je pik problema kada je Beograd u pitanju, a naravno i ostali gradovi u Srbiji, pa i moj grad Niš, kada je u pitanju građevinski sektor, problem je nastao, svi to odlično znamo, u vreme „žutog preduzeća“ i u vreme vlasti Dragana Đilasa, njegovih poltrona i poslušnika, kada su zakonsku regulativu namerno postavili tako da njihovi prijatelji i ortaci mogu a da ne plate po 90% vrednosti građevinskog zemljišta, da grade gde hoće, kako hoće i gde god žele, što im je naravno Đilas u to vreme omogućavao.

Na taj način, građani su ostali oštećeni i praznih džepova za stotine miliona evra, a da ne govorimo o kamatama, koliki je to ukupan iznos. Tako da, mogli bi da se zapitaju za taj novac koliko je moglo, recimo, škola da se izgradi, vrtića da se renovira, zdravstvenih ustanova, besplatnih školskih paketa za decu, itd.

Preporučila bih ovim demagozima sa suprotne strane da se poklope ušima i da ćute.

PREDSEDAVAJUĆI: Hvala, koleginice Mrdaković Todorović.

Reč ima dr Dragan Vesović, povreda Poslovnika. Izvolite.

DRAGAN VESOVIĆ: Hvala, gospodine predsedavajući.

Ja zaista ne reagujem ukoliko me neko sa svojim izlaganjem zaista ne uvredi. Smatram da vi ne morate da znate ovo što je sada prethodna govornica rekla, da smo mi nazvani poltronima i poslušnicima, svašta sam čuo i ne pada mi teško. Ali, pre nepunih dva minuta, od iste koleginice da poslanička grupa bude nazvana oligofrenom, ja ću vam reći sledeće. Oligofrenost – mentalna retardacija, duševna zaostalost i slaboumnost. Ja sam stvarno zgranut šta zdravstveni radnik može da kaže. Hvala.

PREDSEDAVAJUĆI: Hvala dr Vesoviću.

Smatram da nisam povredio Poslovnik. Stvarno nisam ni čuo taj trenutak kada je koleginica rekla, ako je rekla, i pomenula taj termin koji ste pomenuli. U svakom slučaju, ja ću tražiti stenografsku belešku da mi se dostavi, da to vidim i hvala vam na ukazivanje na povredu Poslovnika.

Da li želite da se Narodna skupština izjasni u danu za glasanje? (Ne)

Odrediću se prema tome što ste rekli tokom sednice i hvala vam na ukazivanju. Pozivam sve narodne poslanike da se odnose i da se ophode jedni prema drugima sa dužnim poštovanjem. Hvala.

Reč ima Ljubica Mrdaković Todorović, po amandmanu.

LjUBICA MRDAKOVIĆ TODOROVIĆ: Oligofrenost je širi pojam. Ja sam govorila u figurativnom smislu, a što su se kolege prepoznale, to je već njihov problem. Nemam nikakav problem da govorim istinu, ako to nekoga vređa, ali, nekada stvari treba nazvati pravim imenom, gospodine predsedavajući. Hvala.

PREDSEDAVAJUĆI: Hvala.

Na član 1. amandman je podneo narodni poslanik Srđan Nogo.

Po amandmanu, reč ima Boško Obradović.

BOŠKO OBRADOVIĆ: Poštovani predsedavajući, ja zaista ne mogu da verujem da ste vi prećutali ovo što smo sada ponovo imali priliku da čujemo, a to je da se na ovako skandalozan način koleginica narodni poslanik obraća svojim kolegama u ovom uvaženom domu Narodne skupštine.

Ako niste dobro čuli kolegu Vesovića, ja ću još jednom da vam pročitam šta je oligofrenija – mentalna retardacija, duševna zaostalost, slaboumnost. Dakle, to je koleginica iz Srpske napredne stranke direktno rekla za svoje kolege sa suprotne strane, dakle, iz opozicije, a vi niste reagovali i onda pričamo o bilo čemu i o bilo kakvom vređanju i o bilo kakvom, da tako kažem, mentalnom i drugom nasilju u Domu Narodne skupštine i u našem društvu uopšte.

Sad je upravo primer onoga što vam govorim. Nikada se Srpska napredna stranka nije izvinila, ni za čupanje grkljana u Subotici, ni za betonske cipele Bogdana Labana, ni za kretene, budale, lopove, izdajnike i ološe o kojima neprestano govori Aleksandar Vučić. Kada će Srpska napredna stranka da prestane da vređa svoje političke protivnike i opoziciju?

Da li je moguće da vi dozvoljavate da neko nas iz opozicije naziva mentalno retardiranima? Molim vas, pa da li je iko ikada nazvao svoje kolege u Narodnoj skupštini Republike Srbije mentalno retardiranima? Šta još treba da doživimo od vladajuće većine, koja ima ovde apsolutnu većinu i koja može da nam radi šta hoće, koja nas izbacuje sa sednica, koja nam isključuje mikrofone, koja nas kažnjava? Na kraju smo i mentalno retardirani.

Vi očekujete posle toga da neko iz opozicije ima poštovanje prema vama. Kako? Kako da vas poštujemo kad se na taj način odnosite prema opoziciji. Vi ste većina, vi imate svu moć u vašim rukama, vi možete da donesete svaku odluku većinom glasova. Mi vam ne možemo ništa u tom smislu, ali zašto nas onda vređate?

Jel ministarka reagovala? Pa, naravno da nije. Uvređena je njena koleginica ovde, Marija Janjušević, i ona je mentalno retardirana. I ovo nije nasilje nad ženama, gospođo Mihajlović? Sada ćete da ćutite jer je žena iz Srpskog pokreta Dveri. Ona može da bude maltretirana, ona može da bude vređana, ona može da bude kažnjavana, a ne sme ni jedna žena iz Srpske napredne stranke. To je ono što je nepravedno, to je ono što je nepošteno, to je ono zbog čega se mi iz Dveri bunimo i to je ono što vam ne dozvoljavamo. Ne dozvoljavamo vam da gazite naše dostojanstvo, da vređate svoje političke protivnike, da na taj način se odnosite prema onome ko ima pravo, morate to da razumete, mi imamo pravo na slobodu misli, na slobodu govora, na slobodu okupljanja. Ne možete na taj način da nas vređate.

Ovo je skandal nad skandalima. Ovo je ne za opomenu, ovo je za isključenje sa sednice. Ovo je nedostojno ovoga parlamenta. Ovo je nedostojno poslaničke funkcije. Ko može iz vlasti sebi da dozvoli da opoziciju nazove mentalno retardiranom? Kuda to vodi? Šta očekujete sa druge strane? Da trpimo takvo ponižavanje? Da trpimo da gazite naše dostojanstvo? Da nam ne dozvoljavate da možemo da uopšte govorimo i da se čuje drugačije mišljenje? Da više od pola godine ni jedan lider opozicije ne može da gostuje ni u jednoj političkoj emisiji u ovoj državi? Kako se zove taj sistem?

Sve to mi trpimo i na kraju nas još nazivate mentalno retardiranim. Gde je granica? Gde je kraj? Šta ćemo još da doživimo? Posle Bogdana Labana i čupanja grkljana i betonskih cipela, još i to da smo mentalno retardirani i da smo svi ološi, kreteni, lopovi, tajkuni, izdajnici, kao što nas svaki dan zove Aleksandar Vučić.

Da li je on predsednik svih građana? Da li je on i naš predsednik ili je on samo predsednik Srpske napredne stranke? Do kad ćete da nas vređate? Do kad ćete da gazite naše dostojanstvo? I kako onda očekujete da ne reagujemo? Kako očekujete da ne zaštitimo naše dostojanstvo? Ne damo vam da nas gazite. Neću vam to dozvoliti. Dveri se ne plaše Srpske napredne stranke i to je vaš problem sa Dverima. Nemate nas u aferama, nemate nas u fijokama, ne možete da nas ucenite. Nismo deo nikakve kriminalne priče, a mnogi među vama jesu. I zato možete samo da nas vređate.

O meni lično ste rekli sve najgore – i da sam opljačkao Hilandar. Pitam kako me primaju u tom manastiru Hilandaru ako sam ga opljačkao?

(Predsedavajući: Vreme.)

I da bijemo žene, i da smo agenti CIA i nema šta niste rekli. Ali, to da smo mentalno retardirani, e to je zaista vrhunac i bruka i sramota, gospodine predsedavajući.

PREDSEDAVAJUĆI: Hvala, kolega Obradoviću.

Kao što sam rekao, tražiću stenobelešku i tražiću da vidim šta znači ta reč terminološki. U svakom slučaju, proverićemo. Niti ja imam nameru, niti bilo ko od predsedavajućih, niti bilo ko iz vladajuće većine da bilo koga ponižava i vređa i slažem se sa vama, apsolutno to ne treba dozvoliti, tako da nemojte uopšte da brinete oko toga.

Reč ima dr Zorana Mihajlović. Izvolite.

ZORANA MIHAJLOVIĆ: Izvinite, da vas pitam nešto, pošto ste tako u žaru svoje borbe za ljudska prava, ženska prava, pričate nešto o tome, šta je poziv na vešanje? Ne razumem. Šta je u vašem žargonu, u vašem rečniku poziv na vešanje? Verovatno nešto lepo.

Pričate o tome da je predsednik Aleksandar Vučić predsednik svim građanima. Da, jeste, a onda u isto vreme pozivate na njegovo ubistvo. O čemu vi pričate?

Dakle, govorite o tome kako vas nema ni u jednoj aferi itd, pa znate onu srpsku poslovicu – s kim si takav si. Vi ste sa Đilasom, sa Jeremićem, sa Stamatovićem, a šta su oni?

Prema tome, gospodine Obradoviću, kad pričate imate dvostruke aršine. Svako nasilje je, naravno, nasilje. To uopšte nije sporno. Da vas podsetim, vi ste ti koji pozivate na vešanje predsednice Vlade, vi ste ti koji pozivate na ubistvo predsednika Srbije, a onda pričate o tome kako jako vodite računa o građanima Srbije. Nemojte, molim vas. Nemojte. Nema potrebe da vičete, mislim da vas svi odlično čujemo.

(Boško Obradović: Replika.)

PREDSEDAVAJUĆI (Veroljub Arsić): Nemate pravo na repliku, kolega.

Na član 1. amandman je podneo narodni poslanik Srđan Nogo.

Da li neko želi reč? (Ne)

Na član 1. amandman su zajedno podneli narodni poslanici Sonja Pavlović, Marinika Tepić, Aleksandra Čabraja, Jovan Jovanović i Zoran Živković.

Reč ima narodni poslanik Sonja Pavlović.

Izvolite, koleginice.

SONjA PAVLOVIĆ: Hvala.

Ja ne pripadam ni ovima, ni onima, ni vašima, ni našima. Upravo dolazim sa skupa članova Inženjerske komore i pripadam građanima Srbije i svima onima koji su sve ovo vreme pokušavali sve zamke vlasti vezano za ovakve zakone da sprovedu i da krajnje uspešno obavljaju svoje poslove.

Bespravni graditelji, kako je rekla ministarka, bespravni graditelji se zovu oni koji bespravno zidaju, a da institucije rade svoj posao, ja bih pre svega, rekla da bespravni graditelji rade svoj posao, a institucije ih ne sprečavaju u tome i zato imamo ovoliku navalu bespravne gradnje, koja se ovim zakonom rešiti ne može. Ali, da se vratimo na Predlog zakona o građevinskim proizvodima na koji sam i podnela amandman.

U ovom zakonu se zaista vidi sva nedoslednost zakona koji su vezani za građevinarstvo. Recimo, da predlagač zakona nije prepoznao, pošto je tako i zakon krojio, da osim građevinskih proizvoda postoje i neki građevinski sklopovi, znači, celi tehnološki sklopovi koji se zovu zapravo građevinskim proizvodima i nije ih naveo u zakonu. Znači, to nisu ni jednostavni objekti prefabrikovani, kao što su trafostanice ili slično i naš predlog je bio da se član 1. proširi sa građevinskim proizvodnim sklopovima.

Kao što rekoh, vrlo jednostavno se ti prefabrikovani proizvodi tretiraju, a recimo, imamo naročito za velike tehnološke sisteme, objekte u kojima je sva sila tehnologije stavljena paket postrojenja mala, koja zapravo predstavljaju jedan građevinski proizvod, a zapravo su građevinski sklopovi. I, razlog zbog toga što to nije uneto u ovaj zakon o građevinskim proizvodima, kao što sam rekla, je nedoslednost, nedorečenost i veoma velika skučenost Zakona o planiranju i izgradnji, gde se isključivo tretiraju stambeni objekti, vrlo malo svi ovi ostali i zbog toga se dešavaju ovakve greške i u ovim drugim zakonima.

Osim toga, nije toliko bitno, veoma je naravno bitno koji su to građevinski proizvodi, koji mogu da se koriste na ovom tržištu, ali u ovom zakonu nisu tretirani, osim tehničkih karakteristika, ni tehnički uslovi pod kojima mogu da se ti građevinski proizvodi ugrađuju, jer mnogo je bitno koje su to firme koje koriste te građevinske proizvode, da li su to neke fantomske firme, koje su se osnovale dan, dva ili pre toga ili su to stručne firme, koje zaista mogu sa ovim građevinskim proizvodima da barataju na pravi način.

Znači, i dalje ostajem pri onome što sam rekla u načelu, zakon nije dovoljno dobar, on nema preduslove da bude dobar, ne bih ih ponavljala ponovo, osim te restitucije i svega ostalog što ide zajedno sa tim, osim katastra, on znači i u ovom tehničkom delu, koji se ne odnosi samo na planiranje, a vezan je za ovaj Predlog zakona o građevinskim proizvodima, nije dovoljno definisan, kako bi mogao na pravi način da se sprovede.

Sve te nedoslednosti ovoga zakona i ovaj deo koji se odnosi na svu čast Inženjerske komore, ja sam došla upravo sa skupa protesta inženjera, ja moram da pitam ministarku u vezi toga, pošto očekujemo da i u zakonu je dato da će sud časti od sada sprovoditi Inženjerska komora - zašto do sada, znači, za ovih mnogo godina, nije nikada Ministarstvo imenovalo osam članova suda časti Inženjerske komore, koji treba da dođu iz redova Ministarstva?

Znači, vi do sada, sve ove godine, niste imenovali te članove za sud časti, a sada ćete da preuzmete da vi budete sud časti i da oduzimate te licence. Onda, ja nisam videla ni da u ovom zakonu postoji kodeks po kome će biti oduzimane te licence. Taj kodeks postoji jedino u Inženjerskoj komori.

Znači vi ćete oduzimati licence u Ministarstvu po osnovu kodeksa Inženjerske komore, a šta ako Inženjerska komora ukine taj kodeks? Koji je pravni osnov po kojem možete da oduzimate licence inženjerima ukoliko zloupotrebe svoju profesiju? To bih zaista volela da dobijem kao odgovor na pitanje, jer do sada nijedan odgovor od ministarke nisam dobila. Hvala.

PREDSEDAVAJUĆI (Veroljub Arsić): Reč ima ministar dr Zorana Mihajlović. Izvolite.

ZORANA MIHAJLOVIĆ: Mislim da je važno da i koliko god bude bilo potrebno puta objasnim sve što je vezano za Inženjersku komoru Srbije. I evo prilike, pošto ste postavili pitanje, da krenemo sa tim.

Dakle, Inženjerska komora Srbije je kao takva osnovana 2003. godine. Tada je ministar bio Dragoslav Šumarac i tada su poslovi ministarstva povereni inženjerskoj komori. Dakle, ona je dobila mogućnost da izdaje licence, oduzima licence, pravi sve one stručne ispite, da svi inženjeri plaćaju članarine da bi ostali, odnosno da bi imali i dalje licence. Oko 30.000 inženjera različitih naravno, vrsta licenci. Sve je to izdavano u nekom prethodnom periodu.

Šta se u međuvremenu dešavalo? Dešavalo se da je jedna mala šačica ljudi potpuno blokirala rad pre svega, Inženjerske komore, da smo imali situacije da se nisu uopšte izdavale licence, da smo imali ozbiljne probleme u funkcionisanju uopšte same inženjerske komore. Samim tim, kada imate jednu takvu blokadu u radu inženjerske komore, onda je normalno da imate blokadu i u jednom delu sprovođenja i realizacije infrastrukturnih projekata.

Vidim da mnoge boli ta priča, pre svega ta mala šačica ljudi, da njih jako boli što će se ponovo izdavanje licenci i eventualno oduzimanje licenci prebaciti, odnosno vratiti kao posao u Ministarstvo, što je i bilo do 2003. godine. Potpuno shvatam da to nema nikakve veze sa strukom, nego to ima isključivo i samo veze sa interesima i sa novcem, oko milion evra se deli samo na osnovu prihoda od članarina. Informacija za sve inženjere je da neće biti članarina kada Inženjerska komora, odnosno kada izdavanje licenci, oduzimanje licenci bude u sklopu Ministarstva.

Inženjerska komora se ne gasi, to nije tačno. Dakle, to nigde nije predstavljeno ovim zakonom. Biće poslova koje će obavljati Inženjerska komora Srbije, sigurno, ali sam isto tako sigurna da ćemo zaštiti struku, a ne baviti se politikom, jer je ovo sada čista politička priča, DS, Dragoslava Šumarca, potpredsednika DS ili već dela Saveza za Srbiju. To nema veze sa strukom. Delili su poslove, delili su članarine, nije se imalo upliva ni u šta. Ministarstvo je pokušalo dva puta da preuzme određene poslove, 90 dana u Inženjerskoj komori, samo onda kada je stalo izdavanje licenci, jer oni godinu dana nisu izdavali licence i iz tog razloga je Ministarstvo preuzimalo posao. Dakle, sada ćemo vratiti nadležnosti tamo gde im je mesto, a to je u Ministarstvu. I baviti se strukom, jer je struka broj jedan, a ne politika koju nam sprovodi DS. Još puno mogu da pričam o Inženjerskoj komori…

PREDSEDAVAJUĆI: Vreme, zahvaljujem.

Reč ima narodni poslanik Sonja Pavlović.

SONjA PAVLOVIĆ: Hvala.

Ja sam član te komore od njenog osnivanja i zaista nemam razloga da branim interese Dragoslava Šumarca, pogotovo što je njegov zakon nešto malo bolji od ovog vašeg, a inače isto jedan veoma neupotrebljiv zakon koji smo teško sprovodili u praksi.

Znači, ja sama ta koja se ovde borim za struku i smatram da Inženjerska komora ni u kom slučaju ne sme da bude mesto političke borbe između sadašnjih, vladajuće koalicije i DS.

Rukovodstva su zamenljiva, Dragoslav Šumarac, kao i svi ostali koji sprovode svoju politiku su zamenljivi, međutim, nisu zamenljivi članovi Inženjerske komore i ako neko treba da bude taj koji će da sprovede protest ili izvrši izmenu svog rukovodstva, Inženjerske komore, onda je to preko 30.000 članova Inženjerske komore.

Zaista sam sigurna da inženjerska komora ne treba da bude mesto borbe suprotstavljenih političkih partija, već treba da bude nezavisno strukovno udruženje, da ne bude formirano kao javno preduzeće i apsolutno niko ne može da sprovede sud časti i oduzimanje licence bolje od preko 30.000 članova Inženjerske komore.

Moram još jednom da naglasim, ja sam tu ta koja brani struku, jer sam istovremeno i član Inženjerske komore. Hvala.

PREDSEDAVAJUĆI: Pravo na repliku, ministar dr Zorana Mihajlović.

ZORANA MIHAJLOVIĆ: Stvarno ne znam kako su bili dobri ti zakoni od Dragoslava Šumarca kad smo tad bili 184 na listi Svetske banke o izdavanju građevinskih dozvola, a imali smo 1000 gradilišta na celoj teritoriji Srbije. Dakle, nisu bili dobri zakoni.

Ali ono o čemu vi govorite, Inženjerska komora i članovi, prvo, Inženjerska komora se ne ukida, ja stvarno ne znam a ko to neće biti u Inženjerskoj komori od inženjera, pa, naravno da će biti svi inženjeri u Inženjerskoj komori i čemu strah. Čemu strah da se s vremena na vreme proveri da li je sve u skladu sa zakonom? Zašto je problem? Čemu strah svih onih koji su sada u Inženjerskoj komori da će neko pogledati šta su sve potpisivali.

Nemojte da nam pričate o tome kako se zaklanjate iza struke i kako je sve fantastično, a mi imamo situaciju da na jednom delu puta imamo inženjere koji su potpisali hrpu kojekakvih projekata, gde sada skidamo taj put. Ovako izgleda Ub–Lajkovac, to su inženjeri Inženjerske komore, izvinite, jedan deo inženjera koji je to potpisao. Dakle, skidamo dva i po metra puta.

Dakle, to nije šarena laža i to nije priča tek tako. Dakle, to su između ostalog takođe inženjeri koji imaju licence Inženjerske komore. Dajte da jednom odvojimo ono što je dobro, što je kvalitetno i što je stručno od onih koji se bave politikom i zarađuju na grbači nekih drugih inženjera koji su vredni. To je ono što mi želimo, struka na prvom mestu.

PREDSEDAVAJUĆI: Po amandmanu, narodni poslanik Vjerica Radeta.

VJERICA RADETA: Vrlo kratko. Nemam baš utisak da se ovde neko bori iskreno za te inženjerske komore i za inženjere. Onaj prethodni dan kad smo govorili o načelnoj raspravi, a evo počelo je i sad, nekako se sve svodi na Dragoslava Šumarca. Što se tiče nas iz SRS, Dragoslav Šumarac nam nije ostao baš u dobroj uspomeni. On je taj koji je dozvolio bespravnu gradnju, on je pokušavao svojim osnovnim zakonima i sa pet, šest, sedam izmena tog zakona nešto kao da uradi, a svaki put je samo stvarao još veće mogućnosti i uslove za bespravnu gradnju.

Tako da, ne mislim ja nešto da treba ovde da se deo rasprave bazira baš na imenu Dragoslava Šumarca, na inženjerskim komorama i uopšte inženjerima u komorama – to da. Ne vidimo mi neku razliku između Zorane Mihajlović i Dragoslava Šumarca, osim što se Zorana farba u plavo, a Dragoslav Šumarac u crnu boju.

PREDSEDAVAJUĆI: Po amandmanu, narodni poslanik Sonja Pavlović. Izvolite koleginice.

SONjA PAVLOVIĆ: Mislim da me ministarka nije dobro saslušala šta sam rekla. Pre svega, ja sam rekla da su zakoni Dragoslava Šumarca bili izvanredni, naprotiv, rekla sam da je možda za nijansu bolji od ovog vašeg zakona. Znači, i to je bio loš zakon i nemam nikakvog razloga da branim Dragoslava Šumarca, nekadašnjeg ministra resora na kome ste sada vi.

Smatram da treba i dalje da branim interese inženjera. Niko nije rekao da će se Inženjerska komora ukinuti, međutim bitno jeste, zaista, da Sud časti treba da bude u Inženjerskoj komori i to apsolutno niko ne može da me ubedi u suprotno. Smatram da treba izvršiti reviziju licenci. Smatram da pre svega treba da se vidi ko radi nešto u profesiji, a ko ne radi u profesiji, ali morate da prihvatite i ovo.

Dešava se nešto vrlo čudno u građevinarstvu, mladi ljudi nemaju gde da nauče posao, firme su se raspale. Nije lako njima da dođu do posla. Nije im lako da steknu te licence, a onda treba neko da vrši reviziju u trenutku kad posla za domaće građevinare ima tek onda kada ti podobni upropaste poslove i onda oni treba da privedu objekte nameni, ti stručni inženjeri koji ne mogu da dobiju poslove na nameštenim tenderima. Hvala.

PREDSEDAVAJUĆI (Vladimir Marinković): Hvala.

Reč ima Veroljub Arsić. Izvolite kolega.

VEROLjUB ARSIĆ: Dame i gospodo narodni poslanici, mene iznenađuju neke moje kolege narodni poslanici koji izgleda ni ne znaju ustavno-pravni položaj Narodne skupštine, Vlade i ministarstava, pa se pod nekim, valjda, političkim izgovorom da je ta čuvena Inženjerska neko strukovno udruženje – nije. Nije i nemojte da se lažemo.

Znači, u Narodnoj skupštini Republike Srbije donet je Zakon o Inženjerskoj komori. Napisalo ga je tadašnje Ministarstvo za planiranje i urbanizam, Vlada ga je usvojila kao predlog. Ovlastila Šumarca da dođe ovde u Narodnu skupštinu, da brani zakon koji je napisao za sebe. To je istina. Znao je koliko je dobar ministar, znao je da se bliži kraj toj DOS-ovoj vlasti 2003. godine, pa daj da za sebe obezbedi još jedan izvor prihoda.

Sada da postavimo pitanje ustavno pravnog položaja. Izdavanje licence je javna isprava. Da bi neko mogao da izda javnu ispravu mora da ima javno ovlašćenje. Javno ovlašćenje imaju državni organi, državne agencije, ima Advokatska komora u skladu sa Zakonom o advokaturi i njenim ustavno pravnim položajem po članu 67. Ustava, ali Inženjerska komora nije ustavna kategorija, nego je Narodna skupština jedan deo ovlašćenja koje je poverila Ministarstvu prenela na Inženjersku komoru. Nadzor radi dalje Narodna skupština preko ministarstva koje je nadležno za nadzor Inženjerske komore. Šta se sada čudite? Ko je dao ovlašćenje Inženjerskoj komori da izdaje licence? Narodna skupština. Dragoslav Šumarac je zloupotrebio tadašnju skupštinsku većinu i sebi dao za pravo da, mimo ministarstva koje je vodio, potpisuje licence inženjerima kao javne isprave. I, to su bile zloupotrebe.

Zato se uzima novac, plaća se članarina. Imali smo još jedanput kada su probala strukovna udruženja u računovodstvu i reviziji da koriste javna ovlašćenja, pa su napravili cirkus, kotizacije, seminari i sve moguće druge gluposti da bi neko mogao za neki STR da vodi knjigovodstvo. Na tom putu je bila Inženjerska komora. Jesu li pali na ispitu? Jesu. Pa, nije ministarstvo radilo projektni, ni postavilo projektni zadatak, niti radilo projektni zadatak iznad tog tunela u Grdeličkoj klisuri, nego baš ti isti inženjeri. Pa, čekajte, možete da klimate glavom, neki inženjer je morao to da potpiše, na osnovu neke licence. Izvinite, za to što potpisuješ za to moraš da odgovaraš.

Nemojte više da branite nešto što jednostavno nema smisla. Niti je Inženjerska komora ustavna kategorija. Dali smo joj da bude zakonska. Odgovara i dalje posredno Narodnoj skupštini i treba da bude promenjena i treba da joj budu smanjena ovlašćenja, taj posao treba da radi ministarstvo, ono nama odgovara. Nemamo mi ništa sa tom Inženjerskom komorom, apsolutno ništa i nema pravo da naša izvorna ovlašćenja koja nam je poverio, koji su nam poverili građani na izborima, prenosimo na Dragoslava Šumarca i neko njegovo strukovno ovlašćenje koje nema veze sa Ustavom.

PREDSEDAVAJUĆI: Hvala, kolega Arsiću.

Reč ima Sonja Pavlović, po amandmanu.

SONjA PAVLOVIĆ: Kolega Arsiću, mnogo ste se ražestili kao da ste vi član Inženjerske komore ili ministar građevinarstva, ne razumem toliku ljutnju, a drugo projektne zadatke ne potpisuju inženjeri, projektne zadatke rade investitori. Znači, investitor je nekom inženjeru dao projektni zadatak koji je možda i neostvariv za realizaciju, a naročito u nekom kratkom roku i na način na koji ne može da se realizuje.

Znači, sumnjam u te oduzete licence, ali neću ništa da pričam unapred, postoje neki ljudi koji bi se time odlično bavili i mislim da su to članovi Inženjerske komore, ali da ne bismo ceo ovaj zakon o kome pričamo, ili paket zakona sproveli na problem Inženjerske komore, a zapravo su zakoni loši. Da su zakoni dobri, mi ne bismo imali ni problem Inženjerske komore, ja predlažem, evo sad ja vama da predložim da se vratimo na temu i da pričamo o zakonu na koji su sada podneti amandmani. Hvala.

PREDSEDAVAJUĆI: Hvala.

Pravo na repliku, Veroljub Arsić. Izvolite.

VEROLjUB ARSIĆ: Znate, meni je to jako zanimljivo kada celu priču postavite onako kako jeste – e, hajdemo sada da pričamo o nečemu drugom. I, to, o tim licencama, treba da raspravljaju inženjeri iz Inženjerske komore. Pa gotovo je više sa tom pričom. Gotovo je, nema više javnih ovlašćenja, da završimo.

(Vjerica Radeta: Čekaj da se usvoji zakon prvo.)

Evo, glasaćemo. Ja sam 99% siguran da toga više neće biti i neće više niko moći da naplaćuje reket pravim inženjerima. Neće više niko moći, kao što je to radila Inženjerska komora. Reket je članarina, to je reket, ništa drugo, nezakonito. Možete da donosite podzakonske akte koliko god hoćete, zašto? Da bi mogao Dragoslav Šumarac da prima još 300.000-400.000 dinara platu kao predsednik, šta već? Čime je on zaslužio da bude predsednik te komore? Tek tako što je doneo u Skupštinu zakon i branio ga? Da li je zaslužio kao bivši ministar? Nije. I sada je član neke „vlade u hladu“ kako to kaže moj kolega Marijan Rističević. Čega sve živo, čega god da su se dočepali su upropastili.

Sada kažete - ovaj zakon je loš, on je možda malo bolji. Ma, možda je i mnogo bolji, to će vreme da pokaže. Ali, ti sa kojima vi sedite mnogo su loše zakone donosili, to vreme pokazuje, neprimenjivo, zato ih i menjamo.

Još nešto, možete da napadate koliko god hoćete, nemamo mi taj problem, vreme vas u svakom vašem napadu demantuje, događaji vas demantuju. Tako će biti i u budućnosti. Počnite malo ozbiljnije da se bavite politikom.

PREDSEDAVAJUĆI: Hvala kolega Arsiću.

Sonja Pavlović, imate pravo na repliku.

SONjA PAVLOVIĆ: Kolega Arsiću, ja se samo nadam da neće opet kada padne neka kiša, jer to se stalno dešava, da padne potporni zid u Grdeličnoj klisuri i ona će sve ovo da bude demantovano što ste sada rekli, biće vam žao zbog toga, jer niko do sada nije premeštao brdo sa kraja na kraj, pa se odustalo od toga.

Znači, sve ovo što ste rekli u pravu ste u jednom, vreme će vas demantovati. Hvala.

PREDSEDAVAJUĆI: Pravo na repliku, Veroljub Arsić, pa potpredsednica Vlade Zorana Mihajlović. Izvolite.

VEROLjUB ARSIĆ: Baš da ne bi bilo šta više padalo nekome na glavu, donosimo jedan ovakav zakon. To što nešto pada nekome na glavu ili je moglo da padne na glavu, jeste zasluga onoga koga vi sada branite.

Još nešto, on je znao da donosi loše zakone iz jednog prostog razloga, njemu ništa nije moglo da padne na glavu, jer se ništa nije radilo. Ništa, ništa nije moglo da padne, jedino da ga lupi neki svežanj novčanica 300.000, 400.000 mesečno. Šta ste radili? Ništa. Gde ste bili? Nigde. Neko vas časti zato što ste na pisali zakon. To im je padalo.

PREDSEDAVAJUĆI: Hvala.

Reč ima prof. dr Zorana Mihajlović.

ZORANA MIHAJLOVIĆ: Uporno slušam vašu priču oko Grdeličke klisure i oko nekih brda itd. Prvo, nikakvo brdo se ne pomera, to je pod broj jedan. Pod broj dva, pominjali ste ovde promenu organa unutar Inženjerske komore. Da, oni su trebali davno da se promene, ali između ostalog oni čak ni izbore nisu mogli da sprovedu po pravilima. Pa, pošto nisu mogli da sprovedu izbore po pravilima, onda su čak koristili i razne svoje rođake ne bi li ostavili celo rukovodstvo u Inženjerskoj komori, da se malo vratimo na tu Inženjersku komoru.

Dakle, da bude još jedanputa jasno, struka je na prvom mestu, inženjeri su na prvom mestu. Ali, postoje pravila i postoji zakoni koji mora da se poštuje u tom smislu. Neko potpisuje projekte takođe. Niste uopšte u pravu, investitor definiše projektni zadatak, to je tačno, ali svaki projekat koji se uradi neko odgovara svojim imenom i svojom licencom za taj projekat.

Prema tome, pričaćemo u nastavku, bilo je mnogih projekata koji su na žalost potpisani, zbog čega sada država mora da izdvaja dodatni novac ne bi li te probleme rešila. Dakle, počev od Ub-Lajkovac, da ne govorimo između ostalog i o kosini koju ste pomenuli. Mislim da je čak nekorektno da kažete neistinu da se brdo pomera, jer danas svi odjednom sve znaju o Grdeličkoj klisuri, danas su svi odjednom genijalci po pitanju toga šta treba da se uradi u Grdelici. Pod broj dva, da budemo potpuno jasni, imenom i prezimenom postoje ljudi koji su pravili projekte, koji su ih potpisivali, stajali iza tih projekata i svi oni i te kako treba da budu provereni. Jer, ako neko napravi projekat nakon čega nešto padne, onda imamo problem, taj projekat ne valja. To su isti ti ljudi koji predstavljaju, upravo ovako kako je rekao kolega Arsić, ljude koje vi branite. Nadam se da će to izgledati u narednom periodu potpuno drugačije.

PREDSEDAVAJUĆI: Hvala.

Koleginice Pavlović, ja bih da završimo debatu. Ministarka je odgovorila na sva vaša pitanja i gospodin Arsić je replicirao.

Izvolite, po amandmanu, može.

SONjA PAVLOVIĆ: Hvala.

Još jednom ću reći, ja nikoga ne branim, niti imam potrebe da branim. To što ste rekli da ste izdvojili dodatna sredstva da se završe novi projekti za neke loše urađene projekte, da, upravo radim na takvim projektima, gde moram da ispravljam greške loše urađenih projekata onih koji su na nameštenim tenderima dobili te projekte. Tako da mi je problematika veoma jasna.

Međutim, nikada mi neće biti jasno kako neko može da izmeni tuđe projekte 12 puta, 5, 10, 12 puta, a da pri tom ne bude taj konsultovan. Znači, tu je pre svega, možemo ovde da pričamo i o Zakonu o planiranju i izgradnji, možemo da pričamo i o Zakonu o autorskim i srodnim pravima, znači ne postoji šansa da se neki projekat izmeni bez saglasnosti projektanta koji je radio projekat.

To bih volela, nadam se da će ta vaša ekspertiza to pokazati i da ćemo sve ovo što sada pričamo napamet, jer ne čujemo ni imena ljudi, ni ko je menjao, ni šta je menjao, ni ko je radio te projekte, sve pričamo napamet. Ali, ne znam šta je tu radio nadzor? Ja apsolutno ne znam šta je tu radio nadzor koga čuvate iz Koridora, pa dajte da vidimo šta su ti ljudi radili tu. Kako su oni mogli da dozvole izmene projekta? Kako bilo koji projekat može da bude izmenjen u toku realizacije, a da nadzor to ne overi? Nemojte sada da se igramo projektovanja pred ovom Skupštinom.

Nemam razloga, još jednom ću ponoviti, koliko god vi želite da iskrivite moje reči, da branim Dragoslava Šumarca, niti njegov zakon, nit sedim tu gde sedim, jer samostalni poslanik, nisam pripadala ni jednoj vlasti, branim struku i dajem građanima Srbije informacije na ovaj set zakona koji su doneli i na ona mesta koja ugrožavaju njihova građanska prava. Hvala.

PREDSEDAVAJUĆI: Hvala.

Prof. dr Zorana Mihajlović. Izvolite.

ZORANA MIHAJLOVIĆ: Mala dopuna, Vlada Republike Srbije, Ministarstvo građevinarstva, saobraćaja i infrastrukture ne radi baš ništa napamet. Prema tome, svi oni inženjeri koji su bili projektanti, ili svi oni inženjeri koji se nalaze u tehničkoj kontroli, ili svi oni inženjeri koji su potpisali i bili nadzor, svi su oni imenom i prezimenom, sa sve projektima i projektnim rešenjima, predloženi, odnosno poslati Inženjerskoj komori, a vi ste rekli da ste članica Inženjerske komore, Sudu časti Inženjerske komore na proveru njihovih licenci. Dakle, svi, od prvog do poslednjeg. Prema tome, ništa se ne radi napamet, postoje imena članstva Inženjerske komore, prema tome da vas to zanima našli bi.

PREDSEDAVAJUĆI: Hvala.

Na član 1. amandman je podnela narodni poslanik dr Danica Bukvić.

Da li neko želi reč? (Da.)

Izvolite.

DANICA BUKVIĆ: Zahvaljujem predsedavajući.

Poštovana gospođo ministar sa saradnicima, koleginice i kolege narodni poslanici, ja sam podnela amandman na član 1. Predloga zakona o građevinskim proizvodima.

Amandmanom se predlaže izmenjena definicija predmeta zakona i ona bi trebalo da glasi - Ovim zakonom uređuju se uslovi za stavljanje na tržište građevinskih proizvoda, standardi i performanse građevinskih proizvoda, tehnički propisi i uslovi, postupci i procedure za ocenjivanje i verifikaciju performansi i dobijanje dokumenata o performansama i znakova usaglašenosti sa srpskim i evropskim standardima, obaveze privrednih subjekata, kao i sva ostala pitanja od značaja za oblast građevinskih proizvoda.

Smatram da je ovakva formulacija ovoga člana jednostavnija, jasnija i preciznija. I, kao što su moje kolege istakle, Predlogom ovog zakona prvi put se donosi opšti propis kojim se uređuje stavljanje na tržište građevinskih proizvoda. Svi propisi i pravila o proizvodnji i prometu građevinskog materijala sada se nalaze na jednom mestu, što će, svakako, biti od pomoći i proizvođačima i kupcima.

Donošenjem ovog zakona ispunjava se i obaveza usklađivanja domaćeg zakonodavstva sa propisima EU.

Na taj način uspostavlja se slobodno i otvoreno tržište i garantuje se stranom licu obavljanje privredne delatnosti pod uslovima koji su zakonom utvrđeni i za domaća lica, kao i izlazak naših proizvođača na strano tržište, što je još i važnije.

Posebno želim da istaknem potrebu, ali i obavezu, za primenu i poštovanje ekoloških principa u građevinarstvu i u izradi građevinskih materijala, a sve u cilju zaštite životne sredine i zdravlja ljudi, a sve sa željom da nam se azbestne zgrade i zgrade građene od drugog nezdravog materija više nikada ne dese.

Poslanička grupa SPS će u Danu za glasanje podržati ovaj, kao i ostale predložene zakone. Hvala.

PREDSEDAVAJUĆI (Veroljub Arsić): Zahvaljujem.

Na član 1. amandman je podneo narodni poslanik Ljubinko Rakonjac.

Da li neko želi reč?

Izvolite, kolega Rakonjac.

LjUBINKO RAKONjAC: Hvala, gospodine predsedavajući.

Poštovana gospođo ministarko sa saradnicima, dame i gospodo narodni poslanici, podneo sam amandman na član 1. Predloga zakona o građevinskim proizvodima.

Ovim amandmanom želim da se unapredi definicija Predloga zakona i da je učini jasnijom. Ali, posebno, ono što želim da naglasim, poštovana gospođo ministre, je da pohvalim napore Vlade od 2012. godine na uvođenju principa „Zelene ekonomije“ u našoj zemlji, što je za nas Zelene Srbije, koji se dugo zalažemo za to, veoma važno, jer je to jedna od najznačajnih delova našeg programa.

Zeleni Srbije su sa velikim zadovoljstvom podržali Pravilnik o korišćenju pepela iz termoelektrana u putogradnji, što će nam omogućiti da se oslobodimo negativnih dejstva pepela na životnu sredinu i zdravlje stanovništva koje živi u okolini termoelektrana.

Takođe, sada želim da naglasim, što Zeleni Srbije predlažu već više od deceniju, da bi trebalo razmišljati o jednoj budžetski neutralnoj intervenciji, a to je da država subvencioniše nabavku hibridnih i električnih automobila, pre svega za one kojima je to osnovno sredstvo rada i za invalide, kao sredstvo prevoza. Normalno, oni bi državi plaćali sve ostale dažbine, PDV, carine i dr.

Radi ilustracije daću neke osnovne podatke o stanju po ovom pitanju u Evropi i svetu i kod nas. Samo u prvoj polovini 2018. godine prodato je oko 800.000 hibridnih vozila, što je rast od neverovatnih 66% na godišnjem nivou. Čisto, električna vozila imaju rast prodaje od 64% u nekim zemljama Evrope, kao u Holandiji prodaja čisto električnih vozila u odnosu na prodaju vozila koja koriste goriva fosilnog porekla zauzimaju 80% prodaje.

Suština našeg Predloga jeste i konstatacije da u onim zemljama koje daju subvencije prodaja i dalje raste, a one koje smanjuju ili ukidaju suočavaju se sa smanjenjem prodaje električnih vozila, jer su ona i dalje preskupa u odnosu na vozila sa klasičnim pogonom.

Očekuje se da na globalnom nivou prodaja električnih i hibridnih vozila dostigne dva miliona jedinica ove godine. Kakvo je to stanje u Srbiji?

Do sada je registrovano oko 143 električnih i 223 hibridna vozila. To je znatno više, znači, nego nešto u odnosu na prošlu, 2017. godinu.

Ne treba podsećati da u našoj zemlji nema subvencija za ovu vrstu vozila. Nesumnjivo je da bi, ukoliko bi se uvele subvencije i druge povlastice za kupovinu električnih i hibridnih vozila, kao i formiranje infrastrukture, veći broj javnih stanica za punjenje električnih i hibridnih vozila, ove brojke bi bile znatno veće.

Zeleni Srbije predlažu da se donesu pravna akta, makar sa ograničenim rokom trajanja, recimo, zaključno do kraja 2025. godine, za subvencije pri nabavci električnih hibridnih vozila, kao i individualnih i javnih stanica za punjenje. Predlažemo da ova vozila radi jasne prepoznatljivosti imaju zelene registarske tablice.

O benefitima na nacionalnom nivou koji se dobijaju kroz ovaj Predlog ne treba posebno govoriti, a to je veća energetska sigurnost, benefiti u pogledu zdravlja stanovništva, smanjenje buke, veća sigurnost vozača i putnika.

Tako da bih molio da se u nekom narednom periodu razmatra i razmišlja o ovom Predlogu, kako bi dostigli evropske i svetske trendove na ovom polju. Hvala.

PREDSEDAVAJUĆI: Zahvaljujem.

Na član 1. amandman je podneo narodni poslanik Aleksandra Belačić.

Da li neko želi reč?

Izvolite, koleginice Belačić.

ALEKSANDRA BELAČIĆ: Gospođa Mihajlović je u odgovoru na moje prethodno izlaganje po amandmanu, istakla da je opredeljenje Vlade Republike Srbije proevropsko, te da se stoga domaće zakonodavstvo uređuje po ugledu na evropske standarde.

Međutim, oni koji se nalaze na višim državnim funkcijama od ministra, a to su predsednik države, predsednik Vlade i predsednika Narodne skupštine, ne brojano puta su istakli da iako se Srbija nalazi na evropskom putu, naša država želi da sarađuje sa svim državama. To konkretno znači da je ministar dužan da prilikom izbora izvođača radova u nekom konkretnom poslu isključivo odlučuje na osnovu kriterijuma stručnosti i cene obavljanja određenog posla, te da država porekla izvođača radova ne igra nikakvu ulogu.

Sa tim u vezi, mi iz SRS strahujemo da ministar favorizuje evropske i američke kompanije, kao i kompanije iz UAE, dok se istovremeno, gotovo ne sklapaju poslovi sa Rusijom, Kinom i državama bivšeg SS.

Rusko građevinarstvo je poznato po svom kvalitetu i postojanosti. U Rusiji se i dan danas izuzetno mnogo gradi i mnogi naši građani odlaze u Rusiju da rade u oblasti građevine.

Ministar, sa druge strane, umesto da iskoristi ruske radnike i ruske projekte, u svakoj prilici ističe svoje anti rusko opredeljenje, pa je tako ministar u svojim javnim nastupima okrivila Rusiju za neuspeh izgradnje projekta Južni tok, a istovremeno je potrošeno 30 miliona evra, novca opredeljenog za projekat Južni tok. Novac je, navodno, potrošen za pripremne radnje, eksproprijaciju, istražne i predprojektne poslove.

Postavlja se pitanje da li je novac zaista namenski potrošen, da li je morao da bude potrošen i ko će za sve to da odgovara. Ovo će, verovatno, utvrditi tek neka naredna vlast.

Sa druge strane, u avgustu se obrušio potporni zid na K10, a pre toga 16. maja angažovan je stručnjak svetske banke za kosine, izvesni Marinos Skempas. To znači da je gospodin iz svetske banke primio najmanje tri plate, obzirom da je između avgusta i maja proteklo tri meseca, a pored njegove tri plate, utrošena su određena sredstva za njegov rad, a došlo je i do rušenja.

Nadzor nad ovim projektom vršila su dva konzorcijuma, Francusku Luis Berger i Grčki Egnatija Odos, a izvođač radova bila je španska firma „Azvi“. Postavlja se pitanje ko će da odgovara, da li projektant, izvođač radova ili lica koja su vršila nadzor ili možda sve tri grupe. Ovaj događaj pokazao je da evropski standardi i evropski izvođači nisu uvek najbolje rešenje, a u Srbiji se prilično dobro gradilo i u vreme kada EU nije postojala.

Ceo Novi Beograd izgrađen je na močvarnom tlu i na pesku i dan danas dobro stoji, dok je nažalost rok trajanja projekata koje u poslednje vreme gradite, na osnovu evropskih standarda, svega nekoliko meseci. Samim tim, očigledno, ne radi se dobro. Hvala.

PREDSEDAVAJUĆI: Reč ima ministar dr. Zorana Mihajlović. Izvolite.

ZORANA MIHAJLOVIĆ: Ministar u Vladi Republike Srbije odlučuje, donosi odluke i stavlja u bilo kakav potpis na bilo kakav dokument na osnovu odluke Vlade Republike Srbije, nikad samoinicijativno. U tom smislu i ja kao ministar nijedan dokument, dakle, bio on memorandum, protokol, ugovor itd, nisam potpisala da iza toga nije stajala odluka Vlade Republike Srbije i to znači za svih 18 ministara, zajedno sa predsednikom Vlade, da li su te odluke bile od 2012, 2013, 2014, pa sve do današnjeg dana, tako da za svaki dokument koji ste pominjali u prethodnim danima da znate da postoji odluka Vlade Republike Srbije.

Drugo, kada govorite o izvođačima, odnosno investitorima, ali, pre svega izvođačima, ministar nije taj koji odlučuje i određuje ko će da bude izvođač na određenom objektu ili na određenom infrastrukturonom, pre svega, projektu.

Treba da znate da je vrednost infrastrukturnih projekata na teritoriji Srbije koju vodi Vlada Srbije 16 milijardi evra, da je od toga devet milijardi evra Narodna Republika Kina, pošto ste rekli da toga nema, da je gotovo dve milijarde evra Ruska Federacija, pošto ste, takođe, rekli da toga nema, da je tu takođe Azerbejdžan, Turska i da za sada nemamo nekih mnogo izvođača, da budem otvorena, iz same Evrope.

Koridor 10, koji ste pomenuli, rekla sam i vašoj koleginici da će Ministarstvo svu dokumentaciju oko Grdeličke klisure, oko svake kosine, dostaviti od samog početka, dakle, od 2009. godine do današnjeg dana vama, pa ćete vi da vidite, pa ćete onda da komentarišete, ali da znate, između ostalog, da su svi izvođači na Koridoru 10 izabrani na javnom pozivu, odnosno tenderu i da nijednog izvođača nije direktno birala Vlada ili ministar. Odnosi se takođe i na nadzorne organe.

Jedino što je uspela Vlada Republike Srbije u prethodnih nekoliko godina na jednom delu Koridora 10, to je deonica Srpska kuća-Levosoje, pošto jedan od izvođača nije radio svoj posao kako treba, mi smo taj ugovor raskinuli, raspisali javni poziv, izdvojili novac iz budžeta i dali konzorcijumu domaćih kompanija da radi Srpsku kuću-Levosoje. Moram, takođe, da kažem da je i tu bilo dosta problema, ali verujem da se to sada završava.

Prema tome, ministar sprovodi odluke Vlade Republike Srbije. Iza svake odluke, memoranduma, ugovora, koji smo potpisali, stojim, takođe, zato što mislim da smo sve uradili kako treba za našu zemlju.

PREDSEDAVAJUĆI: Zahvaljujem.

Na član 1. amandman je podneo narodni poslanik Miljan Damjanović.

Da li neko želi reč? (Da)

Reč ima kolega Damjanović. Izvolite.

MILjAN DAMJANOVIĆ: Kad već govorimo o konkretnim stvarima, hajde da pogledamo šta ovaj zakon donosi.

Prelaskom građevinske inspekcije sa gradskih opština na nivo Grada Beograda, sada pričamo o Beogradu, gradsko rukovodstvo preuzima ovim zakonom nadzor nad gradnjom i do 800 kvadratnih metara.

Šta to, ministre, u prevodu znači? To znači da će oni preuzeti kompletnu gradnju u Beogradu. Postavlja se pitanje zašto vi sada ovo radite, ukoliko upravo SNS direktno kontroliše 15 od 17 opština u Beogradu i da li vi kao predlagač ovog zakona smatrate da će se borba protiv divlje gradnje bolje voditi ukoliko dođe do potpune centralizacije, kako ovim zakonom uređujete uprave u Beogradu, do potpunog razvlašćivanja već razvlašćenih gradskih opština ili je krajnji cilj ove mere da se centralizuje izrada rešenja o rušenju i popisnih lista, odnosno antidatiranje istih, kako bi se omogućila kompletna kontrola postupka legalizacije i svih propratnih elemenata koji idu uz nju?

Konkretno na to mislim i konkretno ovim predlogom sada će Gradska građevinska inspekcija podnositi popisne liste Gradskom sekretarijatu za legalizaciju i za objekte do 800 kvadratnih metara.

Da li je konkretno razlog činjenica da SNS nije uspela da možda obuzda svoje kadrove u nekim beogradskim opštinama u tolerisanju divlje gradnje, jer ste na vlasti već dosta godina, uzimanju mita ili je cilj da se sa tom praksom sada nastavi, ali da se centralizuje i da taj novac ide kod jednog čoveka?

Ne postoji logično objašnjenje za preuzimanje nadzora nad izgradnjom objekata do 800 kvadrata i dalje razvlašćivanje gradskih opština, iz prostog razloga što Gradska građevinska inspekcija nije, pod jedan, u stanju ili neće da vrši nadzor ni nad objektima u izgradnji za koje je trenutno nadležna.

Za one iznad 800 kvadratnih metara sa sigurnošću možemo reći da će ova mera voditi daljem urbanističkom haosu.

Bio sam ovlašćen ispred poslaničke grupe SRS kada je ovde bio Zakon o stanovanju i malopre ste spomenuli, za Tomine Vikendice niste smeli da odgovorite jer smo bili mi srpski radikali ponovo u pravu, ali kada ste već tu kao potpredsednik Vlade i kada se hvalite brojkama, ja bih vas zamolio da saopštite u procentima, a to je da većina beogradskih i ne samo beogradskih, čitave Srbije uopšte, nije ni do 10% tih jedinica uspostavilo. Mislim da je najviše na Novom Beogradu, 20%, ali šta se dešava sa onima što ste uradili sa zaštićenim stanarima?

Da vas podsetim, ministre, zaštićeni stanari nisu nasilno useljena lica, već se radi o ljudima koji su nakon Drugog svetskog rata dobili ugovore o trajnom zakupu i ograničili snižene cene stanarima, jer se radilo o gradskoj sirotinji. Vi ste im svojim zakonom povećali koeficijente za izračunavanje visina mesečne zakupnine, kojim, po vašem zakonu, dolazi do povećanja stanarine do nivoa tržišnih cena, što apsolutno nije pravedno i niste uspeli da im rešite taj problem, već ste taj problem produbili. Pričam o ljudima koji žive u stanovima koji su ulagali u ovu državu kroz stanove, očuvanje stanova preko 70 godina i sada imamo veliki broj ljudi koje hoćete nasilno da oterate iz svojih stanova. Pritom, ne dajete im kvadraturu 1/1, niti im dajete u istim opštinama, odnosno mestima na kojima je, ako gledate tržište cena kvadrata, mnogo veća nego što ste sada kada ste radili sa ovim, dali im veću cenu, odnosno cene kvadrata koliko košta.

Konkretno, uzimate ljudima stanove koji su na Starom gradu, gde je cena kvadrata 2.000 i više evra, a nudite im stanove gde je cena kvadrata 1.000 evra sa još manjom kvadraturom ukoliko ima više od 70 kvadrata i broj članova domaćinstava.

PREDSEDAVAJUĆI: Reč ima ministar dr Zorana Mihajlović. Izvolite.

ZORANA MIHAJLOVIĆ: Ja sam mislila da pričamo o Zakonu o građevinskim proizvodima, a vi ste krenuli oko inspekcije, a to je Zakon o planiranju i izgradnji.

Iskustvo koje imamo iz prethodnog perioda pokazalo je da upravo ta centralizacija, a vezano za opštinske, odnosno za gradsku inspekciju jedina daje prava rešenja.

Ja sam prihvatila predlog Grada Beograda kada smo radili na ovom zakonu, na izmenama i dopunama Zakona o planiranju i izgradnji zato što zajedno prolazimo ovih nekoliko godina i gledamo kojom brzinom se uopšte rešava pitanje ozakonjenja onih milion, milion i po, dva miliona objekata.

Shvatili smo da bi bio najbolji način da upravo omogućimo da Grad Beograd može da na neki način centralizuje opštinske inspekcije, kojih ima mnogo i puno je razlike bilo u radu tih inspekcija.

Naš interes i naš cilj je zaista da pokušamo da ozakonimo što je moguće više objekata, ali, s druge strane, ne zaboravite da je ovaj zakon pre svega za one koji su kršili Zakon o planiranju i izgradnji, a samim tim i Zakon o ozakonjenju i pokušali smo da pooštrimo Zakonom o ozakonjenju sve, ali isto tako da omogućimo Zakonom o planiranju i izgradnji mogućnost da se centralizuju inspekcije.

Mislim da nismo pogrešili. Na kraju krajeva, vrlo brzo ćemo videti efekte ove naše mere.

Što se tiče ovih zaštićenih stanara, moram da priznam da tu niste zaista u pravu. Jedinice lokalne samouprave su dobile 10 godina vremena da reše pitanje zaštićenih stanara i to baš onako kako je u skladu sa zakonom. Vodili smo računa u svemu.

U jednoj stvari ste u pravu, to suštinski niko nije rešavao najmanje 50 godina i zato smo krenuli da rešavamo to, kada smo pred vas stavili prošle godine taj zakon.

Što se tiče Zakona o stanovanju, tu tek niste u pravu. Dakle, ja ću sada još jednu stvar da kažem. pored onoga što sam rekla da ima 40.169 registrovanih stambenih zajednica, mi imamo 27.000 upravnika. Dakle, ljudi koji su se dogovorili unutar stambenih zajednica da mogu da imaju svoje upravnike. Svi ostali će dobiti profesionalne upravnike. U isto vreme smo obučili po svim gradovima gotovo profesionalne upravnike koji će raditi taj posao. Mislimo da je važno da konačno uredimo to pitanje stanovanja.

PREDSEDAVAJUĆI: Prvo, pravo na repliku narodni poslanik Vladimir Orlić. Izvolite.

VLADIMIR ORLIĆ: Hvala, gospodine predsedavajući.

Pošto je postavljeno pitanje šta radi SNS u Gardu Beogradu na temu izgradnje, naravno sve ove stvari koje ste čuli od ministarke neposredno se tiču onih dobrih posledica koje proizlaze iz onih zakona koje smo mi kao stranka podržali i za koje smo glasali. To je jedna stvar.

Drugo, što se tiče dobrih stvari koje smo uradili, koje radimo u Gradu Beogradu, a na temu izgradnje, ima veze i sa onim brojnim fasadama koje smo uredili. Pričali smo o tome pre neki mesec. Ima veze i sa rešavanjem problema o kojima pričamo pa i na ovoj današnjoj sednici. Čuli ste sigurno od narodnih poslanika SNS da je postojao u Gradu Beogradu katastrofalan problem, mi tvrdimo, namerno tako organizovanog sistema da se mnoga sredstva za nadoknade nikada ne isplate i da je to namerno koncipirano tako u vreme prethodnog režima koji je žario i palio Beogradom, režima koji je vodio lično Dragan Đilas, naravno i svi oni koji su mu u tome pomagali.

Znate već te priče, dobro su poznate, ne moramo da ih otvaramo i danas, ali nije ništa preterao niko kada je govorio da je težina problema merena stotinama miliona evra, upravo po tom osnovu.

Ovde imam zvanične podatke. Direkcija u Gradu Beogradu završila je sa ukupnim potraživanjima po naknadama od 27,7 milijardi dinara zbog toga što su, tvrdim još jednom, tako postavljena pravila da ovaj novac nikada ne moraju prijatelji i saradnici Dragana Đilasa i njegovih ostalih partnera da uplate.

Šta mi radimo, pošto se postavilo pitanje šta radi SNS u Gradu Beogradu? Mi ovo rešavamo. Dakle, na pretprošloj sednici Skupštine Grada Beograda, da vas informišem, donete su odluke koje, između ostalog, pomažu da se upravo ovaj problem sanira pa da se po tim odlukama novac koji gradska kasa nikad ne bi videla, od koga Beograđani ne bi imali nikad ništa, ipak pojavi i to ukupno, završavam gospodine predsedavajući, po pravosnažnim presudama 2,8 milijardi, po predmetima gde su postupci u toku 2,4, da ukupno naplatimo 5,2 milijarde.

Tako radimo kada radimo naravno ozbiljno i odgovorno. Te probleme rešavamo, ne samo da na njih ukazujemo i jasno identifikujemo krivca, nego ih i rešavamo. Naravno, ovim problemima mi vrlo rado, poslednja rečenica, i razgovaramo. Pošto su gradske teme, govorimo o njima u Skupštini grada i razgovaramo, do duše sa onima koji su prošli cenzus u gradu Beogradu, samo sa njima i možemo.

(Miljan Damjanović: Replika.)

PREDSEDAVAJUĆI: Nemate pravo na repliku, kolega.

(Miljan Damjanović: Kako nemam? Sve vreme mi se obraća…)

Izvinite kolega, ja ne znam, zašto ste svi toliko uzbuđeni?

(Miljan Damjanović: Zato što mi ne daš repliku…)

Zato što se pravo na repliku stiče ako vas neko pogrešno protumači ili vas uvredi.

(Miljan Damjanović: Sve vreme se obraća meni.)

Pa šta?

(Miljan Damjanović: Kako onda nemam pravo?)

Nemate.

(Miljan Damjanović: Arsiću, opet nastavljaš.)

Sad određujem pauzu u trajanju od jednog sata.

Sa radom nastavljamo u 15,00 časova.

(Posle pauze.)

PREDSEDAVAJUĆI (Veroljub Arsić): Nastavljamo sa radom.

Na član 1. amandman je podneo narodni poslanik Zvonimir Stević.

Da li neko želi reč?

Izvolite.

ZVONIMIR STEVIĆ: Poštovani predsedavajući, uvaženi ministre sa saradnicima, dame i gospodo narodni poslanici, na Predlog zakona o građevinskim proizvodima podneo sam amandman. U članu 1. Predloga zakona reči: „za stavljanje na tržište i činjenje dostupnim na tržištu građevinskih proizvoda“, zamenjuju se rečima: „pod kojima se građevinski proizvodi mogu stavljati na tržište i biti dostupni na tržištu“. Kao obrazloženje naveo sam da se amandmanom vrši pravno-tehnička redakcija odredbe člana 1. Predloga zakona, čime se doprinosi preciznosti zakona.

Donošenjem i usvajanjem Zakona o građevinskim proizvodima šira javnost, posebno građevinska, s pravom očekuje da će novi zakon urediti tržište građevinskih proizvoda i podići nivo kvaliteta materijala koji se koriste u gradnji puteva, mostova, zgrada i drugih objekata, kao i da će konkurencija dovesti do povoljnih cena za investitore.

Očekivani kvaliteta nije daleko od svih domaćih proizvođača. Primera radi, u Cementnoj industriji Srbije ne očekuju se velike promene, jer su u njoj standardi već nekoliko godina usaglašeni sa evropskim.

Ovaj zakon omogućava da se uspostave tehnički zahtevi za veliki broj građevinskih proizvoda, koji će podići kvalitet proizvoda na našem tržištu. Zakon nameće kontrolu, i to je za krajnje potrošače veoma dobro.

Implementacija neće biti brza, potrebna su podzakonska akta. Usvajanjem ovog zakonskog projekta, domaći proizvođači će standarizovati svoje proizvode koji će na taj način lakše stizati na strana tržišta.

Svaki građevinski proizvod napravljen u Srbiji moraće da ima jasnu deklaraciju i znak da je proizveden u skladu sa međunarodnim i domaćim standardima, novine su Predloga zakona o građevinskim proizvodima. Tako će hiljadu i 200 različitih građevinskih proizvoda napravljenih u Srbiji, poput vrata, prozora, građevinskih blokova, vodovodnih cevi, najzad biti jasno deklarisano, što do sada nije bio slučaj.

Na osnovu gore izloženog, proizvođači građevinskog materijala, distributeri, investitori, projektanti, ali i laboratorije za ocenu kvaliteta, svi oni osetiće efekte novog Zakona o građevinskim proizvodima. Srbija će po prvi put dobiti propis koji uređuje konkretne odnose i pravi potresi na tržištu očekuju se tek usvajanjem podzakonskih akata i pravilnika kojima će biti definisana konkretna pravila igre, lista standarda, kao i rokovi za njihovu primenu. Rok za podzakonske akte jeste šest meseci od usvajanja zakona.

Novim zakonom biće urađeni uslovi za stavljanje na tržište građevinskih proizvode i izrade deklaracije o performansama, stavljanje znaka usaglašenosti na građevinske proizvode, kao i obaveze preduzeća prilikom proizvodnje, prodaje i distribucije. Pravila će važiti za proizvođače, uvoznike i distributere građevinskih proizvoda, laboratorije, sertifikaciona tela, projektante, izvođače radova, lica koja obavljaju stručni nadzor u toku građenja objekta, odnosno izvođenja radova, ali i državne organe i investitore.

Svaki građevinski proizvod koji se nađe u prodaji moraće da prati deklaracija o performansama u pisanoj i elektronskoj formi. Takođe, na materijalu će morati da stoji srpski znak usaglašenosti, mora biti vidljiv, čitljiv i neizbrisiv.

Takođe, jedan od osnovnih razloga donošenja ovog zakona je ispunjavanje obaveza, usklađivanje domaćeg zakonodavstva sa propisima EU iz pregovaračkog poglavlja i o slobodnom kretanju robe. Zbog toga što je domaće zakonodavstvo u ovoj oblasti ne usklađeno sa evropskim, srpska industrija građevinarstva, kao i rad sertifikacionih kuća u ovoj oblasti godinama nisu konkurenti na tržištu EU. Domaći privredni subjekti koji su svoje poslovanje prilagodili propisima EU i već posluju na tom tržištu imaju dodatne troškove, jer svoje proizvode moraju da usklade sa domaćim zakonodavstvom koje je u odnosu na evropsko u najvećoj meri zastarelo.

Koliko je ovaj propis značajan za industriju svake zemlje, možda najbolje ilustruje podatak da je nakon usklađivanja svog zakonodavnog okvira sa evropskim standardima, Slovenija u oblasti proizvodnje betona, agregata i betonskih proizvoda samo u periodu od 2000. do 2006. godine povećala broj firmi u ovoj oblasti za sedam posto. Prihod od prodaje proizvoda slovenačkih preduzeća na teritoriji EU skočio je u tom periodu za čak 80%, a broj preduzeća iz oblasti građevinarstva povećao se za 25%.

Poslanička grupa SPS će u danu za glasanje podržati predloženi set zakona. Hvala.

PREDSEDAVAJUĆI: Zahvaljujem.

Na član 1. amandman je podneo narodni poslanik Dubravko Bojić.

Da li neko želi reč? (Ne)

Na član 1. amandman je podnela narodni poslanik Vesna Ivković.

Da li neko želi reč?

Izvolite, koleginice.

VESNA IVKOVIĆ: Poštovani predsedavajući, poštovana ministarka sa saradnicima, poštovane koleginice i kolege narodni poslanici, ovim amandmanom se vrši pravno-tehnička redakcija kojom se poboljšava zakonski tekst.

Građevinarstvo kao bitan faktor održivog razvoja u strateškom smislu predstavlja jednu od najvažnijih privrednih grana, jer obezbeđuje objekte i infrastrukturu za sve ostale privredne i socijalne kategorije. Bez pravnog uređenja ove oblasti nije moguć ni razvoj građevinarstva kao kompleksne delatnosti, kao i ugradnja gotovih proizvoda u objekte. Činjenica je da građevinski proizvodi tek ugradnjom u objekat postižu svoje performanse koji se odnose na bitne karakteristike istih. Taj građevinski proizvod, koji je proizveden i stavljen na tržište radi ugradnje u objekat ili njegove delove, mora da ima performansu u vezi sa njegovim bitnim karakteristikama koje imaju uticaj na performanse objekta tokom uobičajenog održavanja i ekonomski prihvatljivog veka njegove upotrebe.

Zakonom o građevinskim proizvodima propisuju se uslovi pod kojima se mogu staviti na tržište samo standardizovani građevinski proizvodi po domaćim standardima, odnosno u skladu sa tehničkim propisima, sačinjavanje deklaracije o performansama i stavljanje znaka usaglašenosti.

Ova oblast do sada nije bila uređena, te je od velike važnosti donošenje ovog zakona, u cilju sigurnosti i obezbeđivanja zaštite potrošača, ali i bezbednosti života i zdravlja ljudi.

Drugi razlog jeste svakako naša obaveza da svoje zakone uskladimo sa propisima EU u ovoj oblasti, a time i pripremljenost za izlazak na zajedničko konkurentsko tržište, kako u Republici Srbiji, tako i u zemlje EU i van nje.

U danu za glasanje poslanička grupa SPS glasaće za set zakona iz ove oblasti. Hvala.

PREDSEDAVAJUĆI: Zahvaljujem.

Na član 1. amandman je podneo narodni poslanik Božidar Delić.

Da li neko želi reč? (Ne)

Na član 1. amandman je podnela narodni poslanik Ivana Dinić.

Da li neko želi reč? (Da)

Izvolite, koleginice Dinić.

IVANA DINIĆ: Poštovani predsedavajući, uvažena ministarka sa timom saradnika, poštovane kolege narodni poslanici i poslanice, najpre želim da pohvalim ovaj zakon, iz razloga što mislim da će definisati nešto što je vrlo važno za celu građevinsku industriju, a i za sve naše građane.

Ovo je zakon koji će zahtevati kontrolu kvaliteta onoga što izlazi na tržište i usaglašenost sa kvalitetom onoga što izlazi na evropsko tržište.

Vrlo je bitno da se omogući uspostavljanje tehničkih zahteva za veliki broj ovih građevinskih proizvoda i dobro je da se, dakle, zahteva znak, srpski, znak usaglašenosti, koji mora da bude u svakom slučaju vidljiv.

Do sada je domaće zakonodavstvo u ovoj oblasti bilo uređeno, ali ovim zakonom će biti uvedena i mnogo jača kontrola, tako da će kontrola performansi svega onoga što izlazi na tržište biti vidljiva i transparentna za sve one koji to koriste.

Zbog toga će poslanička grupa SPS u danu za glasanje podržati ovaj zakon.

PREDSEDAVAJUĆI: Zahvaljujem.

Na član 1. amandman je podnela narodni poslanik Marjana Maraš.

Da li neko želi reč? (Ne)

Na član 1. amandman je podneo narodni poslanik Nikola Savić.

Da li neko želi reč? (Da)

Kolega Saviću, izvolite.

NIKOLA SAVIĆ: Dame i gospodo narodni poslanici, bez obzira što Vlada, odnosno ministarka Mihajlović tvrdi da je ovo jedan zakon, ja tvrdim upravo suprotno. Ovo je jedan loš zakon, koji je loš i po državu Srbiju i po građane Srbije, a pogotovo za građevinsku operativu u Republici Srbiji.

Ako ništa drugo, ovaj zakon će proizvesti negativne posledice u pogledu dodatnih nameta i dodatnih troškova, što i vi sami tvrdite, uz obrazloženje zakona, gospođo Mihajlović.

Ovo je još jedan od dokaza da je Srpska radikalna stranka u pravu što na svakoj sednici i u svakoj prilici traži vašu smenu, jer ovaj zakon, kao što rekoh, svakako ne ide u prilog građanima Srbije, već naprotiv. Vi kao da imate neki problem, pa se ovde ponašate u Skupštini Srbije malo bahato i osiono. Ne znam da li su vam se obratili ljudi iz Inženjerske komore Srbije, danas su dolazili ovde, obraćali su se nekim narodnim poslanicima i kada je u pitanju Inženjerska komora Srbije, vi nemate jedinstven i jednak stav, jednak pristup prema toj organizaciji, tom udruženju, koje je pre svega strukovno udruženje, a ima takvih strukovnih udruženja još, na primer, kao što je Lekarska komora Srbije, Advokatska komora Srbije i samo pravo na davanje licence oduzima se Inženjerskoj komori Srbije. Ako se nekom i oduzme licenca, naravno, neću ja da tvrdim i nikako ne želim da tvrdim da je tamo stanje dobro, sigurno tamo ima problema, ima zloupotreba svih vrsta, i finansijskih i svake druge vrste, o čemu ste i vi govorili, ali, jednostavno, jedna stvar koja sigurno ne pije vodu kada je u pitanju ova Inženjerska komora Srbije – i kada se nekom uzme licenca, odlučivanje po žalbi, u drugostepenom postupku, opet vrši Vlada, a znamo, recimo, da u ovoj Vladi, ima 17-18 resora i ministara, nema ni jednog inženjera. E sad, kako je to moguće da neko ko nije inženjer ocenjuje to da li nekom treba da se uzme licenca, pošto je u pitanju isključivo struka? Hvala.

PREDSEDAVAJUĆI: Zahvaljujem.

Na član 1. amandman je podneo narodni poslanik Zoran Despotović.

Da li neko želi reč? (Da)

Kolega Despotoviću, izvolite.

ZORAN DESPOTOVIĆ: Hvala, gospodine Arsiću.

Dame i gospodo narodni poslanici, ovaj zakon donosi se iz razloga da se proizvodnja ovih proizvoda, kao i usluge iz ovih oblasti, prilagode zahtevima novih propisa koji su usaglašeni sa standardima i propisima EU. Pošto je to glavni cilj donošenja ovog zakona, mnogo bi bilo bolje da ga uopšte i ne donosimo.

Ovaj zakon predviđa mnoge stvari koje u ovoj oblasti do sada nije poznavalo naše zakonodavstvo. Jedna od takvih stvari je i telo za tehničko ocenjivanje usaglašenosti. Ovakva tela tek treba da budu formirana, i to od više različitih ustanova, kao što su instituti za standardizaciju, instituti pri nekim fakultetima i razni drugi instituti. Ali, moramo biti svesni da će sve ovo izazvati nepotrebne i prevelike troškove, ne samo kod proizvođača građevinskih proizvoda, već i kod ostalih privrednih subjekata kao što su distributeri, uvoznici, zastupnici i slično.

Ali, to nisu jedini troškovi koje iziskuje primena ovog zakona. Troškove će imati i preduzeća koja se bave projektovanjem i izvođenjem radova. Sa druge strane, i lica koja izrađuju tehničku dokumentaciju. Lica koja rukovode izvođenjem radova ili vrše stručni nadzor, biće u obavezi da se edukuju o stvarima koje donosi primena zakona.

Državni organi i institucije koje će učestvovati u primeni zakona moraće da edukuju svoje zaposlene i usvoje nove procedure, u skladu sa odredbama ovog zakona, ali, nigde se ne govori o tome na koji način se edukuju oni koji treba da edukuju druge? Sve ovo dovodi do uspostavljanja sistema koji omogućava uspostavljanje monopola i raznih zloupotreba u ovoj oblasti.

PREDSEDAVAJUĆI: Zahvaljujem.

Na član 1. amandman je podnela narodni poslanik Nataša Sp. Jovanović.

Da li neko želi reč? (Da)

Izvolite, koleginice Jovanović.

NATAŠA Sp. JOVANOVIĆ: Gospođo ministre, ovaj zakon gde treba da se uspostavi sistem kvaliteta građevinskih proizvoda u našoj zemlji je da se sinhronizuje sa zakonodavstvom EU, neće mnogo toga da donese novog našim domaćim proizvođačima, jer moram da tvrdim da naši proizvođači građevinskog materijala u svim segmentima imaju mnogo bolju proizvodnju nego neke fabrike koje dolaze iz zemalja EU.

Šta je problem naših preduzeća koja se bave ovom oblašću? Što država, a trebali smo da imamo onda drugi zakon ovde, zaštita proizvođača građevinskog materijala. Ne može da ih zaštiti zbog nelojalne konkurencije. Mi imamo slobodno tržište i sve što je potpisala prva DOS Vlada i CEFT-a sporazum i sve druge sporazume, osim naravno, Sporazuma o slobodnoj trgovini sa Ruskoj federacijom koji je najbolji i najpovoljniji za ovu zemlju, koji se nedovoljno koristi, dakle, svi drugi sporazumi, tako je u poljoprivredi, u prehrani, tako je u hemijskoj industriji, svakojaki škart iz raznih zemalja EU stiže u našu zemlju.

U čemu je problem i to je ono što potenciraju proizvođači, da mi narodni poslanici kažemo sa ove govornice? Ne možete da me ubedite da je neka pločica koja je proizvedena u Kanjiži ili nekoj drugoj fabrici ili fasadni materijal u „Bekamentu“, lošijeg kvaliteta od neke evropske zemlje. Naprotiv, najviši standardi se poštuju u ovoj zemlji, kada su u pitanju ove naše firme. Ali oni dolaze u neravnopravan položaj, najpre zbog činjenice da država ne prepoznaje njihove ogromne napore kada su u pitanju zaposleni u tim firmama, zato što se sami dovijaju kako da ih zadrže, a da ti kvalitetni ljudi ne odu u inostranstvo, jer su ovde platežne mogućnosti male i zbog toga što prilikom uvoza na deklaraciji stoji da je to carinska roba koja ima poreklo iz Španije, Italije.

Kada oni šalju ovde odeljenjima i laboratorijama koje se bave institutima na laboratorijsku i svu drugu analizu, naravno da će poslati pločice najboljeg kvaliteta, a carinski službenik nije ovlašćen da otpakuje i da gleda kvalitet te robe i onda ovde ulazi svakojaki škart i što najgore od svega, ovde cveta, to sigurno ljudi tvrde i mogu da kažem, crno tržište, kada je u pitanju upravo promet tog građevinskog materijala.

To je ono čime Vlada Republike Srbije treba da se bavi, a nemojte da se brinete da će i te kako, praktično je i nepotreban ovaj zakon, jer znate, nema ni jedne skoro firme u Srbiji koja se ozbiljno bavi ovim poslom. Evo, ja sam navela dve kompanije koje će da proizvode građevinski materijal, a da gubi na svojoj reputaciji i da stvara neki imidž, a da proizvodi škart. Upravo to nam sad dolazi iz EU na ovaj način.

PREDSEDAVAJUĆI: Zahvaljujem.

Na član 1. amandman je podneo narodni poslanik Petar Jojić.

Da li neko želi reč? (Ne)

Na član 1. amandman je podneo narodni poslanik Tomislav Ljubenović.

Da li neko želi reč? (Da)

Izvolite, kolega Ljubenoviću.

TOMISLAV LjUBENOVIĆ: Hvala, predsedavajući.

U ime poslaničke grupe SRS podneo sam ovaj amandman na član 1. Predloga zakona o građevinskim proizvodima.

Mi smo predložili ovim amandmanom da se u članu 1. reči „srpske tehničke specifikacije“ zamene rečima „specifikacije iz oblasti srpskih standarda“.

Naime, član 1. odnosi se na definisanje predmeta zakona i SRS je mišljenja da je u tekstu zakona neophodno precizno definisanje samog predmeta zakona. Kada govorimo o ovom zakonu, i ovog puta, kao i u mnogim prethodnim raspravama, treba istaći da predlagač predlaže ovaj zakon između ostalog i zbog ispunjavanja obaveza i usklađivanja domaćeg zakonodavstva sa propisima EU. To je obaveza koju vlast u Republici Srbiji ima ispred pregovaračkog Poglavlja 1. slobodnog kretanja robe, a zbog toga što se propisi EU u ovoj oblasti redovno menjaju i dopunjuju, dok pravni sistem Republike Srbije ostaje bez rešenja i potpuno je neusklađen. To kaže predlagač ovog zakona o kome danas raspravljamo i navodi da put Republike Srbije ka pridruživanju EU podrazumeva, pored mnogih drugih reformskih procedura, i pripremu za velike zahteve konkurentnog zajedničkog tržišta. Ovo zahteva veliku posvećenost kvalitetu proizvoda i usluga.

Kao i u svim ranijim raspravama, koje su se vodile o zakonima koje vlast predlaže na usvajanje, zbog ispunjavanja obaveza usklađivanja domaćeg zakonodavstva sa propisima EU, SRS i danas ukazuje na činjenicu da Srbija neće postati članica EU, jer EU ne želi Srbiju u svom članstvu.

Ministarstvo građevinarstva, saobraćaja i infrastrukture, bi moralo pred Narodnu skupštinu da izlazi sa zakonima iz svoje oblasti, koje će uticati na poboljšanje uslova u ovoj oblasti u Republici Srbiji, zato što bi to išlo u korist građana Srbije, a ne u korist EU.

Ono što je ministarka malopre izjavila, da su svi izvođači na tenderu i zabrani, i to je u redu. Ali, kada je u pitanju Koridor 10 i konkretno klisura Predejane, jer teritorijalno pripada klisuri Predejane, postavlja se pitanje ko treba da kontroliše izvođenje radova i da li se kontroliše rad izvođača?

Ovo kažem iz razloga zato što imamo određena saznanja, mi koji gravitiramo u tom području, da se ne poštuju tehničke norme, izvođenje radova, konkretno ugradnja čelične konstrukcije i da deo tog ne ugrađenog materijala završava u Južnoj Moravi.

Postavlja se pitanje i kvalitet celokupnog projekta, koji je upravo kroz, delom iz Grdeličke Klisure, delom kroz Predejansku klisuru, kojeg će kvaliteta biti izvođenje tih radova? Ono što mogu da kažem da prethodna, upravo Vlada, odnosno režim koji je upravo radio na tom projektu kada je u pitanju idejni projekat gde se meštani Predejana nisu slagali sa načinom i delom trase koja prolazi kroz Predejane, da se na neki način dovodi u pitanje i kvalitet i sama lokacija tog projekta, da to može biti u jednom kraćem vremenskom periodu na neki način i tempirana bomba. Kada to kažem, i one kosine koje se izvode, i deo teritorije na kojoj je to izgrađeno, to mi daje za pravo i mnogim mojim sagovornicima, da je taj celokupni projekat na jedan neadekvatan način i neprimeren način deo teritorije, na delu teritorije i izgradnja. Hvala.

PREDSEDAVAJUĆI: Zahvaljujem.

Na član 1. amandman je podnela narodni poslanik Danijela Stojadinović.

Da li neko želi reč? (Da)

Izvolite, koleginice Stojadinović.

DANIJELA STOJADINOVIĆ: Hvala predsedavajući.

Poštovana ministarka sa saradnicima, ja sam podnela amandman na član 1. Predloga zakona. Nije prihvaćen, ali bih iskoristila ovu priliku da još nešto naglasim s obzirom da sam pričala u raspravi u pojedinostima.

Sasvim je jasno da posle digitalnog preobražaja ili digitalizacije o kojoj toliko govorimo, ulazimo u jedan novi civilizacijski nivo i u jednu epohu, mogli bi da kažemo i novu epohu, ekološke ekonomije. Dakle, forsiramo proizvode i ekološke tehnologije.

Trebalo bi da iskoristimo ovaj zakon da pokrenemo tehnologije kojima ćemo proizvoditi proizvode od prirodnih materijala i razviti građevinarstvo zasnovano na prirodnim ekološkim materijalima, koji pre svega štede energiju i štede resurse, koristeći resurse koje smo do sada bacali na deponije i koje bi na neki način donosila i nova radna mesta, a time bismo napravili i iskorak ka zelenoj gradnji, koja treba da rekonstruiše mnogo objekata koji su zapušteni i stvore nove, lakše dostupne stanove za veliki broj građana koji nemaju stan ili krov nad glavom.

Zato predlažem donošenje propisa za uređenje i definisanje karakteristika naših prirodnih materijala. Zahvaljujem se.

PREDSEDAVAJUĆI: Zahvaljujem.

Na član 1. amandman je podneo narodni poslanik Filip Stojanović.

Da li neko želi reč? (Da)

Izvolite, kolega Stojanoviću.

FILIP STOJANOVIĆ: Dame i gospodo narodni poslanici, podneo sam amandman na član 1. Predloga zakona o građevinskim proizvodima.

Gospodo ministri, morate biti svesni da sve što dolazi iz EU nije dobro i nije primenljivo za naše uslove. Ovo posebno važi za građevinsku operativu, da se srpska građevinska industrija pokazala i dokazala na različitim poslovima i uspešno poslovala u mnogim zemljama sveta. Vi nam ovde namećete evropske uslove, a sve sa ciljem da neko drži monopol u ovoj veoma važnoj delatnosti.

Zakonom se predviđa uvođenje tela za ocenjivanje, usaglašavanje proizvoda što predstavlja dodatni namet građevinskim firmama, što će se na kraju odraziti na konačnu cenu ugovorenog posla. Tako, recimo, zakon predviđa da se poveća broj ispitivanja čvrstoće betonskih ivičnjaka i odmah se sugeriše da će proizvođačima biti isplativije da nabave sopstvenu opremu za ispitivanje, nego da im to rade sertifikovane laboratorije.

Iz ovog sledi logičan zaključak, da neki već unapred znaju kakav će se zakon doneti i već ima pripremljenu opremu za proizvodnju ispitivanja. Možemo samo pretpostaviti koliko novca će se zaraditi na taj način, neko prodajom opreme koju predviđa ovaj zakon. To su ti vaši standardi iza kojih se krije veliki novac i zato SRS uporno traži smenu ministarke Zorane Mihajlović. Zahvaljujem.

PREDSEDAVAJUĆI: Zahvaljujem.

Na član 1. amandman je podneo narodni poslanik Momčilo Mandić.

Da li neko želi reč? (Ne)

Na član 1. amandman je podneo narodni poslanik Milorad Mirčić.

Da li neko želi reč? (Da)

MILORAD MIRČIĆ: Srpska radikalna stranka i dalje insistira na tome da nije baš pogodno vreme da se ovaj zakon primenjuje, jer njegova primena je osam dana nakon objave u „Službenom glasniku“. Zašto nije? U svakom slučaju, svako normalan razmišlja da treba ići ka tome da se poboljša kvalitet proizvoda, pa i u građevinskim proizvodima treba poboljšanje kvaliteta.

Mi smo suočeni sa situacijom da ovako ojađena, iznurena privreda, pogotovo kada je u pitanju građevina ne može da izdrži dodatne troškove koji se odnose ne samo na kontrolu kvaliteta, nego na eventualno dopunjavanje opreme. Ona će se, hteli mi to ili ne, odraziti na cenu proizvoda.

Pošto je ovde glavni akcenat i glavni cilj da se pospeše mali proizvođači, uzmimo primera ovih koji proizvode cigle, ciglane, to su mali proizvođači u suštini. Njima trebaju ne mala sredstva da bi zanovili svoju opremu da bi ona bila u sklopu standarda evropskih standarda, trebaju im i te kako značajna sredstva da bi imali svoju laboratoriju za ispitivanje. I to bi se automatski odrazilo na cenu proizvoda. Pošto se svi investitori moraju po zakonu da pridržavaju javnih nabavki, da raspisuju konkurs, na konkursu, osim kvaliteta bitnu ulogu igra i cena.

Sada se postavlja realno pitanje kada će ti naši mali proizvođači, pre svega kada će ispuniti ove uslove, a samim tim kada će doći u situaciju da budu konkurentni, pošto im to poskupljuje njihove proizvode.

I to je suština čitave filozofije ovog zakona koji se donosi i uvek je to pod izgovorom da se štite naši proizvođači, da ćemo biti u situaciji da ti naši proizvođači budu prisutni na evropskom tržištu.

I tamo je itekako značajnu ulogu igra, osim kvaliteta i cena proizvoda, tako da mi srpski radikali nismo protiv poboljšanja kvaliteta unapređenja privrede, ali mislimo da u ovome trenutku nije vreme da se to radi, da se ide sa ovim zakonom, kako bi se poboljšao kvalitet, na račun poboljšanja cena, a onda dolazimo u situaciju da smo se kao kuče okretali i hvatali svoj rep, u krug se okretali i ništa nismo uradili. Hvala.

PREDSEDAVAJUĆI: Na član 1. amandman je podneo narodni poslanik Miletić Mihajlović.

Izvolite kolega Mihajloviću.

MILETA MIHAJLOVIĆ: Poštovani predsedavajući, poštovana ministarko i saradnici, dame i gospodo narodni poslanici, često u jeziku zakona koje donosimo koristimo strane reči, možda onda kada to može i drugačije, da bude na čistom srpskom jeziku.

Ovde imamo, reč je u članu 1, u delu tog člana, govori se o telu za ocenjivanje i verifikaciju stalnosti performansi građevinskih proizvoda.

Dakle, ta reč koja se ovde pojavljuje, mislim na performanse, jasno je šta ona označava. Sama reč znači dostignuće, rezultat, a najčešće u množini ona znači radne karakteristike ili tehnički podaci o datom proizvodu što bi bilo primereno ovom tekstu ovde ili određeni parametri.

Zato bi moglo i drugačije ovde da se kaže, na primer, optimalne tehničke karakteristike, umesto performansi ili najbolje tehničke karakteristike, ili ako ćemo ići dalje, pa reč „karakteristike“ zamenjujemo drugom rečju koja je naša iz srpskog jezika, pa bi to bila optimalna tehnička svojstva ili još bolje, najbolja tehnička svojstva određenog građevinskog proizvoda.

Naravno, ne želim da sada vodim neku polemiku u ovom pravcu, već čisto želim da skrenem pažnju na to da i u drugim oblastima, kao što je zakonodavstvo, treba voditi računa o negovanju i unapređenju srpskog jezika. Ne moramo uvek da koristimo neke druge strane, internacionalne izraze.

U svakom slučaju, mislim da je krupan i pozitivan iskorak u donošenju ovog zakona o građevinskim proizvodima.

Mi iz poslaničkog kluba SPS podržavamo donošenje ovog zakona, jer po prvi put, mi ovim zakonom vršimo standardizaciju građevinskih proizvoda, koji imaju određena svojstva, a kojima se ispunjavaju bitni zahtevi, a to je pre svega, očuvanje života, životinja, ljudi, biljaka i zdrave životne sredine, zatim zaštita potrošača i uopšte zaštita imovine građana Republike Srbije.

Iz tih razloga, veoma je važno da imamo, ne samo zbog obaveze da to treba da usaglasimo sa zakonodavstvom EU, ali ovo unosi jedan važan poredak i red. Ovo što je govorila naša poslanica Danijela Stojadinović, veoma je važno da u tu sferu unesemo i ona svojstva koja se odnose na zdravu životnu sredinu kroz proizvodnju onih građevinskih proizvoda koji su ekološki čisti i obezbeđuju održivost, napredak naših građana i naše zajednice. Zahvaljujem.

PREDSEDAVAJUĆI: Po amandmanu, Mihailo Jokić.

MIHAILO JOKIĆ: Kada govorimo o tehničkoj strani, ja sam želeo da konstatujem sledeću činjenicu. Gospođo ministarka, vidite vi član 1. To je jedna dugačka, dugačka složena rečenica.

Od ove jedne složene dugačke, dugačke rečenice, ovi koji pišu mogli su i trebali su da napišu četiri, pet rečenica jasno prosto proširenih rečenica, ništa da menjaju i to treba ubuduće da bude način pisanja i način rada.

Ovde kad krenete od početka i stignete na kraj, vi zaboravite šta piše na početku. Hvala.

PREDSEDAVAJUĆI: Na član 1. amandman je podnela narodni poslanik Ljiljana Mihajlović.

Da li neko želi reč? Ne.

Na član 1. amandman je podnela narodni poslanik Vesna Nikolić Vukajlović.

Da li neko želi reč? Ne.

Na član 1. amandman je podnela narodni poslanik Ružica Nikolić.

Da li neko želi reč? Ne.

Na član 1. amandman je podneo narodni poslanik Josip Broz.

Da li neko želi reč? Ne.

Na član 1. amandman je podneo narodni poslanik Sreto Perić.

Da li neko želi reč? Da.

Izvolite.

SRETO PERIĆ: Gospođo Mihajlović, mi smo znali da vi ne možete da budete dugo naprednjak, ali to nije naš problem, to je problem onih koji su vas angažovali i forsirali.

U čemu smo mi to prepoznali? U prepodnevnom delu vi rekoste stručnost ispred politike, a mi se sećamo onih bilborda koji su preplavili Beograd i druga mesta po Srbiji kada je mnogo novca potrošeno na taj bilbord, zapravo prao se novac.

Još ste rekli, samo vi to niste mogli da kažete, možda bi svaki drugi ministar u Vladi Srbije mogao reći – s kim si, takav si.

Evo samo da vas podsetim, neću po imenima, s kim ste vi to bili do 2003, 2004. i 2008. godine i to je sasvim dovoljno. I zbog toga smo ovaj zakon morali detaljno da analiziramo. Možda primena ovog zakona ili tajming u kome će on da se primenjuje nije dobar.

Da li treba insistirati na kvalitetu građevinskih, pa kao i svih drugih proizvoda, naravno da treba, i kolege koje govore da je to dobro zbog zaštite životne sredine, naravno da je to tako. Vi ovde uzalud pokušavate nama da objasnite ili da nas ubedite da će ovo dobro doneti mikro građevinskim firmama.

Samo njima ne može doneti dobro, jer to je veliki broj malih firmi koje nemaju mogućnost, kapaciteta da se za relativno kratko vreme snađu ili ulože potrebna sredstva da bi mogli da dođu do određenog kvaliteta građevinskih proizvoda. Mene je malo zabrinulo i nas u SRS kada ste rekli da ste vi primetili da u građevinskoj industriji polako dolazi do rasta BDP, povećana potražnja i prodaja stanova, i to se ne bi moglo osporiti. Prosto, ljudi imaju potrebu da rešavaju svoja stambena pitanja, ali čim ste to primetili, odmah ste se setili jednog zakona, lobirano verovatno iz EU, da bi se naneo veliki i ozbiljan problem, ne samo malim građevinskim firmama, odnosno proizvođačima građevinskog materijala, nego malo i ozbiljniji.

Dakle, kao što je uostalom bilo u oblasti poljoprivredne i prehrambene proizvodnje, tako i ovde. Verovatno će vam mnogo biti lakše da kontrolišete manji broj većih firmi, da zakucate na vrata, da uzmete reket, nego što je to slučaj, ukoliko postoji veliki broj mikro građevinskih firmi koje su manje.

PREDSEDAVAJUĆI: Reč ima ministar dr Zorana Mihajlović.

ZORANA MIHAJLOVIĆ: Ne znam zaista ko kuca na vrata i ko uzima rekete. Ako znate da to neko radi, onda mislim da treba to da prijavite.

Ja kada znam da ima bilo kakvih problema ili bilo kakve potencijalne korupcije ili mislim da nešto nije u redu, prijavim nadležnim državnim organima, pošto verujem u ovu državu i u njene organe.

Dalje, vezano za ovo što ste rekli da možda nije dobar tajming i da ne bi trebalo sada da se donosi taj zakon, znate, mi da smo tako razmišljali, onda verovatno ne bismo ništa uradili ni u reformama u bilo kojoj oblasti društvenog života, pa između ostalog i u oblasti građevinarstva.

Bez obzira koliko pobijali statistiku, statistika ipak daje određene podatke, dakle, od toga koliki je bio udeo građevinarstva u BDP 2012, 2013. godine, a koliki je danas. Ispod 3% je bio tada, a danas je 4,5%.

Isto tako, kada govorimo o tome kako se uopšte razvija građevinska industrija, onda takođe možemo da vidimo ozbiljne pomake upravo u proizvodnji i građevinskog materijala, ali isto tako možemo da vidimo i u oblasti samog građevinarstva.

Kada govorimo o vrednosti projekata koje radimo u oblasti građevinarstva, takođe imamo ozbiljno velike pomake. Dakle, to su sve podaci koji, na kraju krajeva, mogu i da se vide. Dakle, i golim okom su vidljivi, a bogami su i vidljivi kada posmatramo samo statistiku.

Prema tome, ako uređujemo deo po deo građevinarstva i ako razgovaramo sa onima koji proizvode građevinske proizvode, i ako oni su ti koji takođe kao partneri smatraju da to treba urediti, ne vidim zašto onda ne bismo doneli takav zakon i uredili tržište?

To su bili razlozi. Zajedno smo radili sa svim relevantnim faktorima kada govorimo o ovoj oblasti. Zaista verujem da to može da nam donese samo dobro. Na kraju krajeva, viđaćemo se, pa ćemo meriti te rezultate, ali verujem da u svakom slučaju nismo pogrešili, jer slušamo one ljude koji zaista rade u ovoj državi i čine da naš privredni razvoj bude bolji. Hvala.

PREDSEDAVAJUĆI: Narodni poslanik Sreto Perić, po amandmanu.

SRETO PERIĆ: Gospođo Mihajlović, ako vi meni budete uspeli sada da objasnite, može mnogo kraće nego ovo prethodno, za jedan minut šta su dobro doneli veliki trgovinski lanci koji su otvoreni u Srbiji u poslednjih godinu dana i više, to isto ovaj zakon onda mogu da prihvatim i da potpuno razumem.

Pomenuli ste da je prva elektronska dozvola data IKEA. Da li znate da je oko 10.000 proizvoda bilo u njihovom prodajnom asortimanu, a od toga su samo tri bila proizvedena u Srbiji i to je bila daska za sečenje, oklagija i ne znam šta bi treće? Toga se mi i bojimo da će biti i sa građevinskom industrijom. Počeli su ljudi da se snalaze. Naši ljudi su vredni, ali bojimo se da kroz ovaj zakon mnogi neće staviti ključ u svoju bravu.

PREDSEDAVAJUĆI: Na član 1. amandman, sa ispravkom, podnela je narodni poslanik Stefana Miladinović.

Da li neko želi reč? (Ne.)

Na član 1. amandman je podnela narodni poslanik Vjerica Radeta.

Da li neko želi reč? (Da.)

Reč ima narodni poslanik Vjerica Radeta.

VJERICA RADETA: Ovaj član 1, tu veliku rečenicu mi smo hteli da nekako prepravimo, pa smo podneli čak 20 amandmana da bi bilo svima razumljivije šta piše u ovom članu.

Da parafraziram, suština je da je ovim članom predviđeno da ovaj zakon uređuje uslove za stavljanje na tržište građevinskih proizvoda određenog, odnosno odgovarajućeg kvaliteta itd.

Šta je ovde problem u celom ovom zakonu i sutra u njegovoj primeni? Problem je što, rekle su kolege iz SRS, mi imamo nekoliko afirmisanih proizvođača građevinskog materijala ove ili one vrste, imamo mnogo onih koji su u pokušaju male firme i tu je problem i tu bi trebalo država da uradi ono što radi ovim stranim investitorima. Trebalo bi da se daju podsticaji, da država da podsticaje, ono 10.000 evra po radnom mestu, kao što dajete kojekakvim ovim što dođu ovde, budu godinu, dve ili tri, pa odoše, a našem čoveku ako to date, on će se truditi da svoj posao razvije, da ga proširi, da zaposli nove ljude, za početak, verovatno, članove uže i šire porodice, kasnije i ostale. To je ono što ako želite zaista da unapredite i kvalitet i blagovremenost i uopšte tu vrstu proizvodnje i proizvode treba na tome Vlada da radi.

Lako je prepisati zakon iz EU i reći – evo, nama rekli, pa mi kažemo vama, pa onda se to usvoji. Problem primenjivosti i ovog i mnogih drugih zakona, to vam uvek naglašavamo, je uvek prisutan i to se pokaže kada nam za dva, tri meseca budete predlagali izmene i dopune ovog zakona, kao što na ovoj današnjoj sednici, ovoj trenutno sednici imamo šest, sedam izmena i dopuna zakona. To govori da ne radite ni dovoljno pažljivo, ni ozbiljno. To govori da radite samo da biste tamo dobili neku crticu na toj evropskoj agendi. Naravno, nas to ne zanima i mi jesmo, srpski radikali, stava da Srbija ne treba da ide u EU. Vi ste to danas prokomentarisali da je to legitiman stav. Da vi niste rekli, ne bismo znali, ali, evo, naš je stav.

Nemojte da vam sve bude EU, EU, EU. Dajte malo pomozite našim ljudima. Dajte da se razvije proizvodnja građevinskih proizvoda, da se aktivira građevinska operativa, da ponovo budemo, ono što vi volite da kažete, lideri na Balkanu. Bili smo lideri na planeti što se tiče građevinske operative. To možemo ponovo da budemo, ali morate malo i vi iz vlasti da pomognete. Greota je zaista, onolike pare dadoste raznim strancima, a našim ljudima ništa ili gotovo ništa.

Jednoj od ovih firmi afirmisanih, Nataša je pominjala, ste pomogli pre godinu, dve dana i oni su zaista svoju proizvodnju značajno proširili i to je bilo dobro, ali dajte da toga bude više. To je naš apel i suština i naših amandmana. Zapravo, pre svega obrazlaganja amandmana.

Samo dve stvari vezano za nešto što ste u prethodnim satima govorili. Javljaju se ljudi iz Bora. Kažu, što se tiče izdavanja građevinskih dozvola kažite ministarki da ništa nije tačno od onoga. U Boru ništa ne funkcioniše, opšti haos. Proverite. Ja vam samo prenosim šta je rečeno.

Nekom poslaniku ste odgovorili da nikada nije bilo govora o pomeranju, presecanju brda itd, u Grdeličnoj klisuri. Nije valjda da ne verujete Vučiću? Pa on je rekao – presećemo pola brda, ako treba i drugu polovinu. Samo smo citirali. Hvala.

PREDSEDAVAJUĆI: Reč ima ministar gospođa Mihajlović. Izvolite.

ZORANA MIHAJLOVIĆ: Dobro, sami ste citirali. Predsednik nije rekao da će se pomeriti brdo. Dakle, brdo svakako nije pomereno, a da li su presecana brda, to jesu, ali da ostavimo to onim ljudima …

(Vjerica Radeta: Ako ste presekli pola, pa pola, pomerili ste.)

Dobro, ja sam vas saslušala. Znači, ostavimo onim ljudima koji se time bave.

Sada bih se vratila na zakon, na nekoliko stvari koje ste vi rekli i mislim da su značajne i važne. Prvo, radi vaše informacije, u oblasti građevinskih proizvoda, prema podacima Republičkog zavoda za statistiku, u Republici Srbiji posluje 24.500 registrovanih privrednih subjekata, a od toga njih 18.000 posluje u harmonizovanoj oblasti. U toj harmonizovanoj oblasti, od tih 18.000, 11.500 su proizvođači, a 6.500 uvoznici i distributeri.

Sada, kada govorimo uopšte o toj harmonizaciji i prilagođavanju, prvo će se harmonizovati tamo gde ne postoje proizvođači naši, gde nemamo proizvodnju. Dakle, oni proizvodi koji se pre svega uvoze, ići ćemo da se prvo to harmonizuje kako bismo mogli da imamo i ovde proizvođače, zatim će se harmonizovati oni koji su se već prilagodili evropskim standardima i pojavljuju se na drugim tržištima van Srbije, a tek na kraju ćemo usklađivati upravo one koji imaju dosta problema i treba im pomoći da postepeno se harmonizuju.

Tako da, vodili smo računa da postupnost bude u svemu što radimo, pogotovo u ovoj oblasti, svesni upravo da je to oblast u kojoj moramo da vodimo računa o proizvođačima građevinskih proizvoda, da to bude, pre svega, u korist našu, odnosno u korist razvoja građevinarstva.

Ne bih komentarisala amandman, tu ste samo, prosto, menjali jednu reč, koliko ja mogu da vidim, „izdatih“ zamenjujete sa reči „koji su izdati“. Mislim da to sad je manje važno od ovoga što sam sada odgovorila.

PREDSEDAVAJUĆI: Pravo na repliku, narodni poslanik Vjerica Radeta.

VJERICA RADETA: Možda to je vama manje važno, ali dobro. Infinitiv je nešto, ali dobro, nešto što je apsolutno neprihvatljivo u srpskom jeziku.

Ali, nešto što je bitnije, da li ste vi, u ovom zakonu toga nema, ko je taj organ, koja je to inspekcijska služba, ko je taj ko će da kaže – e, ovaj proizvod, građevinski, odgovara svim standardima i ovaj ovakav proizvod ćemo ugraditi na onu tamo neku zgradu i neće biti smrdljiva zgrada, već će biti zgrada normalnog kvaliteta. Eto, to je pitanje na koje niste dali odgovor u zakonu, a vrlo je važno.

PREDSEDAVAJUĆI: Na član 1. amandman je podnela narodni poslanik Marina Ristić.

Da li neko želi reč? (Ne)

Na član 1. amandman je podneo narodni poslanik Nemanja Šarović.

Da li neko želi reč? (Ne)

Na član 1. amandman je podneo narodni poslanik Aleksandar Šešelj.

Da li neko želi reč? (Ne)

Na član 1. amandman je podneo narodni poslanik Veroljub Arsić.

Da li neko želi reč? (Ne)

Na član 1. amandman je podnela narodni poslanik Ivana Nikolić.

Da li neko želi reč? (Da)

Izvolite, koleginice Nikolić.

IVANA NIKOLIĆ. Hvala, predsedavajući.

Poštovana potpredsednice Vlade sa saradnicima, dame i gospodo narodni poslanici, podnela sam amandman na član 1. Predloga zakona o građevinskim proizvodima, kako bi se dodatno definisao predmet ovog zakona.

Ovakav jedan zakon bio je neophodan Republici Srbiji, ne samo zbog usklađivanja sa propisima EU, već i zbog toga što oblast obrađena u ovom zakonu treba da bude osnova za sve učesnike na tržištu koji se bave izgradnjom. Naročito danas, kad u Srbiji imamo rekordan broj gradilišta, 36.000 sa izdatim građevinskim dozvolama. Imamo rekordan broj investicija na čitavoj teritoriji Republike Srbije. Danas kada se iz mesta u mesto otvaraju fabrike, kada se grade saobraćajnice, kada se obezbeđuje infrastruktura, tako da svaka opština, svaki grad u Srbiji postaje pristojno mesto za život.

Odgovorna Vlada sprovodeći program SNS i donoseći predloge u interesu građana Srbije, vraća dostojanstvo i ugled našim građanima. Posle razaranja Srbije i svega dobrog u njoj, odgovorno rukovodstvo, kome su građani dali poverenje, prepoznalo je da je neophodno najpre stvoriti elementarne uslove za život i da bi oni bili platforma za dalji razvoj. I, tako ulaganje u obrazovanje, u zdravstvo, infrastrukturu, prepoznati su kao prioritet. Srpska napredna stranka, na čelu sa predsednikom Aleksandrom Vučićem, odgovorno pristupa rešavanju problema, kako na nacionalnom, tako i na lokalnom nivou.

Građani opštine iz koje dolazim, građani iz opštine Ub, su svedoci preokreta koji se beleži u prethodnih šest godina. Danas, zalaganjem odgovornog rukovodstva u opštini Ub imamo rekordan broj izgrađenih opštinskih puteva prvog i drugog reda, rekordan broj izgrađenih, obnovljenih nekategorisanih puteva, radujemo se realizaciji, odnosno završetku izgradnje deonice auto puta E 763 Obrenovac –Ub i pristupa auto putu i svemu onome što donosi auto put, veći broj investicija.

U opštini u kojoj se radi, gradi, koja postaje sve poželjnija destinacija za život građana, u toku je realizacija jednog važnog projekta za Ubljane. To je izgradnja novog vrtića. Objekat će biti završen u septembru iduće godine, a mi se posebno radujemo što će svako dete imati mesto u vrtiću. Objekat se gradi u površini od 3.000 kvadrata i vrednost investicije je 218 miliona dinara, dok će za opremanje biti potrebno 20 miliona dinara. Sve u skladu sa projektom i izdatom građevinskom dozvolom se realizuje.

Dakle, u opštini Ub se intenzivno gradi i Predlog zakona na dnevnom redu, svakako se uklapa u atmosferu u kojoj je trenutno opština Ub i u kojoj će biti. I, svakako, Predlog zakona i ostali predlozi zakona idu u korak sa situacijom u kojoj se Srbija nalazi, Srbija koja se gradi, u kojoj se građani povezuju, Srbija čiji se gradovi i opštine razvijaju, izgrađuju, rešavaju problemi građana po prioritetima. Hvala.

PREDSEDAVAJUĆI: Zahvaljujem.

Na član 1. amandman je podneo narodni poslanik Krsto Janjušević.

Da li neko želi reč? (Da)

Kolega Janjušević, izvolite.

KRSTO JANjUŠEVIĆ: Hvala, predsedavajući.

Poštovana potpredsednice Vlade sa saradnicima, uvažene kolege, ovaj zakon je svakako u funkciji kvaliteta, boljeg kvaliteta građevinskih materijala i višeg standarda. Sredstva koja se ulože u bolji standard i kvalitet se ne mogu zvati troškovima, to je podloga za veću konkurentnost i zašto ne bi naše preduzeća bila još konkurentnija u inostranstvu i zašto ne bi više gledali i ka tom smeru i zašto ne bi više verovali u sebe i vratili naše firme, naša preduzeća na staze stare slave, a to je sigurno put kojim idemo.

Osvrnuću se na ulaganje u turizam. Primer opštine Nova Varoš koja doživljava turističku ekspanziju 2000. godine je u opštini Nova Varoš, tačnije 2012. u opštini Nova Varoš je zabeleženo 2.000 noćenja turista. Na kraju ove godine biće preko 100.000 noćenja u opštini Nova Varoš. Dakle, grade se novi hoteli, smeštajni kapaciteti i Zlatar, pravi biser Zapadne Srbije, doživljava turističku ekspanziju.

Ono što želim da kažem i da vam prenesem zahvalnost građana Nove Varoši, to je početak rekonstrukcije putnog pravca od Vranoševca, dakle, od opštine Nova Varoš, ka toj turističkoj zoni na Zlataru. To je taj ključni pravac koji im je nedostajao da imaju pun turistički sadržaj i da pređu na još jedan viši nivo turističke ponude.

Takođe, kao što ste efikasno reagovali u slučaju pristupne saobraćajnice industrijskoj zoni Priboj, gde ste efikasno rešili 2,6 kilometara puta i time otvorili vrata mnogim investitorima, gde danas radi 400 ljudi, vezano za sve to želim da vas zamolim da razmotrite mogućnost za realizaciju jednog projekta, a to je putni pravac Kokin Brod – Jarmovac. Dakle, to je put kojim mi iz Priboja koristimo, to je naš izlaz, da kažem, u svet. Razvoj privrede trenutno u Priboju i početak ozbiljnog turizma, posebno vezano za Pribojsku banju, na neki način traži da taj putni pravac u dužini od 24 kilometra bude na višem nivou.

Dakle, on se održava, ali se zaista vidi potreba da on treba biti na jednom višem nivou. Ovom prilikom vas molim da razmotrite da eventualno zajednički kao opština možda nastupimo da uradimo projekat, ali zahvalnost za svu dosadašnju efikasnu pomoć i veoma se radujemo i Koridoru 11.

Dakle, svi ti infrastrukturni projekti koje radimo približavaju bolju budućnost, ka nama približavaju ono čemu težimo. Dakle, mi ne čekamo da nešto padne s neba, mi iskušenja i prilike napadamo, maksimalno ih iskorišćavamo i vodimo Srbiju u bolju budućnost. Zahvaljujem.

PREDSEDAVAJUĆI: Reč ima ministar, gospođa Mihajlović. Izvolite.

ZORANA MIHAJLOVIĆ: Moram da priznam, zaista su impresivni rezultati vezano za broj noćenja. Što se tiče ovog putnog pravca, postoji mogućnost da zajedno ministarstvo i lokalna samouprava, da zajedno uradimo projektnu tehničku dokumentaciju, pa čak posle da vidimo u kom odnosu bi onda i krenuli u, pretpostavljam, rekonstrukciju presvlačenja ili šta već kažu oni koji budu radili projekat.

Dakle, sada se pripremaju polako budžeti za 2019. godinu. Vreme je da se sada time pozabavimo, prema tome evo ja sam zapisala i obavestiću vas vrlo brzo. Hvala.

PREDSEDAVAJUĆI: Zahvaljujem.

Na član 1. amandman je podnela narodni poslanik Borka Grubor.

Da li neko želi reč? (Da)

Izvolite koleginice Grubor.

BORKA GRUBOR: Poštovani predsedavajući, poštovana potpredsednice Vlade sa saradnicima, dame i gospodo narodni poslanici, kao prvo želim da čestitam našim zlatnim odbojkašicama na postignutom uspehu na svetskom prvenstvu u Japanu. Zaista su naši sportisti najbolji naši ambasadori u celom svetu.

Kao drugo, želim da osudim poziv našeg kolege poslanika na vešanje na Terazijama i predsednice Vlade, gospođe Ane Brnabić i našeg predsednika, gospodina Aleksandra Vučića. To je velika sramota za sve nas i naš narod.

Ovim zakonom podstiče se sveukupni razvoj republike Srbije, s posebnim osvrtom na poboljšanje poslovne klime. Usvajanjem ovog zakona, podzakonskih akata i pravilnika, kojima će biti definisana konkretna pravila, lista standarda, kao i rokovi za njihovu primenu, poboljšaće se poslovna klima u Republici Srbiji i na taj način uticati na razvoj Republike Srbije.

Proizvođači građevinskog materijala, distributeri, investitori, projektanti, ali i laboratorije za ocenu kvaliteta će osetiti efekte novog Zakona o građevinskim proizvodima.

Cilj je da materijali koji će se u buduće koristiti u Srbiji budu u skladu sa evropskim standardima. Domaći proizvođači će standardizujući svoje proizvode lakše stizati i na strana tržišta.

Kakva je bila poslovna klima u Loznici i Podrinju u prethodnom režimu govori činjenica da je sve što je radilo bilo uništeno, zatvoreno, sve velike fabrike ostale bez radnika. Jedino je Zajača, tj. „Farmakom“, radio pet puta povećanim kapacitetom, topeći otrove iz celog sveta na štetu po zdravlje svih meštana tog kraja. Vi ste se lično uverili na terenu kako je to izgledalo.

Činjenica da je 80% uzorkovane dece predškolskog i školskog uzrasta imalo olova u krvi preko gornje dozvoljene granice, a to je 10 mikro grama po decilitru krvi, govori o načinu poslovanja „Farmakoma“, a sve radi svoje lične materijalne koristi. Procena profita vlasnika i njegovih saradnika samo u Zajači je oko 20 miliona evra.

Naš predsednik, gospodin Aleksandar Vučić i naša Vlada vraćaju život u Loznicu, Podrinje i zapadnu Srbiju. Dovođenjem velikih svetskih kompanija, američkog „Adienta“ i kineskog „Minta“, život u Loznici i okolini će svakako biti bolji. „Adient“ je već počeo sa radom sa oko 150 radnika do izgradnje nove fabrike u industrijskoj zoni, kada će zaposliti oko hiljadu i po radnika.

Lokalna samouprava grada Loznice na čelu sa gradonačelnikom Vidojem Petrovićem je uložila puno truda u zadnjih 10 godina, počev od 2008. godine, u formiranje industrijske zone Šepak i rekonstrukciju ulice Republike Srpske. U izgradnju komunalne infrastrukture, saobraćajnica, hidrotehničku infrastrukturu, elektroinstalacije, asfaltiranje ulica u zoni, parkinga, trotoara i javne rasvete uloženo je ukupno 2.929.851 evra, od čega za rekonstrukciju ulice Republike Srpske 1.512.832 evra. Zahvaljujem.

PREDSEDAVAJUĆI: Zahvaljujem.

Reč ima narodni poslanik Balša Božović. Izvolite.

BALŠA BOŽOVIĆ: Zahvaljujem, gospodine Arsiću.

Dakle, od trenutka kada ste vi lično rekli da su pojedini ljudi, odnosno ljudi koji su na čelu Inženjerske komore u poslednjih nekoliko godina, napravili zakon po svojoj meri i da su uzimali novac, tražio sam da proverim, na osnovu onoga što ste tvrdili, da li je to zapravo istina ili nije istina.

Dakle, ono što moram da kažem u ovom slučaju jeste da imam dokaz da ste obmanuli javnost Srbije iz prostog razloga što je ovde ispred mene zvanično pregled isplaćenih neto naknada članovima organa i Komisije Inženjerske komore, a koje je potvrdilo i Ministarstvo gospođe Zorane Mihajlović.

Ovde piše da je Dragoslav Šumarac, koji je inače vodio Komoru, koji je očigledno predmet ovde osvete pojedinaca koji nisu uspeli u Inženjerskoj komori na izborima da ga smene, za godinu dana, za godinu dana, primio 60.000 dinara. To je nešto manje od 500 evra. Međutim, kada pogledamo one članove Inženjerske komore preko kojih je Ministarstvo pokušalo da utiče na poslednjim izborima da smeni, odnosno sa onim funkcionerima Inženjerske komore koji su tu ispred Ministarstva, iz redova SNS, tu je situacija malo drugačija.

Imamo, Obradović Radojka koji je 5.500 evra prihodovao po istom ovom osnovu. Zatim, imamo ljude koji su, evo 10.000 evra, pardon, 15.000 evra, Damljanović Milisav koji je bio jedan od onih koji su ispred SNS pokušali da smene aktuelno rukovodstvo Inženjerske komore Srbije, a da ne pričamo o drugima: Obrenović Gligor, Otović Slobodan, od 10.000 do 5.500 evra. Dakle, to su oni ljudi koji su ispred Ministarstva bili zaduženi da preuzmu Inženjersku komoru Srbije, a vi ste optužili profesora Beogradskog univerziteta Dragoslava Šumarca da je on to uradio kako bi primao određene svote novca.

Dakle, ovaj finansijski izveštaj je odobrila gospođa Zorana Mihajlović. Ona je nekoliko puta tamo slala inspekciju i utvrdili su da apsolutno ništa sporno nema u ovom izveštaju. Dakle, javnosti radi i istine radi, Inženjerska komora se menja zato što se ne dozvoljava ni Dragoslavu Šumarcu, ni inženjerima Srbije, 28.000 njih, da imaju samostalno strukovno udruženje, već je potreba SNS da kontrolišu svaku poru ovog društva. Zato je bilo važno da se izmesti i Sud časti i izdavanje licenci na Ministarstvo koje će sutra jednostavnu poruku poslati inženjerima - niste dobrodošli da ostanete u ovoj zemlji, idite negde u neke druge države zapadne Evrope, tamo su verovatno malo bolji uslovi za nas, a mi ćemo sa druge strane deliti licence onima koji su podobni i onima za koje mi mislimo da je potrebno. Hvala.

PREDSEDAVAJUĆI: Reč ima ministar Zorana Mihajlović. Izvolite.

ZORANA MIHAJLOVIĆ: Hajde, molim vas, prvo da počnemo da pričamo o tome šta je uradila Inženjerska komora i zašto Vlada Republike Srbije želi da vrati u svoju nadležnost Inženjersku komoru Srbije. Nemojte da obmanjujete javnost sa tom pričom i brižnim odnosom prema inženjerima, jer da ste zaista bili brižni i da je rukovodstvo Inženjerske komore bilo brižno onda bi ulagala u naše inženjere, onda bi ti naši inženjeri bili dodatno edukovani i mogli da rade vrlo komplikovane i teške projekte koje, između ostalog, danas radimo.

Nažalost, Inženjerska komora jeste postala privatna inženjerska komora onog trenutka kada ste 2003. godine izvukli Inženjersku komoru, praktično, i preneli joj nadležnosti, i to jeste, šta da radimo, možda to nekom ne odgovara, DS i jeste Dragoslav Šumarac taj koji je to uradio, dakle, iskoristivši praktično Zakon o planiranju i izgradnji, plaćanjem članarina koje moraju da plate inženjeri da bi uopšte zadržali licencu. Ako ne platite članarinu, onda nema licence, onda vam se oduzima licenca, pa su inženjeri morali da plaćaju svoju članarinu 7.500 dinara da bi mogli da zadrže licencu, umesto da su se bavili zaista edukovanjem tih naših inženjera.

Vidite, vraćanjem nadležnosti, dakle, ne gašenjem Komore, ne sklanjanjem itd, vraćanjem nadležnosti Ministarstvu i Vladi neće biti, pod jedan, članarine, pod dva, dodatno će se edukovati inženjeri i, naravno, što se tiče raznih cenovnika koje ima Inženjerska komora Srbije, toga više biti neće na taj način, jer ste te cenovnike koristili za raznorazne poslove. Imali smo jednu šačicu inženjera koje je učestvovalo u raznoraznim projektnim rešenjima, potpisivali razna projektna rešenja i sada je, u stvari, najveća muka, ne samo što ćete izgubiti svoje uporište, i koristite tu Inženjersku komoru politički, nego je muka što će se otvoriti svi papiri, što će se jako dobro videti ko je sve i svašta potpisivao u prethodnim godinama, od 2003. pa nadalje. Mnogo toga treba da se menja u Inženjerskoj komori da bi i mladi inženjeri, ali i oni sa znanjem i iskustvom mogli normalno da rade kako treba da rade inženjeri u ovoj zemlji, a ne pod pričom politike i svega onoga što vi radite.

PREDSEDAVAJUĆI (Vladimir Marinković): Reč ima dr Aleksandar Martinović, po Poslovniku.

Izvolite.

ALEKSANDAR MARTINOVIĆ: Član 106, gospodine Marinkoviću.

Pre svega, dozvolite da poželim dobro jutro gospodinu Božoviću. Nadam se da ste se naspavali, gospodine Božoviću. Sada je 16.00 časova. Da li je tako, gospođo Vjerice? Da li sam pogrešio? Ja malo slabije vidim. Šesnaest časova i 10 minuta. Mi radimo od 10.00 časova jutros. Balša Božović je ušao oko 16.00 časova u zgradu Narodne skupštine, a tako su inače radili kada su imali odgovornost za vođenje Vlade Republike Srbije, tako su dolazili na posao u ministarstva, tako su dolazili na posao u Vladu, a onda se čude što su izgubili vlast, pa zato što nisu radili ništa, a to što su radili, radili su na štetu građana Srbije.

Ono što želim vama da kažem, gospodine Marinkoviću, to je da je prekršen član 106.

Ja razumem da je gospodin Božović bio na instrukcijama kod šefa gradskog odbora DS, Dragoslava Šumarca, koji mu je preneo šta on treba da kaže u njegovu odbranu ovde u Narodnoj skupštini, ali to trenutno nije tema dnevnog reda i skrećem vam pažnju da je prekršen član 106. Poslovnika, koji govori o tome da govornik može da govori samo o tački dnevnog reda o kojoj se vodi pretres.

Pretpostavljam da je gospodin Božović od 10,00 jutros, mada sumnjam da se budi u to vreme, rano je, negde od podne verovatno, pa sad negde do 16.00 časova bio na instruktaži kod šefa gradskog odbora DS, Dragoslava Šumarca, ali to ne treba da opterećuje nas koji radimo ovde u Narodnoj skupštini, po tačkama dnevnog reda. Trenutno na dnevnom redu nije Inženjerska komora Srbije, mada ja znam da njih boli činjenica da će sada da izgube vlast u Inženjerskoj komori Srbije, to je još jedino što im je preostalo u Srbiji, što je bilo nekako njihovo, odnosno što su smatrali da je njihovo i gde su mogli da ubiraju prihod. Sada im to izmiče ispod nogu, nema više reketa, nema više pljačke inženjera, nema više suratanja Inženjerske komore Srbije…

(Predsedavajući: Hvala, kolega Martinoviću.)

Gospodine Marinkoviću, vodite računa o tome da je povređen član 106. zbog toga što je gospodin Balša tek ustao i verovatno se još nije razbudio. Ja ne tražim da se glasa o povredi Poslovnika.

PREDSEDAVAJUĆI: Hvala.

Reč ima narodni poslanik Balša Božović, po amandmanu.

BALŠA BOŽOVIĆ: Kada mi već ne date pravo na repliku, samo da odgovorim gospođi Zorani Mihajlović.

Dakle, ustanovili smo da ono što je pisao gospodin i pričao gospodin Arsić nije tačno i to mi je drago i veoma je važno da to kažemo građanima Srbije. Hvala vam na tome.

Idemo dalje. Inženjersku komoru Srbije su podržali Evropski savet inženjerskih komora, Inženjerska inicijativa za regionalnu saradnju, Inženjerska zbornica Slovenije, Hrvatska komora inženjera, Komora inženjera investicionog projektovanja Bugarske, Komora ovlašćenih inženjera Republike Makedonije, Inženjerska komora Crne Gore, Savez građevinskih inženjera Srbije, Udruženje inženjera Beograda, Udruženje urbanista Srbije, Stomatološka komora Srbije, Lekarska komora Srbije, Farmaceutska komora Srbije, Komora biohemičara Srbije, komore medicinskih sestara i zdravstvenih tehničara Srbije, Udruženje likovnih umetnika primenjenih umetnosti i dizajnera Srbije kao i ogroman broj pojedinaca.

I, sada, pošto sam od osam jutros bio sa inženjerima iz Inženjerske komore Srbije, ono što su me zamolili dolazeći u Skupštinu i ispred Skupštine Republike Srbije, jeste da vam predam pismo Evropske inženjerske komore, iza koje stoje pola miliona inženjera širom Evrope, koji govore, gospođo Mihajlović, da je vaš predlog zakona skandalozan, da ne postoji nigde u regionu, da nije primer nikakve prakse i ono što je najgore da Srbija neće moći u EU ako strukovna udruženja nisu nezavisna. Hvala vam.

PREDSEDAVAJUĆI: Hvala.

Reč ima narodni poslanik Vjerica Radeta, po Poslovniku. Izvolite.

VJERICA RADETA: Malopre me gospodin Martinović pomenuo, ali znam da mi ne biste da repliciram pa moram onda ovako da koristim član 32.

Gospodin Martinović je govorio da je Balša Božović se ovde pojavio u četiri sata, da je verovatno pre sat ili dva vremena ustao. To je očigledno tačno, jer gde bi bio ako nije na svom radnom mestu, ako nije spavao. Ali, postoji problem, ako neko tako zameni dan i noć, onda ima valjda problem i sa funkcionisanjem. Drugo su oni ljudi koji zbog posla moraju da rade noću, pa onda danju odmaraju itd. ali neko ko treba da radi danju, a on ko zna gde provodi noć, pa onda spava do ovoliko sati i dođe, pojavi se kao pao s Marsa, i onda zaista se, čini mi se, potpuno opravdano pitamo da li on uopšte ima sposobnost da dalje prati i učestvuje u radu ovog parlamenta, s obzirom da mi se čini da nije psihički spreman za današnju raspravu?

PREDSEDAVAJUĆI: Hvala.

Da li želite da se Narodna skupština izjasni u Danu za glasanje? (Ne)

Dobro, svi će doći na red.

Po redu, povreda Poslovnika, Đorđe Komlenski. Izvolite.

ĐORĐE KOMLENSKI: Zahvaljujem.

Predsedavajući, ponovo ste dozvolili povredu člana 107. Naime, ovde je zaista povređeno dostojanstvo ove Skupštine, kad neko ko je u „Bonafidesu“ stekao diplomu Pravnog fakulteta je danas očigledno pokušavao Šumarca, dok ovaj zakon ne stupi na snagu, da stekne i nekakvu inženjersku diplomu, brani one čestite inženjere, zaista je to uvreda za ovaj Dom.

Ja zaista razumem ako on brani gospodina Šumarca i sve ono što je on radio, jer su od iste fele i tu nema nikakve dileme, nikakvog problema, ali moramo da istaknemo, da kao što je smatrao da se može doći do diplome Pravnog fakulteta, ne izlazeći na ispite, sa ovakvim istupom on pokušava da zaštiti one projektante koji su projektovali rekonstrukciju puta Obrenovac-Ub, a da nikad nisu izašli na lice mesta da vide kako taj teren izgleda. Za mene je to apsolutno neprihvatljivo, a to je pouzdana informacija. I na tu informaciju niko iz tadašnjeg ministarstva, niko tada iz Inženjerske komore koja se za to pitala, niko, pa ni nadzorni organ koji je pratio tu deonicu puta, nije reagovao. Šta sada očekujemo? Da par bitangi koje zloupotrebljavaju svoje pozicije, unižavaju i vređaju sve one inženjere koji čestito rade svoj posao.

To niste smeli da dopustite i ovakvim načinom svog izlaganja gospodin Balša Božović je povredio dostojanstvo Skupštine, kao što sam već rekao i morali ste da ga prekinete u govoru. Hvala.

PREDSEDAVAJUĆI: Hvala kolega.

Da li želite da se Narodna skupština izjasni u danu za glasanje? (Ne)

Povreda Poslovnika, Neđo Jovanović. Izvolite.

NEĐO JOVANOVIĆ: Zahvaljujem se predsedavajući.

Pa obzirom da su pojedine odredbe Poslovnika već reklamirane, ja ću se pozvati na član 27. u vezi člana 106. na koji je inače ukazao i kolega Martinović, kada je skrenuo pažnju da smo zaista odstupili od dnevnog reda i da zaista sada diskutujemo o nečemu što svakako nije tačka dnevnog reda, jer ne vidim kakve veze ima Inženjerska komora sa kvalitetom građevinskih proizvoda?

Međutim, ono što je ovde još simptomatično jeste da se ova Skupština koristi i u populističke svrhe, što je suprotno članu 107. čime se štiti dostojanstvo Skupštine. Pre svega, veliki broj inženjera koji su članovi Inženjerske komore ni u kom slučaju ne prihvata stavove koje smo danas čuli. Ne prihvata stavove da Inženjerska komora bilo na kakav način, podjamljena od strane države, odnosno strane Vlade Republike Srbije. Inženjerska komora je u jednom trenutku bila detaširana i to upravo od vlasti koju je činila struktura, odnosno stranka koja je tada bila superiorna stranka, dakle DS.

Tada je Inženjerska komora poprimila obrise privatne komore u kojoj su se dešavale one stvari koje se ne dešavaju ni u jednoj drugoj komori. Recimo, Advokatska komora nije takva, Advokatska komora ima svoje principe. Ima javna ovlašćenja. Koja su to ovlašćenja Inženjerske komore?

I da završim, želim samo da skrenem pažnju da upravo ta Inženjerska komora koja se dušebrižnički štiti je činila mnogo što šta nečasno, naročito prema onima prema kojima to nije smela da čini, a to je prema građanima Republike Srbije, a to znači da nijedna licenca inženjera nije oduzeta za propuste u radu inženjera. Pomenuo sam primer Zlatibora 2010. godine, kada je preko 10.000 kvadrata neuseljenog objekta urušeno. Uništeno, na sreću bez posledica, bez gubitaka života. Za to niko nije odgovarao.

PREDSEDAVAJUĆI: Hvala kolega.

Da li želite da se Narodna skupština izjasni u danu za glasanje? (Ne)

Povreda Poslovnika, Nataša Sp. Jovanović.

Izvolite.

NATAŠA Sp. JOVANOVIĆ: Gospodine Marinkoviću, pošto ste preuzeli palicu od gospodina Arsića, trebali ste malo da se skoncentrišete.

Dakle, i vi kao i određeni poslanici iz ovog zapadnjačkog propalog saveza niste bili celog dana na sednici i onda niste mogli ceo tok sednice da pratite.

Mi smo veoma argumentovano i stručno, kao poslanici SRS, raspravljalo se o našim amandmanima, govorili o kritici ovog zakona, odgovarala je Zorana Mihajlović i to je sada nebitno, ali sada, pošto ste vi došli, a pošto su došle ovakve kreature kao ova kreatura u liku Balše Božovića, ja vas molim da zaštite dostojanstvo Narodne skupštine i da sprečite svaki dalji pokušaj da se ruši dostojanstvo njegovim nebuloznim izjavama i načinom ponašanja kako on pokušava da ruši ovo dostojanstvo.

PREDSEDAVAJUĆI: Hvala.

Samo vas molim, kao što to radim od početka ove sednice, da se odnosimo i ophodimo prema svojim kolegama na dostojanstven način. Nema potrebe za tako jakim rečima.

Da li želite da se Narodna skupština izjasni u danu za glasanje? (Ne)

(Vjerica Radeta: Po Poslovniku.)

Vi drugi put? Izvolite, ali da čujem koji je član u pitanju.

VJERICA RADETA: Član 27. stav 1. Nije bilo.

Gospodine Marinkoviću, vi ste malo pre intervenisali kada je Nataša Jovanović govorila i rekli ste kako se ponašate od početka ove sednice, da treba da vodimo računa, itd.

Na početku ove sednice, prvoga dana, Balša Božović, sin Zeke Božovića, onog što je bio direktor „Srbija nikla“, onog što je ugrožavao životnu sredinu tim iskopavanjima, da, da, Balša Božović je tada bio predsednik omladine Demokratske stranke, tata visoki funkcioner, što funkcioner politički, nego funkcioner u ovom drugom smislu, dakle, on je, Balša Božović, taj, je rekao, obraćajući se poslaniku Šešelju, da – zaista vas molim – obraćao se predsedavajućem – da ubuduće ovakve izjave kreature sprečite i sačuvate dostojanstvo Narodne skupštine.

Balša Božović nije dobio opomenu. Od tog momenta,ovo je legitimno i od ovog momenta, odnosno od onog momenta kada je ovo izgovoreno, više ne možete da branite nikome to da kažemo. Za sad, Balša Božović je kreatura. Da li će ih biti još, videćemo.

PREDSEDAVAJUĆI: Hvala.

Ja se upravo zalažem za suprotno. Ja se sećam toga, sećam se tog početka sednice, kada je kolega Božović to rekao za šefa poslaničke grupe vaše stranke i, naravno, koristim priliku da i njemu kažem da nema potrebe za takvim rečima, kao što sam to rekao i Nataši Jovanović. Molim sve narodne poslanike, nema potrebe jedni drugima da pominjemo, mislim da je to stvar džentlmenstva i da ne prelazimo tu liniju pominjanja roditelja, dece, rodbine. Mi smo ovde u političkoj areni i mislim da nema potrebe za tim. Po mojim nekim uzansama i etičkim principima, nije niti dobro, niti je dozvoljeno.

Da li želite da se Narodna skupština izjasni u danu za glasanje? (Ne)

Po Poslovniku, Aleksandar Martinović, pa ćete vi, koleginice Videnović.

ALEKSANDAR MARTINOVIĆ: Gospodine Marinkoviću, povređen je član 107. i vama skrećem pažnju na to.

Naime, vi kažete da ne treba pominjati članove porodice. Ja ću vam sad pročitati kako se na najvulgarniji mogući način pominju članovi porodice, tj. roditelji Aleksandra Vučića. Ovi što dobacuju, to su ti koji stoje iza ovoga što ću sada da pročitam.

Juče je Aleksandar Vučić obišao radove u Kraljevu, u Adranima kod Kraljeva, na otvaranju jedne nove fabrike, koja treba da zaposli dve i po hiljade ljudi, vrednost investicije je 35 miliona evra i zahvalio se turskom investitoru što će u toj fabrici da rade ne samo mlade, odnosno relativno mlade žene, nego i žene od 40 i 50 godina. E, od te njegove rečenice, Demokratska stranka i svi oni koji podržavaju tu tzv. građansku opoziciju u Srbiji, na čelu sa Draganom Đilasom, napravili su kao da je Aleksandar Vučić javno pozvao na silovanje žena u Srbiji.

Evo šta piše jedan od njih. Kaže – jedan od dokaza da Angelina i Anđelko, to su roditelji Aleksandra Vučića, nisu dobro obavili posao roditelja. A poslanici Demokratske stranke koji se tako predstavljaju na svom Tviter nalogu su, pazite, to je do te mere monstruozno da ja prosto nemam reči. Znači, predsednik Republike zahvali se turskom investitoru što će da zaposli dve i po hiljade ljudi iz Kraljeva, među njima i žene između 40 i 50 godina, a evo šta kažu ovi što dobacuju: „Završite rečenicu, predsedniče. Završite rečenicu pa da čujemo kako im se podsmevate. Imajte hrabrosti, pa da čujemo šta mislite da poslodavac očekuje od svojih radnica, šta mislite o ženama koje satima sede za mašinama, osim toga što molite Turke da vode računa o njima, kao da su u njihovoj milosti“… itd, itd.

A gospođa…

(Predsedavajući: Hvala, kolega Martinoviću.)

Samo da završim, molim vas. Jako je važno. Jako je važno da vidite šta se podrazumeva pod tom građanskom opozicijom u Srbiji.

A gospođa Kristina Kovač kaže za Aleksandra Vučića: „Muški šovinista“. Dalje kaže: „Hajmo botovi, živo me zanima iz kog to ugla ćete braniti neodbranjivu činjenicu da predsednik države, Aleksandar Vučić, aludira da kad zaposliš žene, to znači da se nadaš da ćeš da ih j…“ (Isključen mikrofon.)

PREDSEDAVAJUĆI: Hvala, kolega Martinoviću.

(Aleksandar Martinović: To je politika Demokratske stranke. Zašto me isključuješ dok ne završim?)

Tri minuta ste govorili.

Javite se opet, daću vam reč. Nije sporno.

(Aleksandar Martinović: Tri minuta, a to što će tamo biti zaposleno 250 hiljada ljudi koje su oni otpustili, to nema veze?)

PREDSEDAVAJUĆI: Hvala.

Da li želite da se Narodna skupština izjasni u danu za glasanje? (Ne)

Hvala.

Dajem pauzu, u skladu sa članom 112, od pet minuta.

(Posle pauze)

PREDSEDAVAJUĆI (Vladimir Marinković): Dame i gospodo narodni poslanici, nastavljamo sa radom.

Na član 1. amandman je podneo narodni poslanik magistar Igor Bečić?

(Maja Videnović: Poslovnik.)

Da li neko želi reč?

Nemate pravo na povredu Poslovnika, nastavio sam sednicu.

(Balša Božović: Rekao si da ćeš joj dati reč po Poslovniku.)

Bile su drugačije okolnosti. Hvala.

Na član 1. amandman je podneo narodni poslanik Vladimir Orlić.

Da li neko želi reč? (Da)

Izvolite, dr Orliću.

VLADIMIR ORLIĆ: Hvala gospodine predsedavajući.

Zakon o kome govorimo, naravno, nalazi se direktno u funkciji razvoja i to je ono što se podvlači i amandmanom na član 1.

Kada poslušate kakva su obrazloženja dobijena tokom ove sednice i kada ih pročitate u materijalu, vi vidite da se direktno omogućava upravo zakonskim rešenjem, kao što je ovo, postizanje veće konkurentnosti na tržištu i to postizanje veće konkurentnosti ima veze i sa dobrim stvarima koje se dešavaju u Srbiji ovih dana. Na primer, baš na svetskoj rang listi, koja prati konkurentnost, a koja je izašla pre neki dan, i sa tim je već upoznata javnost u Srbiji, Srbija je skočila dodatno za novih pet mesta. Dakle, tu rang listu uređuje Svetski ekonomski forum i Svetski ekonomski forum je prosudio da po tom pitanju Srbija napreduje.

To su sve dobre vesti, dakle, za sve koji u Srbiji rade, za sve koji će u Srbiju doći da rade, i za investitore, poput turskog investitora o kom smo govorili danas, koji će obezbediti nove 2.500 radnih mesta i za svaku drugu fabriku u ovoj zemlji koju smo uspeli da dovedemo prethodnih godina i na taj način obezbedili direktno hleb za hiljade i hiljade, ali tu pričamo o desetinama i stotinama hiljada, tako ih već danas brojimo, porodica u ovoj zemlji.

Za sve to što očigledno smeta ljudima koji spavaju do četiri popodne, ljudima toliko pojma nemaju o čemu se radi u ovoj Skupštini, da čini mi se danas su prvo ušli u hol, sazvali konferenciju za medije i tamo znate šta su radili, izmišljali. Izmišljali da su poslanici SNS podneli neki i nekakve amandmane.

Dakle, izađu ljudi, pa tamo prave konstrukciju šta je neko iz SNS predložio, pa to još nije izglasano, ali će možda da se izglasa. Ako se možda izglasa onda će možda da utiče na pitajte Boga šta.

Dakle, ti ljudi, koji očigledno spavaju dok hodaju, spavaju dok sede u ovim klupama, spavaju i dok ovde govore. Očigledno nemaju pametnija posla, niti na neki bolji značajniji doprinos koji bi pružili ovoj raspravi.

Na kraju krajeva da se razumemo reč je do balčaka dužnim ljudima. Do balčaka dužnim i Draganu Đilasu, koji ih drži u šaci, zato što ih je prvo lično zadužio, onda im je taj dug preuzeo u svoj džep i zbog toga danas je u stanju i u poziciji da im izdaje naređenja, pa ih šalje ovde da govore najveće moguće besmislice na ovom belom svetu protiv SNS i Aleksandra Vučića.

Videli ste već i kakve gadosti o njegovim roditeljima i drugim članovima njegove porodice, ali izgleda do zla Boga dužni i jedni drugima.

Šumarac, koga smo pominjali danas, inače se nalazi na čelu Gradskog odbora, nečega što je nekada predstavljala stranku, a danas ne predstavlja, zato što danas ne predstavlja apsolutno ništa.

Nalazi se na čelu tog Odbora i u poziciji je da zajedno sa Đilasom izdaje instrukcije, naređenja, a znate zašto? Zato što je prethodni predsednik tog Gradskog odbora, nečega što je nekada predstavljalo stranku, a danas nije, apsolutno ništa, bio toliko sposoban, bio toliko vešt, da je tokom svog predsednikovanja uspeo da ih svede sa nešto preko 20% podrške u Beogradu, na videli ste, verovatno u martu šta se desilo, na 2,2%, mršavih 2,2%.

Zbog toga što su tako uspešni, oni su ne samo ispod linije cenzusa u Beogradu, tamo gde su oni kadrirali ovo znanje i ovu mudrost, imali priliku da pokažu, oni su toliko zaduženi, da danas Dragan Đilas izađe i da im kaže – izađi i zakaži konferenciju za medije, izblamiraj se koliko god možeš. To je nešto što oni apsolutno nisu u prilici da odbiju.

Što se Srbije tiče, ona napreduje na svetskim rang listama konkurentnosti, ona je tu prestigla i evropske zemlje, zemlje EU poput Hrvatske i kao što se moglo videti, napreduje brže i ovo je jako važno, kada o trendovima pričamo, nego sve države u regionu, što je jasan pokazatelj da ćemo mi nastaviti da te dobre rezultate beležimo i u budućnosti, između ostalog i pomoću ovih zakona, tako da na ovim rezultatima, kada je reč o tome kako nas svet vidi, ja Vladi čestitam, a čestitam i na svim dobrim predlozima zakona.

Ovi što se nalaze preko puta, ako ovako nastave dobro da rade i sa ovakvom energijom da doprinose sopstvenoj propasti, verujem, sledeći put neće imati prilike da razgovaraju sa nama ni u ovoj, ni u bilo kojoj drugoj skupštini u ovoj zemlji. Zahvaljujem.

PREDSEDAVAJUĆI: Hvala kolega Orliću.

(Balša Božović: Replika.)

Nije vas pomenuo, niti je pomenuo stranku.

(Balša Božović: Pomenuo je Gradski odbor i Šumarca.)

Nije pomenuo partiju.

Naravno, na vešt način je govorio i nije vas pomenuo, niti je pomenuo vašu stranku.

Hoćete po amandmanu, gospodine Božoviću?

Maja Videnović, po Poslovniku.

MAJA VIDENOVIĆ: Potpredsedniče član 27. i 103.

Znate, vaš posao je da u trenutku kada predsednica Skupštine ne predsedava Skupštinom, vi predsedavate Skupštinom i starate se o poštovanju Poslovnika. Vaša obaveza je poštovanje Poslovnika da, kada zamenik šefa poslaničke grupe, ovlašćeni, moj kolega Balša Božović, ima pravo na repliku, vi ne licitirate i pitate ga da li želite po amandmanu, nismo mi na pijaci, niti se igramo u ovoj ozbiljnoj instituciji.

Vaša obaveza je da na besmislene optužbe Aleksandra Martinovića, koje su vrlo, kao i u četvrtak, kada smo bili svedoci ove divne sinhronizacije SRS i SNS, ne napadaju oni Balšu Božovića, predstavnika opozicije, zamenika šefa poslaničke grupe DS, napadaju čoveka koji danas hrabro staje u odbranu profesije, koji staje u odbranu 28.000 inženjera, koji su ustali i rekli da ne žele da ih ova Vlada ponižava, da ih tera iz zemlje.

Dakle, kada taj narodni poslanik, a ova čitava igrarija, tokom čitavog dana i prethodne nedelje, vi time što optužujete na najbesmislenije moguće načine Balšu Božovića, to nije vredno odgovora, ne njega, nego nikoga od nas, to se odbija od nas.

Sa druge strane, time što vam sinhronom napadu na Balšu Božovića ne napadate njega i opoziciju, napade u ovom trenutku 28.000 inženjera koji su ustali u odbranu svoje profesije i oni ne pristaju na to da ih ponižava Ministarstvo i SNS koja neće dozvoliti da postoji oblast ovog društva koje ona neće staviti pod sopstvenu kontrolu, time što vi dozvoljavate da vam šef poslaničke grupe SRS, SNS, ovo čak nije lapsus, koji meni u ovom trenutku dobacuje prizemno, time što vi dozvoljavate da on vama naređuje, kada ćete i kome da date reč, da ućutkujete na taj način opoziciju, ne ućutkujete ni nas, ni mog kolegu Balšu Božovića, ućutkujete građane u čije ime smo mi obavezni ovde da govorimo.

U ovom trenutku, ućutkujete inženjere koji su stali u odbranu sopstvene profesije i sopstvenog dostojanstva. Želim obrazloženje o ovome što sam iznela, a nakon toga ću reći da li da se glasa.

PREDSEDAVAJUĆI: Koleginice Videnović, svi su mogli da vide i u ovoj sali, naravno, oni koji prate, direktan prenos da ja nisam progovorio ni reč. Imali ste mogućnost, iskoristili dva minuta, ukazali na povredu Poslovnika i ukazali na ono za šta smatrate da ni je u skladu sa članom 27. Poslovnika, a tiče se onoga što taj član podrazumeva, vođenja i održavanja reda na sednici.

Smatram da nisam prekršio Poslovnik.

To što vi mislite da predstavljate 20, 30, 50 ili 100.000 ljudi, to je naravno, vaša stvar i vi ste to imali priliku da kažete i ja tu ne mogu ništa da pomognem.

Imate pravo da kažete koga predstavljate, kao i svako u ovoj sali.

Da li vi želite da se Narodna skupština izjasni u danu za glasanje? (Da)

Da li još neko ima povredu Poslovnika?

Vladimir Orlić, povreda Poslovnika.

VLADIMIR ORLIĆ: Član 103. stav 8, a u vezi sa članom 107.

Gospodine predsedavajući, ja se naravno ne javljam zbog toga što želim da oponiram onom stavu da ovde Balša Božović nešto strašno trpi, zato što pokazuje hrabrost. Vama je jasno da ono što on radi, pre svega, sebi, time što mora da izvršava ingeniozne zahteve, da drži konferencije za medije na kojima izmišlja, on sebi pre svega čini štetu i tim ljudima sa kojima sedi.

Mislim da se to ne zove hrabrost, nego se zove malo drugačije. Ali, ne javljam se uopšte zbog toga.

Član 103. stav 8. kaže – vi imate pravo da reagujete kada je očigledno reč o zloupotrebi Poslovnika i o očigledno lošem menadžmentu vremena.

Zašto je to važno, a tiče se dostojanstva? Kažu, čovek štiti profesije. Znate, kada se neko ovde pojavi, očigledno taze probuđen, očigledno po zadatku i štiti direktno interese nekoga kao što je žuti tajkun Dragan Đilas, zna se koje ljude i kakve ljude on štiti.

Štiti ljudi koji se ne libe da opustoše povereni sistem. Štiti ljude koji se ne libe da ugroze budućnost građana ove zemlje. Štiti ljudi koji se ne libe da se papreno bogate, da se dobro omaste i to da se naziva profesijom, i to da se izjednačava sa časnim profesijama u ovom društvu? Mislim da to nije prihvatljivo i tu bi trebalo neku sankciju primeniti. Kakvu? Najblaža od svih mogućih je da im se oduzme dva minuta vremena za raspravu.

To će zaštiti ne samo dostojanstvo ove Narodne skupštine, nego i sprečiti da ova neprijatna situacija eskalira.

Znate, kada neko ovde kaže, a nalazi se tamo među njihovim redovima – mi nismo na pijaci, to je pretnja. Ne znam da li ste vi to prepoznali kao pretnju, ali pojasniću. To je pretnja, zato što kada se oni udruže i nađu na pijacama, znate šta rade – biju ljude. Eno im ga bivši predsednik koji je bivši zato što je bio jednako uspešan kao onaj bivši predsednik Gradskog odbora. Mlatio je ljude po pijaci. I ako oni kažu, nemojte da ovo pretvorimo u pijačnu atmosferu, znamo na šta misle, pa da mi predupredimo nemile scene i ne daj bože, bilo kakvo nasilje, da im se oduzme dva minuta vremena, zato što ne mogu da ga upotrebe na pametan način, pa će biti lakše i njima i vama i ljudima koji ovo gledaju. Hvala.

PREDSEDAVAJUĆI: Naravno da nećemo dozvoliti da ova situacija i sednica Narodne skupštine bude takva i da bude atmosfera kao što je na pijaci, već kako priliči ovom visokom i cenjenom domu.

Da li želite da se Narodna skupština izjasni u danu za glasanje? (Ne)

Reč ima Vjerica Radeta, povreda Poslovnika.

VJERICA RADETA: Ne znam zašto imaju potrebu ovi iz, ne znam da li je to DS, da li je to savez za sve i svašta, ne znam više kako se zovu, nije ni važno, ali zašto uvek imaju potrebu kada raspravljaju sa poslanicima SNS, zašto pominju SRS? Nemamo mi ništa sa tim.

Balšin kum, Boris Tadić i njegov tadašnji saradnik su učestvovali u stvaranju SNS i nemamo mi ništa s tim, ali, naravno, kad Balša i ekipa dođu u četiri popodne, svašta se može očekivati. Dođe čovek i ova dama, takođe, bunovni, ne znaju šta pričaju i onda tu može svašta da se kaže.

Dakle, mi hoćemo da učestvujemo u ovoj raspravi i da zaista vidimo koji je to lični motiv, koji je to ozbiljan motiv koji je njih naterao da oni danas, posle prespavnog dana, dođu ovde da brane onog ofarbanog, kako se zove, Dragoslava Šumarca, koji je uništio građevinsku operativu, koji je doprineo najviše izgradnji nelegalnih objekata, koji je sve radio u svom sopstvenom interesu, kao što rade i oni.

Zato je naše pitanje koja je to njihova računica da se oni toliko zalažu za to? Ko zna da li je on više i njihov član, pošto su te ne zna, danas su ovde, sutra su onde, da li im je i dalje onaj ministar neki, kako kaže Marijan, Vladu u hladu, jel tako Marijane?

(Marijan Rističević: Vladu u hladu.)

Da. Dakle, nisu to sigurno nikakvi ideološki motivi, nego su motivi materijalne prirode, ali bismo hteli da znamo koje, pa neka nam kažu otvoreno.

Znate, Balša je sin Zeke Božovića, pa makar oni sad vrištali koliko hoće.

PREDSEDAVAJUĆI: Hvala.

VJERICA RADETA: Ili me pustite ili ću nastaviti u drugom javljanju. Svejedno mi je.

PREDSEDAVAJUĆI: Nastavite u drugom javljanju.

Da li želite da se Narodna skupština izjasni u danu za glasanje?

(Vjerica Radeta: Ne.)

Narodni poslanik Aleksandar Martinović, povreda Poslovnika. Izvolite.

ALEKSANDAR MARTINOVIĆ: Gospodine Marinkoviću, povređeni su članovi 27. i 108. Poslovnika Narodne skupštine.

Ne smete kao predsedavajući da dozvolite politički teror onih koji su došli u Narodnu skupštinu u 16.00 časova, da ovde zastupaju lične i privatne interese jednog čoveka. U pitanju je Dragoslav Šumarac koji je, da podsetimo građane Srbije, i ako se ne varam predsednik Gradskog odbora Demokratske stranke.

Dakle, to što oni pričaju brane struku, brane inženjere, ne, oni brane svoje privatne interese u Inženjerskoj komori Srbije i to građani Srbije treba da znaju.

Pojavili su se u Skupštini u 16.00 časova, a kažu za sebe da su ozbiljni poslanici. Pa, šta bi bilo da se radnik u fabrici pojavi u jedan popodne, a radni dan počinje u osam? Šta bi bilo? Kakvu poruku oni šalju građanima Srbije?

Ja pretpostavljam da za to vreme, dok nisu bili u Narodnoj skupštini, bavili su se pisanjem najogavnijih mogućih tvitova protiv Aleksandra Vučića, koji je juče obišao otvaranje fabrike, odnosno početak radova na otvaranju fabrike u Kraljevu, gde će biti zaposleno 2.500 ljudi, koje su oni otpustili.

Vrednost investicije je 35 miliona evra. Gospodin Vučić je zahvalio predsedniku Upravnog odbora ove turske kompanije što će da zaposli žene između 40 i 50 godina, a svi znamo koliko je teško zaposliti žene u tom životnom dobu.

I, šta dobijete zauzvrat? Dobijete salvu uvreda, mržnji, kleveta, jedne patologije u koju čovek, prosto, ne može da poveruje. Kaže povodom izjave Aleksandra Vučića, gde se zahvaljuje turskom investitoru da će da zaposli, između ostalog, i žene od 40 do 50 godina: „nasilje, mizoginija, nipodaštavanje, sramno“. To misli Demokratska stranka, pa onda kaže: „Pa, ti si, Toprak“, to je predsednik Upravnog odbora ove turske kompanije, „sve žene uzeo da rade, pa zato si ti srećan, misliš da ćeš da ih j“, to su napisali, „kad za predsednika izabereš radikala sveže sišlog sa navijačke šipke“. To pišu oni koji sebe predstavljaju kao demokratskom evropskom Srbijom. Oglasio se i uspavani, zgrčeni Saša Janković.

PREDSEDAVAJUĆI: Završavajte kolega, molim vas.

ALEKSANDAR MARTINOVIĆ: Završavam.

Koji kaže ovako: „Građanski blok 381“, ne znam šta mu to znači, „upozorava da je poziv Aleksandra Vučića Turcima u Srbiji da vode računa o našim ženama, poslednja u nizu izjava kojima on sa najvišeg mesta u Republici Srbiji potcenjuje i ponižava naciju iz koje je potekao, a ovaj put posebno žene“.

Ja im kažem – sram ih bilo! Oni su ponizili sve građane Srbije zato što su u periodu…

PREDSEDAVAJUĆI: Hvala.

ALEKSANDAR MARTINOVIĆ: Dozvolite da završim.

Evo, vidite, ovaj snima mobilnim telefonom. Ne zna šta će pametnije da radi.

Oni su ponizili sve građane Srbije, jer su u periodu od 2008. do 2012. godine 400.000 ljudi, među njima i žena, i mladih žena i žena od 40 i 50 godina, ostavili bez posla. Srpska napredna stranka i Aleksandar Vučić tim ženama i tim ljudima u Kraljevu daju nadu da može da se vrati život u Kraljevo i u svako drugo mesto u Srbiji.

A ti samo snimaj!

PREDSEDAVAJUĆI: Hvala.

Da li želite da se Narodna skupština izjasni u danu za glasanje?

Hvala.

Da li želite da se Narodna skupština izjasni u danu za glasanje?

(Aleksandar Martinović: Ne.)

Vjerica Radeta, povreda Poslovnika.

VJERICA RADETA: Moram da završim ono što sam malo pre počela, a bilo je malo pre 107. Stav 1. je sad.

Dakle, govorila sam o ličnom interesu, ubeđena da Balša Božović i ova družina imaju lični interes zbog čega pokušavaju da celu ovu sednicu pretvore u borbu za Dragoslava Šumarca.

Koliki je on inženjer, koliki je on stručnjak, znamo dobro, seća se i Martinović i Arsić, bili smo tada u istoj poslaničkoj grupi, koje smo sve informacije imali o njemu i tada obaveštavali javnost o tome, ali tada još nije bilo aktuelno, u međuvremenu je postalo, kada je Zeka Božović, otac Balše Božovića prestao biti narodni poslanik, onda su ga oni birali za direktora SC „Tašmajdan“, pa kada su ga birali za direktora „Srbija nikla“, pitali ga novinari – otkud, kako ćete vi sada preuzeti tu funkciju, šta vi znate o tome, on kaže – pa, nisam više poslanik, ljudi me birali, što da ne. Tako je odgovorio, ostalo je zabeleženo.

Dakle, nije važno šta zna, nije važno što je tada SANU, odnosno još 2005. godine sugerisala da se ne ide u istraživanje nikla. Napisali su da, kada bi se išlo u taj posao, bismo za sva vremena bili pretvoreni u beživotnu pustinju.

To, naravno, Zeku Božovića nije interesovalo, jer su tu bile dobre pare. Znate li zašto? Zato što je „Srbija nikl“ neformalno faktički bila firma Mila Đukanovića. To je ta njihova veza i na taj način su pokušali i da zatruju Srbiju, pa je ovaj Aleksić, koji im je sada takođe u koaliciji, tada je bio predsednik opštine Trstenik, na sednici njihovoj jednoglasno doneli odluku da u Trstenik neće dozvoliti ulazak Zeki Božoviću sa tom ekipom, iako su bili tada u istoj političkoj partiji.

PREDSEDAVAJUĆI: Hvala.

Da li želite da se Narodna skupština izjasni u danu za glasanje?

(Vjerica Radeta: Ne.)

Hvala.

Narodni poslanik Veroljub Arsić, po Poslovniku. Izvolite.

VEROLjUB ARSIĆ: Povreda Poslovnika, član 27, gospodine predsedavajući, zato što se ovde nastavlja jedna diskusija, pa bih hteo da pitam i ministra prisutnog da li je gospodin Šumarac konačno vratio službeni automobil Inženjerske komore?

Godinama je gospodin Šumarac vozio službeni automobil, imao ga 24 sata dnevno, bez dinara naknade. Komora mu je sipala svaki litar benzina ili goriva koje koristi, a verovatno dok je držao predavanja po raznim univerzitetima i fakultetima njima naplaćivao putne troškove kao da putuje svojim vozilom, a koristio službeno. Pogotovo je to radio i dok je bio član Upravnog odbor „Pošta Srbije“. Možda je i tamo imao auto? Možda je imao dva, jedan za njega, jedan za nekog člana porodice.

Još nešto, velika je uvreda za ovo što su rekli, da se neka struka buni. Dvadesetosam hiljada inženjera, puta sedam i po hiljada dinara godišnje članarine je 208 miliona dinara. To je više nego što imaju neke lokalne samouprave.

Koliko može da se napravi vrtića, predškolskih ustanova, da se renovira ambulanti? Recimo, u selu Topolnica renoviranje ambulante 7,5 miliona dinara. Znači, gospodin Šumarac i ekipa su godišnje dvadesetak takvih ambulanti pojeli na svoja službena putovanja i honorare. To je istina.

Dvadesetosam hiljada inženjera slavi što više ne mora da plaća reket i globu Dragoslavu Šumarcu.

PREDSEDAVAJUĆI: Hvala kolega Arsiću.

Da li želite da se Narodna skupština izjasni u danu za glasanje?

(Veroljub Arsić: Ne.)

Ne.

U skladu sa članom 112. opet određujem pauzu od tri minuta. Želim da damo šansu i potpredsednici Vlade Mihajlović da nešto kaže i da izađemo iz ove potpuno neefikasne rasprave, naravno, posle toga kada krenemo sa sednicom. Hvala.

(Posle pauze.)

PREDSEDAVAJUĆI (Vladimir Marinković): Nastavljamo sa radom.

Na član 1. amandman je podneo narodni poslanik Aleksandar Marković.

Izvolite kolega Markoviću.

ALEKSANDAR MARKOVIĆ: Zahvaljujem predsedavajući.

Meni je drago, pre svega, što su građani Srbije mogli da vide da neki poslanici preko puta nas na posao dolaze u četiri sata, iako su trebali da dođu u deset. Imali smo i priznanja nekih od njih, doduše. Pokušali nevešto da se opravdaju, da se operu, da kažu kako su imali neke aktivnosti od osam, pa su silom prilika došli u četiri u Skupštinu. Na taj način su samo pokazali svoje poštovanje prema ovoj instituciji, ali su pokazali i svoje poštovanje, odnosno nepoštovanje prema tim istim građanima Srbije.

Kada je reč o amandmanu, svi smo svesni da je građevinarstvo jedna od najbitnijih privrednih grana. Svi smo svesni da je građevinarstvo zamajac ostalih privrednih grana i iz tog razloga ja sam podneo amandman koji predstavlja direktnu podršku ovom Predlogu zakona, dakle Predlogu zakona o građevinskim proizvodima. Ovde je važno istaći i to da se po prvi put na ovaj način, na jedinstven način uređuje čitava ova oblast i usklađuje sa standardima i sa pozitivnom praksom EU.

Ja kao neko ko dolazi iz Beograda prosto moram da se osvrnem na neke činjenice kada je reč o građevinskim poduhvatima u gradu Beogradu. Dakle, samo u 2018. godini, kako smo i čuli, grad Beograd je izdao građevinskih dozvola za ukupno 750.000 kvadrata, a lokacijskih uslova za preko milion kvadrata. U Đilasovo vreme, nikada ta cifra nije prešla 250.000 kvadrata.

Uostalom, ovi preko puta nas mogu u svakom trenutku da izađu napolje i da pogledaju, da uporede broj kranova danas i da uporede broj kranova kako je to nekada bilo u Đilasovo vreme.

Dakle, u ovom trenutku ima aktuelnih 1.450 različitih gradilišta u Beogradu, što privatnih, što državnih i to je desetostruko više nego u najbolje vreme neko dok je Đilas vršio vlast. To govori da se u Beogradu gradi, to govori da je Beograd privlačan za investicije i da postižemo odlične rezultate kada je reč o izgradnji Beograda.

Ono što bi dodatno naglasio, jeste da svi koji grade imaju apsolutno jednak tretman. Dakle, sa ovim Predlogom zakona, ali i sa izmenama Zakona o ozakonjenju i izmenama Zakona o planiranju i izgradnji uvodimo potpuni red u ove oblasti, otklanjamo sve one nedostatke koje smo imali i unapređujemo i razvijamo dalje razvijanje gradova i opština u Srbiji. Zahvaljujem.

PREDSEDAVAJUĆI: Hvala kolega Markoviću.

Povreda Poslovnika Nataša Jovanović.

NATAŠA Sp. JOVANOVIĆ: Morala sam da reagujem, gospodine Marinkoviću, posle izlaganja kolege Markovića, jer on nije izneo celu istinu. Verovatno nije stigao i time je povređen član 107. Mogli ste i vi da ga dopunite, jer vrlo dobro znate ove podatke o kojima ću ja da govorim.

Naime, nije samo u Đilasovo vreme došlo do katastrofalne pljačke Beograđana i manipulacija u građevinskoj operativi, sve je zapravo počelo, gospodine Marinkoviću još 2001. godine kada su ova kreatura Božović i ostali koji su došli danas da brane Dragoslava Šumarca, bukvalno uništili preko noći sve čuvene srpske građevinske firme.

Izvesni Dragan, kako se prezivao onaj mafijaš, Kopčalić, „žuti“ funkcioner, jeste, pravi krimilanac, čovek mafijaš, koji je u vreme dok je Balša Božović bio predsednik omladine DS, taj njihov mafijaš je najveću srpsku građevinsku firmu uništio i preko svog preduzeća „Montera“ postao kralj stanogradnje u Beogradu. Niko ništa nije mogao da radi. Zato bi oni sada ponovo da preuzmu vlast, ali ovog puta nasilnim putem, narod ih neće, uz pomoć Amerikanaca, njihovih zapadnih nalogodavaca, Soroša, ko zna koga. Neće moći, zato što ti ljudi koje su oni ostavili bez posla i dan danas proklinju dan kada su ovakvi kao oni došli na vlast, koji su upropastili Srbiju. Srbija je u to „žuto vreme“ bila i oni su to tako napravili, gotovo kuća i bez temelja i bez krova.

PREDSEDAVAJUĆI: Hvala koleginice Jovanović.

Da li želite da se Narodna skupština izjasni u danu za glasanje?

(Nataša Sp. Jovanović: Ne.)

Ne.

Balša Božović, po amandmanu. Izvolite.

BALŠA BOŽOVIĆ: Mene zaista, predsedavajući, čudi što onaj koji je šef u ovoj Skupštini se boji da vam dozvoli repliku, da dobijem repliku zato što je očigledno strah toliki u vladajućim redovima od bilo kakvih argumenata, te onda moram da trošim vreme po amandmanu. U redu, nije mi teško, mogu i tako.

Veoma pohvaljujem, jednu malu digresiju, ovu saradnju SRS i SNS i drago mi je što se vaša većina povećala u ovoj Skupštini. Ono što sam želeo da pitam jeste kako je moguće ako je istina sve što je govornik po amandmanu, malopređašnji, rekao da se u Beogradu gradi na 700.000-800.000 kvadrata godišnje itd, kako je moguće jedna mala uličica od 70 metara onda rekonstrukcija vredi 150 miliona dinara? Dvadeset hiljada evra za jedan metar ulice? Dvadeset hiljada evra? Stvarno vam svaka čast, to se nikada u istoriji Beograda nije desilo. Evo, zaista imate svako priznanje, s tim što je tužilaštvo to koje je trebalo da na to priznanje reaguje.

Nataša Jovanović je poslanica SNS. Ono što je predloženo od strane vladajuće većine, kao amandman, jeste da se SNS zalaže da sve što je nelegalno izgrađeno u poslednje tri godine, iako nije predmet ovog zakona, bude ozakonjeno i legalizovano. Svaki tajkun koji je gradio u poslednje tri godine hiljade i stotine hiljada kvadrata, vi ste mu svojim amandmanom omogućili da sve legalizuje.

Nataša Jovanović je predložila amandman ispred SNS i ona je u ime cele SNS je rekla – hajde da legalizujemo ne ovo do 2015. godine, što je gospođa Zorana Mihajlović predložila ovim izmenama i dopunama zakona, nego da se produži do stupanja zakona na snagu, do kraja zapravo 2018. godine. Vi legalizujete lopovluk. Vi želite apsolutno da ozakonite svaku nezakonitu radnju u Srbiji u poslednje tri godine. Vi ste predložili taj amandman i čekaćemo da vidimo da li ćete glasati za taj amandman, ja verujem da hoćete zato što ste se obećali tajkunima i zato što su tajkuni znali da će doći ovaj zakon na dnevni red. To radite zato što ste u sprezi sa mafijom građevinskom u Srbiji i ovo je dokaz za to. Zahvaljujem.

PREDSEDAVAJUĆI: Hvala kolega Božoviću.

Replika Aleksandar Martinović, pa Vjerica Radeta.

ALEKSANDAR MARTINOVIĆ: Što se tiče tajkuna, ako je neko u savezu sa tajkunima, to je, više ne znam kako da ih nazovem, kako se zovete sada? Savez za Srbiju? Znači, Dragan Đilas, Boris Tadić, Vuk Jeremić, Boško Obradović, DS, Dušan Petrović, itd. Svi oni su sada na istoj gomili i prozivaju SNS zbog nekog saveza sa tajkunima. Ja većih tajkuna, pa Srbija većih tajkuna od Dragana Đilasa, od Vuka Jeremića, od Dušana Petrovića nije videla u životu.

Objasnite odakle Draganu Đilasu na računu 25 miliona evra? Odakle Vuku Jeremiću osam miliona evra? Ljudi, odakle vam toliki miliona evra? Šta ste radili u životu, pa ste stekli toliku imovinu? Kažite mi, molim vas, pa da ja dam savet nekom našem prijatelju, kolegi, rođaku – ljudi, radite, kao što je radio Dragan Đilas, ako je sve pošteno, imaćeš 25 miliona evra na računu.

Najveći lopovi, najveći kriminalci, oni koji su upropastili Srbiju, oni koji su za četiri godine 400.000 ljudi ostavili bez radnih mesta, danas se predstavljaju kao alternativa Aleksandru Vučiću i alternativa SNS. Sve fabrike u Srbiji ste zatvorili, sve do jedne, uključujući i ovu fabriku u Kraljevu koju mi sada otvaramo. I onda se podsmevate, na najbrutalniji mogući način vređate, izvrćete reči Aleksandra Vučića zato što je zahvalan turskom investitoru koji je zaposlio, odnosno koji će da zaposli 2.500 Kraljevčana da rade, koje ste vi ostavili bez posla.

Dakle, objasnite vi, odakle vašem šefu 25 miliona evra? Odakle Vuku Jeremiću tolike pare? Kako je moguće da Vuk Jeremić dobija pare od katarske ambasade u Berlinu? Šta je on to uradio za Katar? Isti onaj Katar koji finansira Islamsku državu u Iraku i Siriji da seče glave hrišćanima, taocima, sirijskim vojnicima, itd. Onda se javite vi, pa vi ste najveći upropastitelji države Srbije.

PREDSEDAVAJUĆI: Hvala.

(Balša Božović: replika.)

Dobro. Rekao sam malopre koji je red.

Reč ima Vjerica Radeta, pravo na repliku. Izvolite.

VJERICA RADETA: Da podsetimo javnost da je 2003. godine SRS oborila DOS sa vlasti. Jedan od osnovnih razloga, znaju kolege koje su tada bili sa nama u poslaničkoj grupi, i Martinović i Arsić, da smo imali fascikle i fascikle materijala i najviše od toga, od tih malverzacija odnosilo se upravo na građevinu i na Dragoslava Šumarca. To je sve ostalo zabeleženo i sve može da se proveri. Tada su u tom DOS-u, u nekom drugom obliku, bili i Đilas i Balša i Vuk Jeremić i Dušan Petrović. Sad su se tu pridružili i Stamatović i Boško Obradović. Sanda je bila i onda i sada, pa ih sad zovu „Snežana i sedam patuljaka“, valjda zbog njenih sedam patuljaka, moralnih, kakvih god hoćete, političkih, nikako drugačije ne mogu da se nazovu.

To jeste, zaista, skupina kriminalaca, i to što oni nisu u zatvoru, e to je problem ovih koji su sada na vlati, jer zaista kada se vidi, onako, njihova slika može se slobodno potpisati sto godina zatvora, bez vođenja sudskog postupka.

Dakle, radi se o ozbiljno opasnim ljudima i po državu i po interese ovog naroda. Na stranu, ne na stranu, nego pre svega, činjenica da je Vuk Jeremić glavni NATO lobista sa Borisom Tadićem, a Boris je, inače, Balšin kum, a Balšin otac Zeka Božović, u vreme kada su palili Skupštinu, pa kada su dolazili na vlast, je bio u kriznom štabu, on je išao od jedne do druge zdravstvene ustanove i smenjivao direktore. Ne znam da li se sećate toga.

Inače, završiću sa ovim, ovi što brane Dragoslava Šumarca… Samo ovu rečenicu, što ste nestrpljivi, zaboga, kolega?

(Predsedavajući: Odakle vam to? Nisam, slušam vas.)

Dakle, Dragoslav Šumarac je poznat i po tome što je, kad su izgubili vlast, kada je izgubio vlast, bio istovremeno u Upravnom odboru „Pošte“, u Komori inženjerskoj, na Građevinskom fakultetu. Po tri osnova primao ozbiljne nadoknade, a onda se dosetio, pa za neke novine rekao – Inženjerska komora je esnafska institucija, nije državna, pa ta treća plata nema veze, a on je uglavnom primao.

PREDSEDAVAJUĆI: Hvala.

Pravo na repliku ima Aleksandar Marković, pa Balša Božović.

Izvolite.

Pošto ste vi, kolega Božoviću, pomenuli po imenu i prezimenu kolegu Markovića.

Izvolite.

ALEKSANDAR MARKOVIĆ: Vidim da je kolega preko puta pobrkao i lokacijske uslove i građevinsku dozvolu i cifre i brojeve. Sve je pobrkao. Da li se nije rasanio ili ne poznaje procedure, ja sad ne znam? Znate, kada neko spava do četiri posle podne, pomuti mu se sve u glavi.

Dakle, samo zarad javnosti, prošle godine, dakle, 2017. godine, kada je reč o gradu Beogradu, izdato je građevinskih dozvola za milion i 24.000 kvadrata, a u Đilasovo vreme do 250.000 kvadrata. Dakle, četiri puta manje. Ove godine, dakle, zaključno sa 30. septembrom ove godine je 750.000 kvadrata, a preko milion lokacijskih uslova.

Znate li, gospodine predsedavajući, zašto je tolika razlika između naše gradske vlasti i Đilasove gradske vlasti? Zato što, dok je Đilas vršio gradsku vlast, njega to nije interesovalo. Njega su interesovale druge stvari, a rezultati tog njegovog interesovanja su brojne afere na koje mi ni dan danas nismo dobili odgovor. Dakle, nabavka tramvaja, rekonstrukcija Bulevara Kralja Aleksandra, velika afera sa podzemnim kontejnerima i, na kraju, najveća afera, afera mosta na Adu. Dakle, prethodni govornik treba da nam da odgovore na ta pitanja, umesto što traži odgovor na nešto drugo. Zahvaljujem.

PREDSEDAVAJUĆI: Hvala, kolega Markoviću.

Reč ima Balša Božović, pravo na repliku.

Izvinite, kolega Božoviću.

Reč ima Đorđe Komlenski, Poslovnik.

(Boško Obradović dobacuje.)

Molim vas za strpljenje. Vi ste tek ušli u salu, možete biti koliko god želite strpljivi.

ĐORĐE KOMLENSKI: Zahvaljujem, predsedavajući.

Dozvolili ste povredu člana 27. Vi zaista ovde morate da se starate o redu na sednici Skupštine. Dozvolili ste da kolega Marković pokaže jedno nerazumevanje i netoleranciju prema potpunoj dekoncentraciji gospodina Balše Božovića. Znate, on je danas po sopstvenoj izjavi od osam sati jutros bio sa Šumarcem i verovatno je u međuvremenu položio šest ili sedam ispita, tako da ja nisam siguran da li gospodin pravnik iz „bonafidesa“ nije postao inženjer.

Stvarno vas molim da na tome malo poradite i sa kolegama iz vladajuće garniture, da imaju obzira i tolerancije. Ipak koncentracija nije samo pitanje kad ste ustali iz kreveta, kad ste se probudili, već i to šta ste sanjali jutros od osam sati do pet popodne. Hvala.

PREDSEDAVAJUĆI: Hvala, kolega Komlenski.

Uvek sam za toleranciju i takav odnos.

Da li želite da se Narodna skupština izjasni u danu za glasanje? (Ne.)

Reč ima gospodin Balša Božović, pravo na repliku.

BALŠA BOŽOVIĆ: Hvala vam.

Dakle, sve uvrede na moj račun možete slobodno da okačite tamo negde o klin.

Želim da mi odgovorite i ministarka Zorana Mihajlović – da li ćete podržati amandman Nataše Jovanović iz SNS koji glasi da se svim tajkunima ozakoni sve što su nelegalno gradili u poslednje tri godine? To je jednostavno pitanje i vi onda vređate, kad nemate odgovor ili ne znate šta ćete da kažete. Pošto smo vas uhvatili, od hiljadu amandmana koje ste predložili, jedan ste mislili da nećemo pročitati.

Dakle, Nataša Jovanović koja je predložila u ime SNS amandman da se svim mafijašima ozakoni sve što su gradili u poslednje tri godine, da li je to vaša politika, da li stojite iza toga? Da li će Ministarstvo ovo da podrži? Da li će podržati ono što je građevinska mafija u Srbiji radila u poslednje tri godine? Vama je to smešno zato što ćete na ovaj način da ojadite Srbiju. Bez ikakvog zakona se gradi u poslednje tri godine i onda se pomera rok za ozakonjenje sa 2015. na 2018. godinu. Srpska napredna stranka imenom i prezimenom stoji iza toga da se svim tajkunima ozakoni sve što su gradili u poslednje tri godine. Možete na taj način da negodujete, možete da vređate, ali ovo je vaša narodna poslanica, poslanica SNS, dakle, da se svim tajkunima ozakoni sve što su nelegalno izgradili u poslednje tri godine. Zanima me da li će ministarka podržati ovaj predlog SNS? Zahvaljujem.

PREDSEDAVAJUĆI: Hvala, kolega Božoviću.

Imam pun displej, ali prvo povreda Poslovnika u skladu sa Poslovnikom.

Reč ima Aleksandar Martinović. Izvolite.

ALEKSANDAR MARTINOVIĆ: Zahvaljujem se gospodine Marinkoviću. Povređen je član 107. Pozivam gospodina Balšu Božovića da čita amandman Nataše Jovanović, pa da vidimo da li se u tom amandmanu pominju tajkuni, mafijaši, kriminalci, i da građani Srbije čuju kako amandman tačno glasi. Dakale, ne tražim ništa veliko, samo da gospodin Balša Božović ustane, ja vas gospodine Marinkoviću najljubaznije molim da mu to omogućite, da ustane i da pročita tačno kako glasi amandman koji je podnela naša koleginica iz SNS, pa da vidimo da li se tu pominju tajkuni, mafijaši, kriminalci, ili bilo šta od onoga što je Balša Božović rekao.

Ono što zanima građane Srbije, ne samo SNS, kako je moguće da najviši drumski most na svetu, u Francuskoj košta 400 miliona evra, dužine 2460 metara, visine 343 metra, ima sedam pilona, a da Đilasov most košta 400 miliona evra, dugačak je nepun kilometar, ima visinu od 200 metara i ima jedan pilon. To građane Srbije zanima, pa ćemo onda da vidimo na čijoj strani su tajkuni, mafijaši, i oni koji su predstavljali građevinsku mafiju u Srbiji do 2012. godine.

A, sada vas, gospodine Marinkoviću još jednom molim da gospodinu Balši Božoviću, evo, čovek je sveže naspavan, mnogo je odmorniji nego ja, dopustite da pročita taj famozni amandman SNS.

PREDSEDAVAJUĆI: Hvala, kolega Martinoviću.

Da li želite da se Narodna skupština izjasni u danu za glasanje? (Ne.)

Balša Božović, vi imate pravo po amandmanu da govorite.

(Balša Božović: Tražio sam repliku.)

Nemate pravo, ne mogu da vam dam..

Možete po amandmanu. Izvolite.

BALŠA BOŽOVIĆ: Imao sam repliku, ali dobro, opet se boji Aleksandar Martinović svake vrste replike, pošto zna da je tu nemoćan i zna da nije istina na njegovoj strani.

Ali, evo, pročitaću. Dakle, Nataša Jovanović narodna poslanica SNS pošto je predlog koji je Zorana Mihajlović donela u Skupštinu da predmet ozakonjenja može da bude samo objekat koji je vidljiv na satelitskom snimku teritorije Republike Srbije iz 2015. godine, Nataša Jovanović predlaže da se sve to briše, citiram – do dana stupanja na snagu ovog zakona, 2018. godina.

Da se dakle, svim tajkunima, da se svim mafijašima koji su bespravno gradili u poslednje tri godine ozakoni sve što su u dogovoru sa SNS radili da ostali građani nisu znali. Dakle, mali krug ljudi je bio dobro informisan, imali su dobru informaciju, da će kad-tad ovaj zakon doći u Skupštinu, a da će ga amandmanom SNS učiniti do te mere skandaloznim da sve što je izgrađeno u poslednje tri godine, što građani nisu imali pravo da grade, ali jesu oni koji su građevinska mafija u Srbiji, da im se ozakoni po ovom vašem predlogu SNS.

Dakle, između ostalog i hotel na Kopaoniku. Dakle, hotel na Kopaoniku je u ovom amandmanu SNS. Sada je po zakonu da se hotel ozakoni. O tome se radi. I, pozivam Natašu Jovanović da obrazloži svoj amandman, a ne ja da obrazlažem njen amandman. Sram vas bilo!

PREDSEDAVAJUĆI: Kolega Božoviću, uzdržite se molim vas emocija i tako teških reči. Mada mogu da vas razumem ipak je ovo žar političke borbe.

Nastavljamo dalje, Vjerica Radeta.

(Nataša St. Jovanović: Molim za repliku, imam pravo. Nemojte se praviti da me ne vidite.)

Hvala vam. Nemojte mi dobacivati, za to sledi kazna u skladu sa Poslovnikom.

Vjerica Radeta, povreda Poslovnika. Izvolite.

VJERICA RADETA: Član 32. Najpre bih zamolila kolegu Rančića, čula sam da je on odličan stručnjak u svojoj struci, da vidi neke male tabletice, za ovog Balšu Božovića, očigledno i gubi živce, ne samo da nije psihički spreman za ovu raspravu, što pokazuje od četiri sata, od kada je došao u, za njega prvu smenu, nego više čovek ne zna ni šta priča.

U stvari on je zlonameran, on je 10 puta, i vi ste morali da ga upozorite na to, gospodine predsedavajući, on je najmanje 10 puta govorio o amandmanu i govorio amandman narodnog poslanika Nataše Jovanović. Uz svo uvažavanje koleginice Nataše Jovanović iz SNS, nekako se kada se kaže Nataša Jovanović u parlamentu više vezuje za Natašu Jovanović iz SRS, i on je namerno skretao pažnju, a i vi sami znate kada prozivate jednu ili drugu Natašu Jovanović, da govorite i srednje ime, odnosno dva srednja slova, zato što im i imena očeva počinju sa slovom S.

Morali ste da ga upozorite. To što su se oni skupusali, ne zna se više ko s kim, to je njihova stvar. Mi smo srpski radikali, ovde samostalni, opoziciona politička partija, najjača opoziciona partija u parlamentu. To što u nekim stavovima imamo u odnosu na ono što Balša Božović kaže, slične stavove, to nema nikakve veze sa nekakvim našim odnosom itd. Mi smo opozicija vlasti, ali smo opozicija i ovima što bi da uzmu vlast, zato što su mnogo gori od ovih koji su sada na vlasti, i zato se borimo da oni ne dođu na vlast. Borimo se naravno da ovi odu, ali da ih mi zamenimo.

PREDSEDAVAJUĆI: Hvala koleginice Radeta.

Stvarno ne znam na koga je Balša Božović mislio. Mogu da pretpostavim.

Da li želite da se Narodna Skupština izjasni u danu za glasanje? (Ne)

Povreda Poslovnika, Marijan Rističević. Izvolite.

MARIJAN RISTIČEVIĆ: Dame i gospodo narodni poslanici, reklamiram član 107, 108, 109. Naime, vi ste bili u obavezi da izreknete neku meru gospodinu Balši Božoviću. Ovde je on završio govor krešteći kako vas nije sramota, spominjući mafiju. Što bi nas bilo sramota njegove mafije?

Predlažem da sve ove stranke, žutopatkaste, sedište imaju u Šilerovoj, a da im bazen bude zajednički. Ali oni su srušili da bi uklonili svoje tragove nečoveštva. Nismo mi prodavali tri šećerane za tri evra. To je kupio njemu blizak čovek, finansijski direktor DS.

Nismo mi prodavali narko dilerima kombinate vrlo jeftino, prodavcima kokaina. Taj čovek se zvao Šarić, to im je bio najbolji investitor. Njemu su prodali najviše kombinata u Vojvodini. Nismo mi mafijašima prodavali i trgovali sa njima. Bojan Pajtić je viđen u avionu sa gospodinom Šarićem. Mislim da je čak možda Šarić veći gospodin od njih, možda je on manja mafija nego oni.

Za njihovo vreme upotrebiću izraz Zorana Đinđića, citiram – svaka država je imala mafiju. Za njihovo vreme posle Đinđića, samo je mafija imala svoju državu. Znači, citiram njihovog predsednika. Dakle, samo kod njih se to moglo desiti i zbog toga je DS doživela da bude balšamovana. Hvala.

PREDSEDAVAJUĆI: Hvala.

Da li želite da se Narodna Skupština izjasni u danu za glasanje? (Ne)

Povreda Poslovnika, Đorđe Komlenski. Izvolite.

ĐORĐE KOMLENSKI: Predsedavajući, ponovo moram da reklamiram povredu Poslovnika sa vaše strane, sada i član 103. u vezi člana 27.

Stvarno molim kolege kada komentarišu da imaju obzira da se ovde radi o „Bonafides“ pravnoj diplomi koja ne razlikuje da član 107. Poslovnika nema tri stava, ima samo dva, ali to se nije naučilo. I da je ovde možda inženjer do mraka, ako stignemo ranije da završimo ovu sednicu, čeka ga Šumarac da mu potpiše diplomu u nekoj šumi pored, možda u Pionirskom parku.

Prema tome, nemojte očekivati od tako nekoga da uopšte zna o kom amandmanu govori i šta čita. Ja vas molim, upravo iz tog razloga, da vi našoj koleginici Nataši Jovanović, napokon date reč, da žena kaže šta je stvarno i kakav je amandman napisala, da to nema nikakve veze sa ovom lažovijadom koju slušamo ovde. Njegovo neznanje ne pravda njegove laži koje iznosi.

PREDSEDAVAJUĆI: Hvala.

Kada bi mi omogućili, ja bih i dao po tom pravu i redosledu, kada je u pitanju javljanje i kada je u pitanju pravo na repliku.

Pravo na repliku ima Aleksandar Martinović. Izvolite.

ALEKSANDAR MARTINOVIĆ: Ja se izvinjavam koleginici Nataši Jovanović, mislim da će i ona imati priliku da kaže, pošto je ona i spomenuta, ali zbog građana Srbije, Balša Božović je čovek koji me uvek neprijatno iznenadi koliko je spreman da slaže, a da ne trepne.

Ovde lepo piše – Republika Srbija, Narodna skupština, poslanička grupa Srpska radikalna stranka, 15. oktobar 2018. godine, predsedniku Narodne skupštine – na osnovu člana 161. Poslovnika Narodne skupštine, podnosimo na Predlog zakona o izmenama i dopunama Zakona o ozakonjenju sledeći amandman – u članu 2. novom članu 6. stav 1. Predloga zakona, posle reči „objekat“ dodaje se tekst „do dana stupanja na snagu ovog zakona“, a ostatak teksta briše se, narodni poslanik Nataša Jovanović, ali gospođa Nataša Jovanović iz poslaničke grupe SRS. A, Balša Božović se ubi čovek da nam objasni kako je Nataša Jovanović iz SNS podnela neki amandman u kome branimo tajkune, u kome branimo mafijaše, u kome branimo kriminalce, u kome nešto tražimo da se legalizuje što je nelegalno sagrađeno, a kao što vidite, niti se radi o amandmanu SNS, niti se, na kraju krajeva, pominju bilo kakvi tajkuni i mafijaši.

Prema tome, ja vas gospodine Marinkoviću, zaista najljubaznije molim, da vodite računa o tome šta govore Đilasovi poslanici ovde u Skupštini Srbije. Očigledno su pomešali brzine, više ne znaju kome pripadaju i šta treba da govore. Pomešali su ko pripada kojoj poslaničkoj grupi.

Dakle, ovde se radi o amandmanu koji je podnela narodna poslanica Nataša Jovanović, ali iz poslaničke grupe SRS, ne Nataša Jovanović iz poslaničke grupe SNS.

PREDSEDAVAJUĆI: Hvala.

Posle toliko vremena, pošto je toliko puta i pomenuta, reč ima Nataša Jovanović. Izvolite, pravo na repliku.

Molim vas da damo koleginici mogućnost i pravo.

NATAŠA St. JOVANOVIĆ: Zahvaljujem.

Napokon sam u prilici da mogu da kažem i ja koju reč, jer sam više puta pomenuta od, nažalost, moram da kažem, kolege prekoputa, Balše Božovića, koji iznosi, ne mogu da kažem neistine, ovde se radi o gnusnoj laži.

Druga stvar, do sada smo čuli kako ga prozivaju kako je završio fakultet u klubu Bona Fides. Ja sam sada ovom prilikom čula da on ne zna ni da čita i da brka slova. Možda je to zbog situacije što je možda premoren, ali ne bih rekla. Kad može da se diploma polaže po klubovima, možda je, ko zna, i dosadašnje školovanje nešto pobrkao.

Moj amandman glasi – u članu 1. Predloga zakona o građevinskim proizvodima dodaje se stav 2. koji glasi: „Ovim zakonom podstiče se sveukupni razvoj Republike Srbije, sa posebnim osvrtom na porast privrednih potencijala“. Ja sam podnela četiri amandmana i svi se odnose na Zakon o građevinskim proizvodima, a ni jedan amandman o ozakonjenju.

Tako da, sve ovo što je rečeno, a molim građane da imaju to u vidu. Sada, kolega ja razumem zašto nas ne poznaje, ja sam iz SNS, igrom slučaja zovem se Nataša Jovanović, koleginica iz SRS isto se zove Nataša Jovanović. Međutim, kolega tako malo vremena provodi ovde u Skupštini, ili je samo leteći uđe, izađe, te vadi karticu, tako da on nije ni uspeo nas da upozna.

Ovom prilikom tražim takođe i izvinjenje, jer ne želim niko da blati moje ime. Prošli put sam vašem kolegi, takođe predsedavajućem, skrenula pažnju do čega može da dođe kada se ne upotrebljava ovo - St. Jovanović ili Stanoje, koleginica je Spasoje i to takva je situacija. Međutim, zato sam ja insistirala. Eto, vidite do čega dolazi.

Međutim, tražim izvinjenje od, nazovi kolege Balše Božovića, zato što gnusnim lažima se služi i mene više u usta da ne uzima.

PREDSEDAVAJUĆI: Hvala.

(Balša Božović: Replika.)

Izgleda da je Vjerica Radeta bila u pravu.

U skladu sa članom 112, pauza 10 minuta.

(Posle pauze)

PREDSEDAVAJUĆI (Veroljub Arsić): Poštovane dame i gospodo narodni poslanici nastavljamo sa daljim radom.

Nemate pravo na repliku, kolega Božoviću.

Na član 1. amandman je podneo narodni poslanik Srbislav Filipović.

Da li neko želi reč?

Izvolite, kolega Filipoviću.

SRBISLAV FILIPOVIĆ: Hvala predsedavajući, čuli smo sve i svašta, od preko puta i danas i prethodnih dana, ali malo toga pametno, bolje reći ništa, evo ja im onako dadoh malo toga.

Pokušali ljudi, ali od onoga što je govorilo ništa pametno nismo mogli ni da čujemo, osim laž do laži. Pa, smo čak saznali i pored toga, što su lopovi, što su upropastili ovu zemlju, što su opljačkali sve što su stigli, onako celo stablo, unazad je pljačkalo sve što je stiglo u ovoj zemlji, saznali smo da ništa ni ne znaju.

Ali, govorili su i o istoriji, pa je red da malo mi kažemo nešto sada o toj istoriji. Oni, koji su napadali danas ovde, sada naravno pokazujem da ne znaju ni da čitaju, napadali SNS su zaboravili da kažu da se osvrnu na tu istoriju svoju, kada su vladali Beogradom, pa su ostavili istorijski dug, od milijardu i 200 miliona u gradu Beogradu, pa su ostavili istorijski dug porodiljama, od 400 miliona, koji je SNS vraćala i vratila porodiljama, pa su ostavili istorijski dug penzionerima, pa su istorijski ostavili procenat nezaposlenosti u Srbiji na 27%, pa su istorijski otpustili 400 hiljada ljudi sa svojih radnih mesta, pa su istorijski zatvorili sve fabrike u ovoj zemlji. Sve je to ostalo upisano, kao najgori deo, najtužniji, deo istorije ove zemlje. Ta, podebljano istorijska pljačka Srbije.

E, oni su danas došli, probudili se, zaboravili da se umiju, probudili oko dva, svratili do „Ajs bara“ da popiju neku kafu, došli malo do Skupštine, da prospu onako neku glupost, da pokažu da ne znaju ni da čitaju, bar da su naučili da čitaju, bar toliko. Pa, čovek da im oprosti, da kaže pročitali nešto, ni to ne znaju.

Ali, nisu oni krivi što ništa ne razumeju. Oni su krivi zbog svojih loših namera, bilo im malo jednom što se nakačiše na grbaču ovog naroda 2000. godine, pa ni metar puta, ni jednu fabriku, ni jedno novo radno mesto, sve čega su se oni dotakli upropastili su. Pa, im je sada kriva SNS, što smo uradili više autoputeva, nego u prethodnih 40 godina. Pa, je sada kriva SNS i Aleksandar Vučić što smo zaposlili novih 180 hiljada ljudi u Srbiji, 180 hiljada porodica. Vi iz saveza za davljenje, silovanje i ostalo, vi niste znali kako da pomognete ljudima, znali ste da im odmognete. Znali ste kako da degradirate društvo. Znali sve u Srbiji što je stvarano decenijama samo da uništavate.

E, danas Srbijom kada prođete vidite stotine kilometara auto-puteva, vidite aerodrom, koji beleži rekordne posete, milioni turista prolaze preko aerodroma „Nikola Tesla“, vidite mostove koji zaista postoje, nisu makete, nisu projekti, ne koštaju pola milijarde evra građane Srbije. Vidite zemlju koja ide napred. Vidite Kraljevo koje je juče dobilo fabriku sa preko dve hiljade radnih mesta i dobiće još. Vidite Niš sa sedam fabrika. Vidite od juga do severa, zapada i istoka Srbije fabrika po fabrika, u svakom mestu Vladičin Han, Lebane, Vranje, Novi Sad, Niš, Kragujevac. Vidite kliničke centre koji se obnavljaju.

Sve to ste upropastili i uništavali. Naravno, za sve to je kriva SNS i ostaćemo krivi, bićemo još krivlji zato što će rast na kraju ove godine biti preko četiri i po posto, zato što će biti porast plata i u javnom sektoru. Zato što smo već doneli odluku o povećanju penzija za naše penzionere i zato ćemo biti krivi. Zato što će građani Srbije živeti sve bolje i bolje, a vi samo sanjajte posle nekih sledećih izbora možda dotaknete cenzus sa nekim udruženjem, davitelja ili silovatelja, pa vam to pomogne. Drugačije za vas ovde teško da će biti mesta, džabe vam to snimanje.

PREDSEDAVAJUĆI: Po amandmanu narodni poslanik Balša Božović.

BALŠA BOŽOVIĆ: Dakle, ja još uvek nisam dobio odgovor od vladajuće stranke u ovom parlamentu da li će u danu za glasanje podržati amandman Nataše Jovanović koji kaže da hotel na Kopaoniku treba srušiti…(Isključen mikrofon.)

PREDSEDAVAJUĆI: Kolega Božoviću, prvo ne pričate o amandmanu, a javili ste se po amandmanu, a moj vam je savet, kao stariji i iskusniji kolega, da se izvinite koleginici Nataši Jovanović, da budete džentlmen. Da prihvatite odgovornost za ono što radite. Izvolite.

BALŠA BOŽOVIĆ: Nisam gospodine Arsiću ja pomešao Nataše Jovanović, nego poslaničke klubove. Dakle, ono što je suština…. (Isključen mikrofon.)

PREDSEDAVAJUĆI: Kolega Božoviću, ne možete nikako da pomešate Nataše Jovanović, a da ne pomešate poslaničke klubove, to je nemoguće, pa nisu one bliznakinje.

Po amandmanu, izvolite.

BALŠA BOŽOVIĆ: Dakle, imate isto obrazloženje, istu politiku, kako da ne pomešam dva poslanička kluba SRS i SNS. Pa, ceo dan zajedno u dosluhu funkcionišete.

Još samo jedna stvar, ne treba ja nikome da se izvinjavam, nego vi treba da se izvinite građanima što na Kopaoniku vređate inteligenciju svakog zdravorazumnog čoveka u Srbiji zato što ne smete nekom kriminalcu i mafijašu da srušite hotel, a onda na mala vrata, a da pri tom ne navodite koja stranka je u pitanju, nego je Nataša Jovanović poslanica, predlažete amandman da se ozakoni u poslednje tri godine sve što je nelegalno u Srbiji izgrađeno. Samo sam pitao ministarku, da li će SNS podržati u danu za glasanje amandman da se ozakoni sve što su tajkuni u Srbiji gradili poslednje tri godine. Šta je tu toliko teško.

Dakle, kada pričam sa SNS odgovaram i SRS, onda sam stekao utisak da je jedna te ista poslanička grupa. Ja vas molim, pitanje Zorani Mihajlović upućeno, da li ćete pristati da se ovaj amandman usvoji u danu za glasanje? Da li vi podržavate to? Zahvaljujem.

PREDSEDAVAJUĆI: Kolega Božoviću, moram da vam kažem, dao sam vam reč i pustio sam vas, zato što sam se nadao da ćete na kraju ipak da budete džentlmen. Očigledno je da vi ne znate ni kako se piše amandman, jer da znate, ne bi vam se takve greške dešavale. Znači, sa leve strane ide logo Narodne skupštine, a onda ide poslanička grupa kojoj pripada narodni poslanik koji podnosi amandman.

I još nešto da vam kažem, kao stariji kolega. Naučite jednom da kad pogrešite, a ljudski je pogrešiti, ovo je greška kao i svaka druga i svakome može da se desi, da barem jednom se izvinite za vašu grešku kolegi poslaniku. Pošto vam je teško da se izvinjavate građanima Srbije za sve što ste uradili, barem koleginici koju ste direktno stavili u neprijatnu situaciju, da ona podržava nekakve tajkune.

Po Poslovniku, Vladimir Orlić.

VLADIMIR ORLIĆ: Član 106, gospodine predsedavajući, koji definiše prihvatljiv odnosno neprihvatljiv sadržaj diskusije i ponašanje u Narodnoj skupštini.

Vi ste potpuno u pravu i zbog toga što ste sada rekli, ja vam kažem unapred – ne tražim da se izjasnimo oko ove povrede.

Balša Božović je bio dužan da pre svega izrekne izvinjenje. Ne nama, nama je potpuno jasno da taj čovek nije u stanju da govori istinu, nego narodnoj poslanici koju nije vadio iz svojih usta prethodnih sat vremena. Sat vremena izgovara njeno ime i prezime, sat vremena na nju pokazuje kad govori o SNS i tvrdi da je uradila žena nešto što nije. I džaba mu mi ovde pričamo da to nije istina, pokazujemo mu kada je predat koji amandman, šta su sadržaji naših a šta nekih drugih, onda ustane, čita, i naravno da nema ni jednog zareza iza onoga što je on pričao da tu piše. I čovek ne nađe za shodno da govori bar neke elementarne stvari, poput – pogrešio sam, izvinite. Nisam mislio tako, mislio sam onako. Ma, bilo šta da je rekao, samo ne ovo što je rekao sada.

Dakle, to su, da se izražavamo do kraja precizno, potpuno sirove laži. I kako su to sirove laži, tako i sve ostalo što mi slušamo.

Pričao je danas o nekoj ulici za koju je rekao, ne znam da li se vi toga sećate, rekao je pre četiri dana da je 75 metara ulice koštalo 150 miliona evra. E, 150 miliona evra ima u stenobeleškama od pre neki dan. Koliko to može da bude istina, toliko i ovo, kada je danas uhvaćen u flagrantnoj laži. Koliko je to jedna sirova, potpuno banalna laž, toliko je laž i ovo što tvrde o Aleksandru Vučiću i ovo što pišu u svojim saopštenjima o njemu, vređajući njegovu porodicu, i o svojim visokoumnim sve stručnim i nadarenim tvitovima. Sve je to jedno za drugim čista sirova laž.

Pomenuo je još nešto. Pomenuo je istu politiku. Kada ustane da najzad izgovori izvinjenje koje je dužan i koleginici Jovanović i ovoj Narodnoj skupštini, dužan je da objasni istu politiku koju danas ima sa ljotićevcima i fašistima. Da ustane i objasni da li je savladao sabrana dela Dimitrija Ljotića. Ako govorimo o istoj politici, to je njegova i njihova ista politika.

(Predsedavajući: Privodite kraju, kolega.)

Poslednja rečenica, gospodine predsedavajući.

Ne znam da li vam to Poslovnik dozvoljava, ali mislim da je ovde neophodno da vi preduzmete meru slanja Balše Božovića na umivanje. Neophodno mu je.

PREDSEDAVAJUĆI: Pravo na repliku, narodni poslanik Vjerica Radeta. Izvolite.

VJERICA RADETA: Lepo sam ja još u 16.20 časova, kada se Balša probudio iz sna i došao ovde, rekla da on očigledno nije psihički spreman da prati ovu raspravu.

Osim toga, on je i vrlo bezobrazan, jer je namerno prozivao koleginicu Natašu Jovanović iz Srpske napredne stranke. Zapravo, ko zna i da li je video. On je dohvatio neki amandman i čudi me da niko od vas predsedavajućih nije primetio, mi smo sad na amandmanu na član 1, a on je govorio o amandmanu Nataše Jovanović iz Srpske radikalne stranke na član 2. Dakle, promašio je i poslanika i član. I zakon je promašio, nije uopšte ovaj zakon. Čovek je očigledno promašio uopšte ovo mesto. Kad je spavao do četiri, mogao je da nastavi i do kraja radnog dana, da nas pusti da mi radimo lepo ko ljudi.

Pominjanje tog člana 2, amandmana na član 2, o kojem mi nećemo stići ni da govorimo zbog ovih amandmana koji su pre toga na dnevnom redu i povezivanje, on je govorio - Nataša Jovanović iz Srpske napredne stranke, a ponavljam, amandman je Nataše Jovanović iz Srpske radikalne stranke, u svakom slučaju, povezivanje tih poslanika sa nekakvom građevinskom mafijom opet je nešto pobrkao. Kopčalić je mafijaš DS-a. On je bio najveći mafijaš u oblasti građevine, jer taj Kopčalić i njegova firma „Montera“, on je iz DS-a.

Dakle, Balša Božović je zaista danas sve pobrkao. Da su ga pitali na ulazu kako se zove, možda bi rekao Zeka Božović, čovek očigledno ne zna ni kako mu je ime.

Naravno, dobroje rekla Nataša Jovanović o čijem amandmanu je govorio, on je zaista jedna najobičnija kreatura koja ismeva Narodnu skupštinu. Hvala.

PREDSEDAVAJUĆI: Pravo na repliku, polako kolega Božoviću, imate malo više, napravili ste, a evo koleginica Nataša Jovanović se javlja, ne verujem da ćete dobiti izvinjenje, ali izvolite.

NATAŠA St. JOVANOVIĆ: Iskreno da kažem, izvinjenje nisam očekivala od Balše Božovića. Rekla bih jednu izreku od Napoleona Bonaparte, ako je pametan, on će da shvati o čemu pričam: „Budala ima veliku prednost nad pametnim čovekom. Uvek je zadovoljan samim sobom.“

Hvala.

PREDSEDAVAJUĆI: Pravo na repliku, narodni poslanik Jelena Žarić Kovačević.

JELENA ŽARIĆ KOVAČEVIĆ: Zahvaljujem, predsedavajući.

Ovom prilikom ću pružiti podršku koleginici Nataši Jovanović iz SNS.

PREDSEDAVAJUĆI: Koleginice Žarić, izvinite, molim vas, kolega Božoviću, vi ste izazvali četiri ili pet replika i sada tražite da na svaku repliku koju ste vi izazvali dobijete pravo na repliku.

Neće moći.

Zatražite reč ponovo, koleginice Žarić.

JELENA ŽARIĆ KOVAČEVIĆ: Ponoviću ono što sam malo pre rekla, a to je da ću ovom prilikom podržati koleginicu Natašu Jovanović iz poslaničke grupe SNS, koja je toliko puta ovde danas prozvana i koja je sasvim lepo odgovorila.

Strpljivo sam sedela i slušala, ne samo od četiri popodne, od kako su neki došli na posao, već od 10 sati jutros i moram da kažem da mi sada ovde imamo situaciju da oni koji su se navodno zalagali za evropske vrednosti, oni koji su to pričali u svojim predizbornim kampanjama, kako će voditi Srbiju u EU, danas upravo kritikuju predloge zakona koji će raditi na usaglašavanju našeg zakonodavstva sa EU.

Ne samo to, pričaju kako štite struku, u stvari ja ovde čujem da oni štite neke inženjere koji to očigledno nisu zaslužili, bar sudeći po tome koliko sam ja mogla danas da čujem u današnjoj raspravi, a tiče se upravo obavljanja njihovog posla.

Moram da priznam da u svakom trenutku kada oni preko puta štite nekoga, ja odmah pomislim i prva mi je asocijacija na to kako oni sigurno imaju neki interes, pa sada da li to plaća Đilas ili Vuk Jeremić, to ćemo da vidimo, ali oni imaju neki interes. Bez toga ne može da prođe i na stranu to što oni uopšte ne pričaju o amandmanima po kojima se javljaju, na stranu to što uopšte ne pričaju o predlozima zakona koji su na dnevnom redu, nego pričaju potpuno o nekim drugim predlozima zakona koji će kasnije doći na dnevni red. Ta naknadna pamet sve više dolazi do izražaja i odjednom su zabrinuti za struku, odjednom su zabrinuti za borbu protiv kriminala i korupcije, protiv divlje gradnje i to je sve pričam ti priču.

To je neka prazna priča, neke floskule koje plaćaju Đilas i Jeremić, to je ono što se ponavlja u ovoj Skupštini. Ja vam, predsedavajući, moram da kažem, meni to čak više nije ni zanimljivo. Ti napadi na SNS, sada poimenice na svakog poslanika iz poslaničke grupe SNS, to više nema nikakvog smisla.

Ja znam da boli. Znam da takav izborni rezultat boli i ja znam da boli to što smo mi radili i što radimo i što ćemo raditi, ali dajte bar jednom na zasedanju da budemo ljudi.

PREDSEDAVAJUĆI: Privodite kraju, koleginice Kovačević.

JELENA ŽARIĆ KOVAČEVIĆ: Hvala vama.

PREDSEDAVAJUĆI: Pravo na repliku, narodni poslanik Balša Božović.

BALŠA BOŽOVIĆ: Zahvaljujem.

Evo, po treći, četvri i peti put. Dakle, da li ćete vi mene da vređate, to vam opet kažem, to građane mnogo ne verujem i da zanima.

Ove uvrede koje se u Skupštini izgovaraju, to, verujte mi, apsolutno ne postoji nigde, ni u jednom parlamentu na svetu. Dakle, to je jedan stvar.

Druga stvar je da li ćete se vi izviniti građanima Srbije. Ono što je važno jeste da znamo da li je stav ove koalicije SRS, SNS, da li će glasati u danu za glasanje za amandman gospođe Nataše Jovanović da se ozakoni hotel na Kopaoniku? Vi mi niste dali odgovor na to pitanje. Da li će zvonce biti upaljeno ili neće?

Ili ste mislili da od 1.000 amandmana da će vam ovo proći, a da to niko neće pročitati? Pa, stvarno, da li vi mislite da poslanici DS ne rade svoj posao revnosno? Pa, ne može ništa da nam prođe. Ne može ništa da prođe što ste smislili.

Dakle, ono što je važno jeste da se ovim amandmanom poslednje tri godine bespravne gradnje ozakonjuje. Ako ste mislili da će to da prođe na iglene uši, neće. Javnost ovo mora da zna.

Još jednom, ono što je važno za građane jeste da znaju da li se nakon ovog amandmana kažnjava poštenje? Da li se kažnjavaju oni ljudi koji su pošteno platili, predali dokumentaciju, platili svoje građevinske dozvole, a ovi mafijaši koji grade sve i svašta po opštinama i gradovima širom Srbije, po nacionalnim parkovima, oni se, šta, aboliraju od odgovornosti? Pa, kako mislite da može jedan takav zakon da bude usvojen i da prođe?

Vi i dalje niste demantovali. Evo, četvrti put i vi i dalje ne demantujete da li ćete podržati ili nećete ovaj amandman. Hvala vam.

PREDSEDAVAJUĆI: Reč ima ministar dr Zorana Mihajlović. Izvolite.

ZORANA MIHAJLOVIĆ: Malo i ja da dođem na red. Od vas, gospodine Balša, ne može niko da dođe na red.

Sve to što vi pričate toliko nema veza sa mozgom, nego da krenemo od početka.

Iskrena da budem, ja nisam očekivala kao predsedavajući da ćete se vi izviniti poslanici SNS, budući šta sve pišu vaši članovi protiv SNS, predsednika i, pre svega, u odnosu na žene, meni je potpuno jasno da vi to nećete uraditi, tako da tu ne treba ništa da očekujemo. To je tako kako jeste sa njima i ja mislim da će to građani Srbije i te kako da znaju kada budu bili na izborima kako će već proći.

Drugo, vezano za amandman koji ste pomenuli, ne samo što ste prvo pogrešili ili omašili poslanicu. Drugo, omašili ste potpuno zakon o kojem pričate. Treće, da ste pročitali zakon, da ste bili na jednom odboru, da ste pogledali bar jedan odgovor, onda biste mogli da znate i verovatno i znate, nego sad pokušavate tako da u nekom direktnom prenosu objašnjavate kako SNS radi nešto pogrešno, a vi ste strašno pošteni itd. E, pa, nije baš tako. Naprotiv, amandman je odbijen.

Dakle, to što je predložila SRS neće moći, jer to automatski koncepciju potpuno zakona menja i upravo smo mi ti koji pokušavamo da rešimo ta pitanja koja ste nam ostavili.

Zašto se ne bismo stalno podsetili toga da dva miliona nelegalno izgrađenih objekata je nastala posle vladavine DS i njima njihovih svih ovih ljudi od Jeremića, Đilasa, Jankovića i ne znam Tadića, Cvetkovića i da ih sad sve ne nabrajam.

Kad pominjete rekonstrukciju puteva, takođe budite bar toliko moralni, ako je to ikako moguće u vašem slučaju, pa kažite svaki put koji smo rekonstruisali, rehabilitovali, ne smo što smo dizali put i asfalt, nego smo morali da menjamo kompletnu komunalnu infrastrukturu koja nije 30 godina promenjena.

Kad govorite o cenama onda malo pogledajte strukturu šta se radi. Ozbiljno je pitanje gde su milioni, gde su desetine miliona evra koje ste potrošili na rekonstrukcije, navodne rekonstrukcije puteva i železnica? U železnici nula kilometara ste rekonstruisali, u putevima nekih 20 ili 30 kilometara.

Dakle, to su sve pitanja na koja vi jednog dana morate da odgovorite, tako da ti napadi na Vladu, na SNS kako mi nešto radimo protivzakonito su pre svega nemoralni, drugo su potpune laži. Dakle, ne neistine, nego laži.

Kada govorite o inženjerima, da se vratim, ostala sam vam dužna, Dragoslav Šumarac, ako je nekada nastala građevinska mafija, ako postoji period i godina kada možemo da kažemo da je nastala građevinska mafija u Srbiji, nastala je upravo za vreme DS i Dragoslava Šumarca kao ministra i to je toliko tačno gledajući građevinske firme, gledajući novac koji se iznosio van zemlje, gledajući šta ste uradili sa građevinarstvom u tom periodu.

Dragoslav Šumarac, ako govorite o njegovim primanjima i prihodima, što je malo razlika, 2015. godine sam sebi kao predsednik Inženjerske komore isplaćuje 236 miliona dinara, 2015. godine taj Dragoslav Šumarac, tako pošten i fenomenalan lik. I ne samo to, blokirao je rad Inženjerske komore. Vi u Inženjerskoj komori niste mogli da izdate ni jednu jedinu licencu.

Da li znate šta je još strašno? Naši inženjeri su mnogo kvalitetniji od toga da ih brani jedan Balša Božović.

PREDSEDAVAJUĆI: Po Poslovniku, narodni poslanik Nataša Jovanović. Izvolite.

NATAŠA SP. JOVANOVIĆ: Da, Nataša Spasoje Jovanović. Moram da napravim tu distinkciju. Gospodine Arsiću, vi znate da je ovo moj šesti mandat u Skupštini Srbije sa jednim malim prekidom dok je ovaj, kako da ga nazovem, fićfirić iz DS, nemam drugi izraz, verujte, sve sam druge epitete danas iskoristila, pa da se ne ponavljam…

PREDSEDAVAJUĆI: Koleginice, recite samo član?

NATAŠA SP. JOVANOVIĆ: Pokušao je da pomeša i zakon i mene kao osobu.

Član 107. Narušeno je dostojanstvo Narodne skupštine.

Zaista je izlišno da odgovaram sinu čoveka, tog njegovog čuvenog oca, funkcionera DS, koji je hteo da zatruje pola Srbije.

Znate, kada je ta krenula ta afera, o tome je nešto govorila koleginica Radeta, pa cela Mokra Gora se digla na noge. Lično sam u to vreme razgovarala sa našim proslavljenim rediteljem, gospodinom Kusturicom, koji je zapanjen bio nad činjenicom da je otac Balše Božovića hteo da prekopa celu Mokru Goru istražujući nikl, jer, kako on kaže, tako mi se može.

Sada on kaže da SRS u sadejstvu sa SNS, koju je napravio njegov kum Boris Tadić zajedno sa njim i sa ostalom tom klikom, ima nekakve aranžmane o legalizaciji poslova tajkuna. Pa, gde ćete, gospodine Božoviću, veće lopove i tajkune nego što vi, vaš otac, Dragan Đilas, Šumarac i svi ostali iz tog žutog preduzeća?

(Vjerica Radeta: Vuk Jeremić, Boris Tadić…)

Vuk Jeremić, Tadić i više ne znam ko da se sakupio sa koca i konopca i što bi naš narod rekao, od zla oca i od gore majke.

Zaista, gospodine Arsiću, kada ovako nešto krene, znate, da poslanik u Skupštini Srbije ne zna ni gde se nalazi, ni o kojoj osobi priča, ni o kom zakonu, pa vi morate valjda kao čovek koji ima neko dugogodišnje parlamentarno iskustvo da reagujete, a vi vrlo dobro znate, jer ste tada bili u redovima SRS, na koji način i kojim argumentima i kako mi oduvamo ove koji su sve, ali nisu za Skupštinu i nisu za izbor naroda, jer njih narod neće, kao što ih nije hteo ni 2003. godine, kada smo i Šumarca i svu tu bulumentu iz DS smenili sa vlasti.

PREDSEDAVAJUĆI: Koleginice Jovanović, ja vam se stvarno izvinjavam ako smatrate da sam vas uvredio time što nisam rekao vaše srednje slovo između imena i prezimena. Zaista mi je žao.

Ja sam jutros od pet sati na nogama i nemojte mi to zameriti, ali ne razumem zašto kolega Božović meša vas, Natašu Sp. Jovanović i drugu Natašu Jovanović, kada je on u Skupštini tek nekih sat vremena.

Određujem pauzu, na osnovu člana 112, u trajanju od tri minuta.

(Posle pauze)

PREDSEDAVAJUĆI (Veroljub Arsić): Nastavljamo sa daljim radom kolege narodni poslanici.

Na član 1. amandman je podneo narodni poslanik Jovica Jevtić.

Da li neko želi reč? (Da)

Prvo podnosilac amandmana narodni poslanik Jovica Jevtić.

Izvolite.

JOVICA JEVTIĆ: Poštovani predsedavajući, uvažena ministarko sa saradnicima, poštovane kolege narodni poslanici, na član 1. predloženog Zakona o građevinskim proizvodima podnosim amandman koji preciznije definiše povezanost predloženog zakonskog rešenja sa ravnomernim razvojem Republike Srbije.

Inače, član 1. Predloga zakona utvrđuje predmet uređivanja zakona koji se odnosi na ceo spektar uslova i instrumenata potrebnih za implementaciju predloženog zakonskog rešenja.

Najvažniji razlog za donošenje Predloga zakona o građevinskim proizvodima je potreba da se opštim propisom uredi stavljanje na tržište građevinskih proizvoda, što do sada nije bilo uređeno.

Drugi bitan razlog za donošenje ovog zakona je ispunjavanje obaveza usklađivanja domaćeg zakonodavstva sa propisima Evropske unije.

Činjenica je da oblast građevinskih proizvoda nije uređena na celovit i jedinstven način opštim propisom. Takođe, u ovakvom pravnom okviru nije moguće dalje uređivati oblast građevinskih proizvoda, što je neophodno, s obzirom na napredak tehnike i tehnologije u ovoj oblasti, pojavu novih građevinskih proizvoda i izazove koje pred domaću industriju građevinskih proizvoda postavljaju zahtevi razvijenih tržišta.

Bez pravnog uređivanja ove oblasti nije moguć ni razvoj građevinarstva kao kompleksne delatnosti koja podrazumeva različite usluge i procese, kao i gradnju gotovih proizvoda u objekat, pri čemu je završni rezultat proizvod koji u svakom pogledu treba da zadovolji propisane osnovne zahteve. Postojeći pravni okvir za građevinske proizvode, međutim, ne uvažava specifičnog građevinskih proizvoda u odnosu na sve druge proizvode.

Građevinarstvo kao bitan faktor održivog razvoja u strateškom smislu predstavlja jednu od najvažnijih privrednih grana, jer obezbeđuje objekte i infrastrukturu za sve ostale privredne i socijalne kategorije. Ono zahteva da razvoj zakonodavstva, kojom se uređuje ta oblast bude stalan proces, a instrumenti ostvarivanja politike kvaliteta u ovoj oblasti su veoma složeni i u određenoj meri različiti u odnosu na one koje se odnose na druge oblasti.

Usvajanje predloženog zakonskog rešenja omogućava razvoj građevinarstva, oblasti koja je raspoređena i utiče na sve sfere društvenog života. Samim tim i predloženi amandman ide u smeru podrške ideje ravnomernog razvoja Srbije, jer svakako da građevinarstvo na to najviše utiče. Zahvaljujem.

PREDSEDAVAJUĆI: Po amandmanu, narodni poslanik Balša Božović. Izvolite.

BALŠA BOŽOVIĆ: Gospodine Arsiću, javljam se po Poslovniku, ne po amandmanu.

PREDSEDAVAJUĆI: Izvolite onda po Poslovniku.

BALŠA BOŽOVIĆ: Po Poslovniku, član 107. Da li možete da mi kažete, pošto javljaju mnogi da više nema prenosa direktnog na RTS, morate da obavestite Dom Narodne skupštine da li postoji ili ne postoji direktan prenos? Ako postoji, recite nam. Ako ne postoji, građane zanima, gospodo naprednjaci, znam da vas to vrlo tišti. Sa druge strane, veoma je važno da znamo da li smo u direktnom prenosu i zbog čega je ukinut ovaj direktan prenos? To je moje pitanje.

PREDSEDAVAJUĆI: Kolega Božoviću proverićemo. Mi nemamo informacije da će prenos da bude prekinut. Videćemo sa RTS, koja je javni servis, šta je sa tim prenosom i o tome ćemo da vas obavestimo.

Kolega Orlić po Poslovniku. Izvolite.

VLADIMIR ORLIĆ: Član 103. stav 8. gospodine predsedavajući.

Pošto je ovo bilo očigledno, ušteda vremena, ja mislim da ipak ne treba da ostane na tome, nego da mi poravnamo efekte ovoga što se upravo desilo. Dakle, da bude sve lepo i pošteno. Čovek se javio, nikakve veze sa Poslovnikom imalo nije, čuli ste i sami. Lepo da se to nadoknadi od vremena poslaničke grupe. Nikakve veze.

Interesovanje zašto je, kako beše, prekinut prenos? Mislim da bi najpre gospodin Božović mogao da nam da odgovor na to pitanje. Eno su tamo u RTS sve sami kadrovi koje je postavila Demokratska stranka. Sigurno ima broj telefona svakoga ko se bavi tehničkim pitanjima, pitanjima prenosa, ali i svakoga ko se bavi uređivačkom politikom, pa ako misli da je biti u prenosu ili ne biti pitanje političkog stava ili uređivačke politike poznaje verovatno lično gospodin Božović svakoga koga bi trebalo da upita na tu temu.

Snebiva se, sleže ramenima. Znate gospodine predsedavajući, ma, vi to znate, zato ja i ne tražim da se mi oko toga izjašnjavamo. Nismo mi u ovoj sali zbog toga da bi pre svega bili u prenosu i nije to ono što treba da nam bude najvažnije. Ja hoću da pokažem razumevanje za svakoga i u svakoj situaciji i palo mi je na pamet da je možda Balša Božović poželeo da objasni ono što sam pozvao da objasni maločas, da objasni kako sada zastupa ideologiju Dimitrija Ljotića, da objasni kako se slaže sa politikom zločina protiv sopstvenog naroda, da objasni kako se slaže sa politikom antisemitizma. Te stvari je možda želeo da objasni, ali da to uradi na svečan i važan način, u direktnom prenosu, da ga čuju svi pripadnici našeg naroda, kada objašnjava svoju novu ideologiju koja proizilazi iz njegovog novog političkog udruženja.

Ako je to želeo da uradi u direktnom prenosu, to razumem, ali najbolje bi bilo da se on i njegov koordinator, njegov sadašnji šef u Narodnoj skupštini, Boško Obradović, možda uhvate pod ruku, izađu pred one novinare pred kojima je danas Balša Božović u jedan i 15 bezočno lagao da je naša poslanica nešto podnela, pa da njima tamo objasne kako sve najlepše njih dvojica zajednički vide i tumače u Dimitriju Ljotiću, pokretu „Zbor“, politici ratnih zločina i antisemitizma. To bi bilo pravo rešenje. Hvala.

PREDSEDAVAJUĆI: Pre nego što vam dam reč, kolega Božoviću, samo da smo dobili zvanično saopštenje od RTS da od 17 časova i 57 minuta neće biti prenos, direktnog prenosa zasedanja sednice Narodne skupštine, a iz razloga prenosa dočeka odbojkašica ispred Skupštine grada, koji će biti emitovan na programu na kome se inače prenosi sednica Narodne skupštine.

(Balša Božović: Po amandmanu.)

Reč ima Balša Božović.

BALŠA BOŽOVIĆ: Zahvaljujem.

Dakle, ono što je važno jeste, gospodine Arsiću, da mi niste dali repliku po ko zna koji put danas, ali je bitno zbog građana da znaju, gospođa Zorana Mihajlović kao ministarka u Vladi Republike Srbije je rekla da je zbunjena onim što sam rekao da je građevinska mafija koja vlada danas i ono što bih samo želeo da pitam još jednom, zbog čega ako ne vlada građevinska mafija danas, zbog čega se ne ruši hotel na Kopaoniku, gospođo Mihajlović?

Dakle, zbog čega SNS ne ruši pod broj jedan hotel na Kopaoniku i zbog čega SNS neće da mi odgovori, evo sedamnaesti put pitam da li će u danu za glasanje podržati amandman da se ozakoni sve što je u prethodne tri godine građeno protiv zakona?

Dakle, molim vas da jednostavno nikako da čujemo taj demant… (Isključen mikrofon)

PREDSEDAVAJUĆI: Kolega Božoviću, ja moram da vas prekinem, zaista. Zaista. Znači, dobili ste prvo reč po amandmanu, došli ste ovde pre nekih sat vremena, ja dok sam se izvinjavao koleginici Jovanović rekao da sam ja jutros ustao u pet sati, znači već 13 punih sati…

(Balša Božović: Ja u četiri i trideset ujutru.)

Vi ste došli ovde odmorni. Vi ste ovde došli odmorni, koliko ja vidim, kolega Božoviću, pokušavate da napravite haos u Srbiji, pokušavate i ovde u Narodnoj skupštini Republike Srbije i sada vam izričem opomenu.

(Balša Božović: Opomenu? Dobio sam opomenu?)

Da, dobili ste opomenu zato što vam je i rekla gospođa Mihajlović da je taj amandman odbijen od strane predlagača, da to nije amandman koji je podnela SNS, pa bi se izjašnjavala o njemu…

(Balša Božović: Gospodine Arsiću, pitao sam ne Vladu, nego parlament, valjda znate ko glasa o amandmanu, ne Vlada nego…)

Kolega Božoviću, to nije naš amandman.

(Balša Božović: ma pitam da li će glasati za njega?)

Ja vas zaista ne razumem.

Replika, narodni poslanik Vladimir Orlić.

VLADIMIR ORLIĆ: Ovo je vrlo simpatična situacija, dame i gospodo narodni poslanici, interesuje čoveka kako ćemo mi da glasamo o nekom amandmanu, bilo kom. Konkretno, za ovaj je čuo već šta misli Vlada jasno i šta mislimo mi i jasno je da ovo nikakve veze ni sa čim pametnim nema kada govorimo o njegovim rečima.

Najbolji mogući način da sazna kako se izjašnjava poslanička većina je da se dođe u danu za glasanje, da se dođe a ne da se prespava ceo dan za glasanje kao što se radi od sednice do sednice, pa će biti lepo sve jasno zašta smo glasali, za šta nismo. Naravno, ne očekujem da će razumeti onaj ko to pita i ne očekujem da će zapamtiti, jer je pokazao da nije u stanju ni da razlikuje narodne poslanice, ni da razlikuje poslaničke grupe, ni različite članove zakona, a ni različite zakone.

Čovek koji je u stanju da održi konferenciju za medije u jedan i 15, ispriča toliko gluposti da se samo gledamo među sobom – Šta mu bi? Onda kada uđe u salu par sati kasnije, pošto je u međuvremenu verovatno odmarao, premorio se i preforsirao od držanja konferencije za medije, mi mu kažemo – To su sve potpune gluposti, nemojte time da se bavite, sve ste promašili što ste mogli promašiti.

Onda još sat vremena nastavlja da greši, pa nakon još sat vremena do sat i po grešenja shvati da je pogrešio, ali kako beše, preko Tvitera napiše – nešto sam promašio, a nema hrabrosti, a nema obraza, nema toliko elementarnog dostojanstva da kaže koleginici – vas sam uvredio, prema vama sam se ogrešio, vama se izvinjavam. U jedan i petnaest počne da greši, u pola šest nekako shvati da greši, ali ni tada kada to shvati nema obraza da uputi izvinjenje, a to je dužan, pre svega, koleginici.

Kako ćemo mi da glasamo, to će moći da utvrdi veoma lako. Najveći problem je, pošto je ovde pozivao određeni gospodin na neka izvinjenja, što oni ne da nisu shvatili da apsolutno u svemu katastrofalno greše, nego izgleda nisu još shvatili da su oni dužni da mnoga izvinjenja isporuče ovoj zemlji. Recimo, izvinjenja prema 5.000 ljudi u Železari koje su hteli da ostave na ulici. Recimo, izvinjenja prema svim roditeljima u Beogradu prema kojima su se ogrešili, pa su im duplo više naplaćivali, a sada grad Beograd mora po milion evra svakog meseca da nađe po tom osnovu. Recimo za sve one građane koje su zadužili u tom Beogradu za milijardu i 200 miliona, a u Srbiji tek za mnogo više, i za svaku školu koju su unesrećili, svaki komplet knjiga koji su uskratili deci i za svaku socijalnu pomoć koju su uskratili i ugradili u svoja skupa odela, 500.000 izvinjenja da upute ljudima koje su izbacili na ulicu, a onda da pričamo o drugim stvarima.

PREDSEDAVAJUĆI: Pravo na repliku narodni poslanik Nataša Sp. Jovanović.

NATAŠA Sp. JOVANOVIĆ: Gospodine Arsiću, zaista se vidi iz malopređašnjeg izlaganja i unazad sat i po vremena da je poslanik Božović potpuno dekompenzovan, da li je tako kolega Rančiću, vi ste lekar i stručnjak za tu oblast, došao na ovu sednicu. Da je došao u stanju u kojem može da prati, apsolutno mu argument za raspravu, zlonamerno i tendenciozno, ne bi bio amandman koji sam podnela u ime poslaničke grupe SRS koji je, da vas naučim, kolega Božoviću, odličan amandman.

Zbog čega je taj amandman odličan, ali odbila ga je Vlada i ministar Mihajlović je to rekla? Iz razloga što SRS smatra da treba omogućiti svim ljudima, ne do kog ste rekli novembra 2015. godine, nego do dana stupanja na snagu ovog zakona, mi čak idemo i tri godine dalje, da im se omogući ozakonjenje i da oni sve ono što su gradili mogu da legalizuju. Iz kojih razloga? Da je ovaj dopisni učenik Šumarca bio na sednici kada je koleginica Radeta govorila o ovom zakonu, mogao je da čuje da je to iz razloga što u mnogim gradovima u Srbiji ljudi koji su proteklom periodu gradili određene objekte, a naročito smo potencirali imanja na selu gde se sin odvaja iz porodičnog domaćinstva ili unuk itd. ili neko pravi neku zgradu za neki posao, nisu urađeni detaljni urbanistički regulacioni planovi i ti ljudi ne čekajući tako nešto su pribegli tome da na takav način grade.

Za razliku od DS, i Božovića, i Đilasa, i Jeremića, i svih koliko ih ima u tom konglomeratu izdajnika i lopova i secikesa su samo rušili i uništavali, mi ne želimo da se ruši, već da damo mogućnost i zbog toga je taj amandman odličan, a to što on ne ume da čita, što ne zna šta priča, ni koji je dan, ni gde je došao, to je već njegov problem, a uskoro će i oni u prošlost, kao što će narod da ih kazni na izborima, tako će jednoga dana Balša Božović da priča – bio sam jednom u parlamentu, pričao sam gluposti.

PREDSEDAVAJUĆI: Na član 1. amandman je podnela narodni poslanik Stanija Kompirović.

Da li neko želi reč?

Koleginice Kompirović, izvolite.

STANIJA KOMPIROVIĆ: Zahvaljujem, predsedavajući.

Poštovana ministarko sa saradnicima, dame i gospodo narodni poslanici, danas smo politički, ekonomski, investicioni i infrastrukturni, ali i sportski lideri u regionu. To dokazuje i uspeh naših odbojkašica. To su ogromni uspesi u regionu. Stabilizovali smo javne finansije za poslednje četiri godine i uspeli smo da otvorimo stotinu novih fabrika, da nezaposlenost spustimo sa 26% na 11%. Lideri smo u regionu po direktnim stranim investicijama, a treći u Evropi po rastu BDP.

Zahvaljujući politici našeg predsednika Aleksandra Vučića imamo jasnu spoljnu politiku i o svakom političkom pitanju njegova smirenost i energija nas vodi politici mira, imamo najbolje moguće odnose sa Kinom i Rusijom.

Naša zemlja se izgrađuje, imamo više autoputeva nego Hrvatska, a imali smo duplo manje. To su velike stvari za nas, a imamo i mnogo više kilometara autoputa nego Rumunija koja je članica EU, ali nećemo stati. Da ne radimo autoputeve, ne bi imali ni fabrike, ni strane investitore. Svima je lakše i lepše da idu preko uređene zemlje i javnih puteva i autoputeva, mostova, pa zahvalnost za to nosi i ministar gospođa Mihajlović i njen tim. Menjaju zakone, donose nove kako bi išli u korak sa vremenom i dostigli u tim oblastima evropske standarde. Imaćemo moderan transport i građevinarstvo.

Zakon o građevinskim proizvodima je nov zakon i kao takav će regulisati kvalitet građevinskih proizvoda i urediti tržište. Najvažniji efekat ovog zakona građevinskih proizvoda i podizanje kvaliteta materijala koji se koristi u gradnji puteva, mostova, zgrada i drugih objekata uz povoljnije cene investitore omogućene konkurencijom proizvođača. Projekti, investicije koje se ulažu na prostorima KiM, maksimalni napor našeg predsednika Aleksandra Vučića omogućuje da srpski narod traje, funkcioniše i ostane na prostorima KiM. Zahvaljujem.

PREDSEDAVAJUĆI: Zahvaljujem.

Na član 1. amandman je podneo narodni poslanik Dragan Veljković.

Da li neko želi reč?

Kolega Veljkoviću, izvolite.

DRAGAN VELjKOVIĆ: Hvala, predsedavajući.

Uvaženi ministre sa saradnicima, dame i gospodo narodni poslanici, predloženi amandman kojim se dodaje stav 2. u članu 1. predloženog zakona, odnosi se na razvoj Republike Srbije s posebnim osvrtom na porast ulaganja. U tom kontekstu moja pažnja biće posvećena na porast stranih ulaganja, odnosno stranih direktnih investicija.

Naime, sve zemlje u razvoju, gde spada i Srbija, kao zemlja u tranziciji, smatraju strana ulaganja značajnim izvorom privrednog razvoja, modernizacije, rasta proizvodnje izvoza zaposlenosti i prihoda. Takođe, one imaju veliki politički, ekonomski značaj, jer daju signal drugima da ta zemlja ima određene performanse i ekonomsku budućnost da se ulaganje može pokazati profitabilno.

Bez investicije praktično nemoguće je ostvariti privredni rast i razvoj u globalnom okruženju. Dodatne koristi od povećanja stranih ulaganja u Srbiji obuhvataju pokretanje tehnoloških transfera i prelivanje u domaću privredu, pomoć u razvoju ljudskih resursa i upravljačke sposobnosti. Doprinos u uključivanje u međunarodnu trgovinu, pomoć u stvaranju više koherentnih okruženja, razvoj preduzetništva.

Treba istaći da budućnost srpske privrede, a posebno izvoza, u najvećoj meri zavisi od povećanja priliva stranih investicija. Iz tog razloga treba preduzeti dodatne mere na planu stvaranja kvalitetnog poslovnog ambijenta u svakom pogledu, koji će za strane investitore predstavljati izazov.

Prepoznajući višestruki značaj stranih ulaganja, Vlada Republike Srbije, najpre na čelu sa Aleksandrom Vučićem, a danas sa Anom Brnabić, preduzimala je u kontinuitetu sve raspoložive mere na planu stvaranju kvalitetnog poslovnog ambijenta koji se ogleda, pre svega, u obezbeđivanju ekonomske i političke stabilnosti, poboljšavajući kvalitet zakona i čineći birokratiju efikasnijom, davanju subvencija i podsticaja za investitore, rešavanju infrastrukturnih problema, a sve u cilju privlačenja novih investitora u korist građana.

Naravno, pozitivni rezultati nisu izostali. Za razliku od perioda do 2012. godini, kada Srbija nije uspela da privuče veći i neprekidan priliv privatnih stranih ulaganja, zbog lošeg poslovnog okruženja, kada je udeo grinfild investicija bio zanemarljiv, a strane direktne investicije odnosile se prevashodno u procesu privatizacije preduzeća iz profitabilnih delatnosti, poput cementara, pivara, industrije duvana. Srbija je sada postala lider u regionu po visini učešća stranih direktnih investicija u BDP, tako da je u poslednjih pet godina privukla više od polovinu stranih direktnih investicija na zapadnom Balkanu.

U 2017. godini strane direktne investicije iznosile su 2,4 milijarde evra, a ove godine NBS procenjuje da će dostići 2,6 milijardi, s obzirom da su već u prvih pet meseci iznosile 1,1 milijarda evra, što je za 14% više nego prošle godine.

Takođe, treba apostrofirati da su strani investitori koji posluju u Srbiji zadovoljno poslovnim okruženjem, pa oko dve trećine ostvarene dobiti ponovo ulažu u proširenje svog poslovanja u našoj zemlji, što je samo potvrda da je Srbija postala prepoznatljivo mesto za ulaganje, posebno dugoročna.

Ako analiziramo sve relevantne parametre iz ove oblasti, možemo biti ponosni na ono što smo postigli. Mnoge poznate kompanije iz Kine, Rusije, EU i drugih država izabrale su Srbiju za investiranje svog kapitala, a mnogi od njih imaju dugoročne planove, što znači da su u Srbiju došli da ostanu. Takav trend će se sigurno nastaviti sve dok je na vlasti SNS na čelu sa Aleksandrom Vučićem. Hvala.

PREDSEDAVAJUĆI: Zahvaljujem.

Na član 1. amandman je podnela narodni poslanik Studenka Kovačević.

Da li neko želi reč?

Izvolite, koleginice.

STUDENKA KOVAČEVIĆ: Zahvaljujem, uvaženi predsedavajući.

Dame i gospodo narodni poslanici, poštovana potpredsednice Vlade sa saradnicima, Zakon o građevinskim proizvodima kao potpuno nov zakon uvodi red u oblasti građevinskih proizvoda i po pitanju tehničkih zahteva, a i po pitanju usklađenosti sa naprednom tehnologijom u ovoj oblasti.

Tržište građevinskih proizvoda je u konstantnom razvoju, a naši proizvođači koji su i izvozno orjentisani imaju problema sa usklađivanjem propisa domaćeg zakonodavstva sa regulativama stranog tržišta. Upravo je razvoj u oblasti građevinarstva jedan od pokretača razvoja privrede i izuzetno je važno omogućiti domaćim građevinskim kompanijama da učestvuju u trci na evropskom, pa i svetskom tržištu.

Svi smo svedoci koliko je infrastruktura važna za razvoj jedne zemlje, a svedoci smo i koliko je Srbija poslednjih godina posvećena izgradnji infrastrukture, odnosno izgradnji puteva, mostova, zgrada i drugih objekata. Novi propisi omogući će i razvoj građevinarstva i da objekti koji se grade budu bezbedni i ekološki prihvatljiviji tokom čitavog svog veka trajanja.

Strateški je građevinarstvo jedna od najvažnijih privrednih grana i obezbeđuje objekte i infrastrukturu za sve ostale privredne i socijalne kategorije. Uvođenjem pravnog okvira u ovoj oblasti dostižemo standarde koji nam garantuju da će se na tržište stavljati samo bezbedni i sigurni građevinski proizvodi i definiše se jasna podela odgovornosti u lancu.

Dakle, gradićemo kvalitetno, sigurno i bezbedno, što je, naravno, osnov za infrastrukturu dugog veka trajanja. Zahvaljujem.

PREDSEDAVAJUĆI: Zahvaljujem.

Na član 1. amandman je podnela narodni poslanik Tanja Tomašević Damnjanović.

Da li neko želi reč?

Izvolite, koleginice.

TANjA TOMAŠEVIĆ DAMNjANOVIĆ: Hvala.

Poštovani predsedavajući, poštovani potpredsednice Vlade sa saradnicima, kolege i koleginice narodni poslanici, podnela sam amandman na član 1. Predloga zakona o građevinskim proizvodima sa ciljem da se dodatno definiše predmet ovog zakona.

Najvažniji razlog za donošenje ovog zakona jeste potreba da se opštim propisom uredi stavljanje na tržište građevinskih proizvoda, što do sada nije bilo uređeno. Drugi najvažniji razlog jeste ispunjavanje obaveze usklađivanja domaćeg zakonodavstva sa propisima EU.

Put Republike Srbije ka pridruživanju EU podrazumeva, pored mnogih drugih reformskih procedura, i pripremu za prilike i zahteve konkurentnog zajedničkog tržišta. Ovo zahteva veliku posvećenost kvalitetu proizvoda i usluga. Bez pravnog uređivanja ove oblasti nije moguć ni razvoj građevinarstva kao kompleksne delatnosti, koja podrazumeva različite usluge i procese, kao i ugradnju gotovih proizvoda u objekat, pri čemu je završni rezultat proizvod koji u svakom pogledu treba da zadovolji propisane osnovne zahteve. Građevinarstvo kao bitan faktor održivog razvoja u strateškom smislu predstavlja jednu od najvažnijih privrednih grana, jer obezbeđuje objekte infrastrukturu za sve ostale privredne i socijalne kategorije.

Srbija danas beleži pozitivna kretanja u svim sektorima, a sektor građevinarstva je glavni pokretač privrednog rasta, s obzirom da je upravo tu, u drugom kvartalu ove godine, zabeležen najveći realni rast bruto dodate vrednosti, 22,9% i to sve usled velikih infrastrukturnih projekata od državnog značaja.

Srbija je postala zemlja sa stabilnim privrednim rastom i sa stabilnim finansijama i to sve zahvaljujući odgovornoj politici koju vodi SNS na čelu sa predsednikom Aleksandrom Vučićem i Vlada Republike Srbije. Hvala.

PREDSEDAVAJUĆI: Zahvaljujem.

Na član 1. amandman je podnela narodni poslanik Olivera Pešić.

Da li neko želi reč?

Koleginice Pešić, izvolite.

OLIVERA PEŠIĆ: Zahvaljujem, predsedavajući.

Uvažena potpredsednice Vlade sa saradnicima, dame i gospodo narodni poslanici, podnela sam amandman na član 1. Predloga zakona kojim sam predložila dodavanje stava 2. s ciljem da se ovaj zakon poveže sa sveobuhvatnim razvojem Republike Srbije.

Činjenica je da će se usklađivanjem našeg zakonodavstva sa zakonodavstvom EU doprineti sveobuhvatnom razvoju Srbije. Kao prvo, dobićemo bolji kvalitet materijala koji se koristi u gradnji puteva, mostova, zgrada i drugih objekata, a samim tim što ćemo dobiti bolji kvalitet materijala koji se ugrađuje, imaćemo i bezbednije objekte po život i zdravlje građana.

Kao drugo, domaći proizvođači koji posluju u Srbiji, ali i na tržištu EU neće više imati duple troškove i duple procedure koje su imali do sada. Treće imaćemo domaća akreditovana tela za ocenu usaglašenosti, tako da nećemo morati više da angažujemo strana tela iz EU. Zatim, lakše ćemo realizovati projekte koji se finansiraju sredstvima EU, inovativni proizvodi će lakše i ubrzano moći da se stave na tržište, zatim, uvešće se različiti nivoi kontrole tokom proizvodnje, čime će se obezbediti stalan kvalitet proizvoda.

Sve ovo što sam pomenula doprineće razvoju građevinarstva u Srbiji, kao jedne od najvažnijih grana i naravno, sveobuhvatnom razvoju Republike Srbije. Hvala.

PREDSEDAVAJUĆI: Zahvaljujem.

Na član 1. amandman je podneo narodni poslanik Mladen Lukić.

Izvolite.

MLADEN LUKIĆ: Zahvaljujem.

Uvažena ministarko sa saradnicima, koleginice i kolege narodni poslanici, da bi moglo da se gradi prema jedinstvenoj proceduri usklađenoj sa standardima i najboljom praksom EU, Vlada Republike Srbije donosi ovaj zakon.

Na ovaj način će biti uređeno tržište građevinskih proizvoda, podignut nivo kvaliteta materijala koji će se koristiti u izgradnji puteva, mostova, zgrada, pri čemu će se obezbediti najpovoljnije cene za investitore, jer će biti povećana konkurencija. Naime, Srbije će usled povoljnih uslova biti privlačnija za investitore, pa tako možemo očekivati i više investicija.

Na ovaj način se zaokružuje jedan uspešan ciklus napretka u građevinarstvu. Kao ključno poboljšanje u oblasti građevinskog zemljišta i izgradnje ističu se efikasnost u sprovođenju postupka konverzije, rekordan broj izdatih građevinskih dozvola zahvaljujući uvođenju objedinjene procedure i e platforme, kao i stalna spremnost za dijalog sa privatnim sektorom.

Napredak je vidljiv u radovima na Koridorima 10 i 11, završen je i otvoren za saobraćaj auto-put Pirot-Dimitrovgrad, a u toku su i radovi na deonici Obrenovac-Surčin koji treba da budu završeni do kraja 2019. godine.

Na Koridoru 10 su postavljene dve stanice za punjenje vozila na električni pogon. U budućem periodu fokus treba usmeriti na nastavak unapređenja kapaciteta i kvaliteta transportne infrastrukture i usluga, treba snažnije podsticati javno privatna partnerstva i učešće privatnog sektora u izgradnji glavnih drumskih saobraćajnica i železničkih pruga u Srbiji i građevini uopšte, kako bi se zadržao visok nivo kvaliteta radova i konkurentnosti. Hvala.

PREDSEDAVAJUĆI: Zahvaljujem.

Sa ovim bismo završili sa današnjim radom.

Nastavljamo sutra u 10.00 sati.

Hvala.

(Sednica je prekinuta u 18.30 časova.)